text:
真人騷
一次封面影響一生 周嘉儀:下一次會諗多小小
告別新聞部女主播崗位, 32歲的周嘉儀話咁快已經返咗證券界新工一個月.
有十一年大台專業背景,再加上人靚,確係有着數:新工極速接軌,還有相當自由度,朝九晚六 Office Hour既可接受報刊訪問亦有得出席公開活動賺外快:「我嘅工作接近 marketing,見下報公司都覺得有幫助,不過好多嘢公司都睇得好緊,衫唔可以太性感,講太多自己嘢感情事都唔係太好,公司成日話叫講多啲證劵!」
咪玩啦,娛樂雜誌點寫證劵?好彩娛樂圈嗰一套,周嘉儀伸一伸脷,完全明白:「其實我有講,不過次次講完都冇人寫啫嘛!」
因為生得是正做咗「 bb」,因為受關注叉咗隻腳落娛樂圈,亦因為做咗半個娛圈人,和已婚前主播許方輝的戀情登上雜誌封面被停職,然後才會有報讀 EMBA和轉行的念頭,一切並非預期,卻又都是當事人一步一腳印自己走出來的路,後悔?她說她不是這種人.
「以前喺感情事上確係容易投入,下一次我會小心啲,會諗多小小.過咗去嘅嘢,望返轉頭都意義唔大,人生每個階段出現嘅人,發生嘅事都對下一步有幫助,所有嘢一環扣一環,雖然嗰一年嗰個經歷係我人生低潮,原來有危亦有機.」
說起來容易,但是一夜之間由小花變別人眼中的小三,你估話咁易?
我唔係花瓶同讀稿機
由主播變娛樂版頭條,係唔係預期?
的確唔係預期之中嘅事,但係近年見到主播明星化係趨勢,好似又好難避免,其實我係想上財經版多過上娛樂版.
可以點上財經版?
未來我都會考證劵相關牌照,都有財經記者打嚟問我股市……但𠵱家呢個階段我唔可以 conmment住.等我讀完個 EMBA先,仲有兩個月畢業,跟住就要考牌.
讀財經,轉行呢一步,又係唔係預期?
我 2013年報城大嘅 part time EMBA課程,我都想學以致用,再講主播都 11年,係時候換下工作環境.同新聞冇乜直接關係,我讀,除咗因為有人介紹我去,亦因為我覺得會擴闊自己人脈關係.我嗰班同學,酒店又有,開廠又有,做 bank又有,真係嚟自五湖四海.
咁樣聽落,呢個圈子有錢人多?
咁又唔係咁計,呢班同學好成熟,工作經驗又多,喺佢哋身上可以學好多嘢.
新聞同財經係唔係兩個世界?
兩個行業其實好相似,節奏都好快,報新聞我喺 24小時頻道,每半小時要報一次,同事採訪完返嚟好快已經要剪好出街.財經公司亦都係,尤其呢排個市咁旺,見到啲同事好緊好快落盤,兩個行業我都鍾意,我鍾意刺激……但報新聞已經 11年,唔多唔少流水作業覺得悶,再報多兩,三年唔係話唔得,但始終幕前工作唔會提供到一個長遠嘅發展,所以會諗轉工作環境.
其實係唔公平,喺職場能幹又要靚,女性就總被人懷疑靠咩上位.
都試過……我覺得越係俾人懷疑能力,越係要證明自己表現,最終一定有人眼睛雪亮會睇到你嘅付出.呢樣嘢係我做宗旨.出邊好多人話女主播就係花瓶,讀稿機,真係聽唔少,啲人覺得我哋化靚個妝,梳好個頭,就係咁簡單,其實背後都有付出努力你哋睇唔到.最基本,稿讀得流暢要花時間,做 live要有技巧,一個兩個鐘嘅直播節目,我用咗一個月時間去準備又有冇人知?立法會競選節目,我哋係背熟咗所有競選人嘅資料在先,同埋主播係最後把關嘅一個,頭腦要清晰,責任亦好重,絕對唔係化靚個妝梳靚個頭就可以.
主播最唔應該變新聞人物
一開始點解會做記者?
我唔係嗰啲細細個就立志做記者嘅人,都係中七揀科,怕悶唔想做辦公室,覺得讀傳媒可以接觸好多人,見證到社會大事,傳遞訊息之餘,理想啲嘅諗法亦可以改變不公義……
讀書年代,你係唔係一樣咁搶眼?
細個我好文靜,怕醜,從來冇諗過自己有一日靠把口搵食……俗啲講句.我媽咪話我三,四歲時講嘢仲係黐脷根,學講嘢進度好慢,佢直情擔心我係唔係有障礙.
跟住入電視台,因為靚俾人留意,截圖,叫 bb,感覺如何?
我又唔係第一個,喺我之前已經好多師姐試過,幾得意嘅,見到有人談論我,但係點都係新聞工作者,我唔會當我係明星,舊時嘅上司都成日提點我哋,我哋係報新聞,唔好變咗新聞入面嘅人物.一個主播應該要中立,因為我哋係想公眾 focus喺我哋傳達嘅信息,而唔係我哋……
結果你就走咗去新聞裡面……
係囉……都唔知點解……
普通人可以選擇保守秘密,但當你出咗名,最唔想人知嘅嘢(與已婚主播許方輝緋聞)全世界都知,嗰一下嘅感覺?
就係……無奈,有啲不知所措.第一時間,要諗下點同公司,屋企人交待.尤其係屋企人,佢哋最錫我,最擔心我,嗰一晚所有嘢都嚟得好快,已經唔到我一步一步去解決.
同屋企人交待啲咩?佢哋擔心你啲咩?
唔想再講嗰件事,但係我好開心,可以得到佢哋嘅支持同諒解,慶幸風吹雨打,到咗呢個時候我至知屋企至係真正嘅避風港.
係唔係呢啲時候就見到邊啲係人,邊啲係鬼?
我諗我啲精神主要擺咗喺 care我嘅人身上,其實成件事,關心我嘅人多過落井下石嘅人.
呢件事之後強逼放假,係唔係直接令你諗轉行?決定讀 EMBA?
都唔係嘅,從來都知做女主播唔會做到六十歲,我咁多年都有諗,但嗰一下係有加速咗籌備同行動嘅進度.我更關心嘅係我前途……
從來唔信童話式愛情
有喜歡就有唔喜歡,跟手又嚟咗好多 haters,見到啲負評你嬲唔嬲?
我唔會諗嘢太負面,始終冇辦法討好所有人,惡性批評咁多年聽唔少,如果樣樣都理,就真係好唔得閒.
有冇諗過邊度走出嚟咁多人話你貪錢,收禮物,揸靚車,識有錢人又講同事事非?
問心無愧……我真係取悅唔到咁多人,所以都係嗰句,問心無愧,做好自己嘢就算.
你係唔係真係講過男朋友起碼要月入七萬?
我真係冇講過,我真係唔明喺邊度走出嚟,總之唔係出自我把口……話送我返屋企嘅金融才俊只係普通朋友,話咩揸靚車,都係八,九年車齡,好舊嘅 Benz,係我自己買,絕對唔係咩貴車.
咁你覺得搵男朋友,對方應該月入幾多?
總之唔係講月入,兩個人相處最重要一定係溝通,係睇相唔相處到,要睇生活習慣,價值觀同埋方向一唔一致,搵幾多係身外物,當係 bonus.
今年 32歲,有冇開始心急?
都急唔嚟,你話工作生活我可以控制到就有得急,但感情想急都急唔嚟.我都唔知點解,大家對我呢方面特別感興趣.
你話你做人 EQ唔錯,拍拖呢?有冇 EQ?
醒唔醒?
小脾氣我都會發,但係醒唔醒……我又冇咁樣計算,今次我拗贏你,我唔係嗰啲人.
為咗愛情,你唔理錯對,覺得啱就去馬?
以前都投入嘅喺感情方面,下一次我會小心啲,會諗多小小.每一次感情關係都學到嘢,都吸收到經驗,令我自己更瞭解自己,知道自己想要啲乜.我諗人生每個階段出現嘅人,發生嘅事都對下一步有幫助,我又唔會話上一次係衰咗,瀨咗嘢.
咁同嗰位主播嘅一段,你又學到啲咩?
我諗我會更加珍惜對我好嘅人,原來有人支持有人錫唔係必然,以前唔識表達,𠵱家都學吓關心人哋.
愛情係唔係冇錯對呢?當時你肯去馬係唔係都有你嘅原因?
唔談論過去喇,過咗太耐,我想向前望.我從來都唔係嗰啲人,唔相信童話式嘅愛情,我相信每段感情都唔會一路暢順,都有階段需要磨合需要了解.
32歲人,同許先生嗰次係唔係跌得最傷?
一生都算順利,嗰次的確係一個低潮.但過咗去,有危亦都有機,都係因為嗰年經歷,我至會諗進修,諗轉行,呢個世界嘅嘢都係一環扣一環,就算低潮都無謂諗得太灰太負面.


c: text/html

text:
之前無綫節目《東張西望》就搵咗主持吳幸美人肉測試斷片酒嘅威力,吳幸美飲完之後又喊又笑完全失控,之後仲瞓着咗冇晒知覺,有部份網民睇完就話質疑斷片酒係咪真係咁勁.
凌晨時段孫慧雪就喺fb度直播,話要挑戰斷片酒嘅威力,佢同兩位識咗好多年嘅男性朋友喺Studio入面做測試,事前已經交低晒「身後事」,講低晒畀兩位朋友聽屋企住邊同鎖匙放喺邊,以防萬一都有人照應.
雪雪開咗罐蘋果味嘅斷片酒,開頭佢象徵式攞個水樽蓋飲裝咗幾滴飲,網民睇見大叫唔夠喉,雪雪順應民意改用杯飲,飲完之後雪雪評價係酒味好濃,飲落去喉嚨有啲火辣,去到嘅胃仲好熱.聽雪雪咁講好似好勁,但係隔咗陣又唔見雪雪有啲乜嘢,之後雪雪同網友邊傾偈邊再等反應,期間雪雪不停食魚肉腸同橙,再飲多咗幾啖斷片酒,推斷雪雪飲咗大約半罐(約250毫升)咁上下,除咗塊面有啲紅之外,真係冇乜嘢發生.
係等候酒力發作嘅過程,雪雪同網民一齊唱吓歌仔同埋傾吓偈,雪雪仲大展歌喉示範《全部都係雞》嘅新版本,唔少網民趁機問吓雪雪一啲比較私人嘅問題,雪雪就自爆依家體重11X磅,身高168cm,有網民就問雪雪男友嘅嘢,雪雪就答:「我都唔知佢係邊個嚟嘅.」識得咁答,睇嚟斷片酒都冇乜料到.網民再問雪雪嘅初戀過程,雪雪就坦白交待係同個男仔打打吓機,咁就開始咗,不過初戀好緊張,咁就唔敢出聲講嘢,搞到個男仔以為佢成日都黑口黑面唔出聲,最後咁就散咗.
飲咗斷片酒半個鐘後,雪雪有啲悶仲玩「風火輪」畀大家睇,雖然佢玩得有啲差,不過見佢都平衡得到,一啲飲醉酒嘅情況都冇出現過,究竟係吳幸美酒量太差?定係雪雪嘅意志力太強?不過無論係點都好,都應該好似雪雪喺直播中所講,女仔飲酒都係應該要小心啲.
2016年9月4日 星期日
孫慧雪:孫慧雪挑戰斷片酒 直播自爆初戀事 __,孫慧雪,
之前無綫節目《東張西望》就搵咗主持吳幸美人肉測試斷片酒嘅威力,吳幸美飲完之後又喊又笑完全失控,之後仲瞓着咗冇晒知覺,有部份網民睇完就話質疑斷片酒係咪真係咁勁.

robotstxt: allowed

filter: keep


text:
善款受惠機構香港肌健協會會長
劉偉明
劉偉明會長是脊髓肌肉萎縮症病人,同 ALS有些分別,但同樣最終會喪失所有活動能力,他說:「會唞唔到氣,食唔到嘢,只差在幾時發生.我算好彩,一般去到二,三十歲,但我今年 52歲.」
爆 Like王
淋完冰水又點呀?
全球潮玩冰桶挑戰 Ice Bucket Challenge,為 ALS肌萎縮脊髓側索硬化症病人籌款,香港大班明星,名人以及政府官員都輪住找數兼挑機,查實大家淋咗冰,捐咗錢之後,知唔知你捐的善款有甚麼用途呢?
香港肌健協會會長劉偉明本身是脊髓肌肉萎縮症病人,他指 ALS病人失去工作能力,甚至因為冇錢而要選擇放棄生命,故此大家淋冰水玩得開心之餘,可能已救番幾條人命,淋冰可能玩到水尾,但善款唔好斷呀!
F:香港大概有幾多患肌肉疾病嘅病人?
劉:好無奈!𠵱家有 350幾個會員,有部分病人嘅惡化程度可以好快,試過一年有 30個會員過身,所以會員增長速度有時唔只冇增長,有時係負增長添.但係以往每年收到十幾至三十萬捐款根本依然係唔夠,今次冰桶挑戰嘅捐款差唔多係十年八年嘅總和.
F:病人點解咁需要捐助?
劉:啲捐款會資助病人,例如租呼吸機,請工人,做物理治療,佢哋因為活動唔到,身體惡化同情緒變差,所以會搞啲水中健體班,硬地滾球等健康活動;又好似呼吸機咁,買嘅話要十幾萬一部,但冇人知道個病人可以生存幾耐,所以通常租機,租金要視乎功能,每月 1,500至 5,000蚊不等,而且有好多相關使費,例如抽痰機啦,消毒包啦,喉管啦,加埋點都要 2, 3千蚊,家人亦冇可能廿四小時照顧佢,要請埋工人,每月開支近兩萬,咁大開支亦令一啲病人會選擇死亡.
F:香港冇安樂死喎!
劉:可以話冇,但係發生緊,舉例病人唔做任何預防方法嘅話,係會隨時窒息,咁算唔算安樂死呢?我哋嘅病友愈嚟愈多選擇唔開喉去延長生命(呼吸困難的病人需要做開喉手術),喺香港咁先進咁富裕嘅社會,為咗一,兩萬蚊咁做,真係好悲哀同諷刺.
F:日後會否再用類似嘅方式或明星籌款?
劉:之前馬浚偉,鍾麗淇,高皓正都做過推廣大使,當然冰桶挑戰效果更好啦,我哋會考慮日後用多啲明星效應,但係用邊個就未諗,唔通想叫特首幫手或者習主席呼籲吓咩,咁唔成熟嘅 idea都只係空想.只希望大家近排咁關注呢個病,可以將愛心持續落去,維持持久性捐款,幫吓病人


text:
中環在線:
好「色」樓神掃波鞋襯衫
■「樓神」趙國雄噚日大曬黃色波鞋.
長實地產(1113)「樓神」趙國雄出名貪靚,每次現身見記者都由頭到腳襯到絕,眼鏡都有好多副慢慢配搭.佢噚日嘅衣著亮點就係鮮黃色運動鞋,同佢件Polo襯到呢……
趙國雄好似女人曬戰利品咁話,佢對鞋係佢之前飛德國時
買入嘅,呢個鞋款一共有4隻色,佢就一口氣買曬紅,綠,黃(每對約1,200元),佢冇買白色,因為佢怕易汙糟所以冇買.
佢呢個濕平方式,令人諗起千禧年代港產經典喜劇《龍咁威》入邊,李燦森飾演嘅二世祖吳樹喜,一下子買入好多部同款,唔同顏色嘅車時曾經有句對白:「都係嗰句,容易襯衫吖嘛!」
代言人上身狂sell鞋
問真啲樓神,對鞋有乜咁吸引,令佢都要忍唔住手掃貨?佢即刻好似代言人上身咁,盡情發揮佢sales本色,話呢對鞋係德國牌子,舒服到著咗好似有著之餘,由於底部係膠粒,所以行山過石澗時就唔會跣腳,仲可以就咁拋入洗衣機洗,著好耐都可以好似新嘅一樣雲雲.聽佢一輪嘴咁講,唔知以為佢攞咗香港代理權㖭呀.
除咗衫,樓神都好注意眼鏡配搭,佢屋企收藏超過50副Ray Ban太陽眼鏡之外,佢又周不時換形象,戴過貓嘜手工框,紅色木手工框之類見傳媒.佢近年戴太陽眼鏡嘅次數都越來越密,唔通因為要度計幫長實賣樓,搞到成日熊貓眼,要遮一遮個倦容?
李華華
mailto:LiWaWa@AppleDaily.com
李華華
LiWaWa@AppleDaily.com
中環在線 - 李華華 舊文


text:
Cloth Diaper @ 26.08.2013
係未大肚前就係日本樂天訂咗d尿布
阿仔因為超細碼size
要到三個月大先著到條褲仔
用咗幾個月
發現條褲仔既邊成日都整到脾仔紅咗
而且次次換片好似打仗咁
因為塊尿布唔係stick係條褲仔度
又一次要用兩塊
搞到都未包好,阿仔又反身
於是…見Grovia好似話唔錯咁
於是買咗一條試
試過又真係幾ok喎!
最正係條pad stick 係條褲仔度
而今次無揀organic cotton
因為用stay dry會快乾又無咁濕
試用咗一日換片時真係覺得幾乾爽
不過佢煩就煩咗一條片每次要洗幾次先會吸濕得好
但…小嘉都係見姐姐洗兩次算
於是…又敗家敗左成二千幾銀
就係為咗阿仔個pat pat
1 set 有6條shells同12條pads, 加$200再多2條shells同4條pads
D shells都幾靚,同埋都幾好quality,就咁當面褲都ok XDDDD
本來諗住全部都用魔術貼,可惜最愛的藍色無貨...所以藍色零零舍舍係啪鈕
一大袋pads
pads有兩款,1隻係organics cottons 另外係easy dry既materials
個售貨員話其實係有d媽媽鍾情organics或者有朋友敏感先買organics
如果佢揀,會揀stay dry呢隻,因為唔會濕濕咁


text:
雖然話而家雲端儲存已經好成熟,不過要用嘅話就一定要上網先存取得到,如果一但係大 File 更加有排等,對於好多成日要出街做嘢嘅 wire 民,用緊個流動上網 Plan 都未必係高用量組合,所以用返可以隨身攜帶嘅 USB 作為流動資料存取仍然係最方便!
Team Group 最近推出咗一款 C157 USB3.0 手指,分別有 8GB/16GB/32GB 容量可供選擇,採用 USB 3.0 規格就可以確保到上下載大量檔案時嘅速度唔會太慢.為咗配合返而家唔少手提電腦都用咗金屬或仿金屬外殼,呢款 USB 手指外型都用上高質感霧面金屬打造,可以襯返部手提電腦嘅顏色.始終 USB 手指都會經常帶出街用,好多時更會擔心因為唔小心跌咗落地或整濕咗而令 USB 手指損壞,C157 就採用 COB 製程,擁有防水,防塵,抗震等全面防護,令儲存嘅資料得到更大保護,仲有永久保養.最重要就係佢嘅體積細小,就算長期插喺手提電腦都唔會覺得突兀.
建議售價:待定
查詢:漢科(3626 9899)
The post 防水防塵出街用更安全 Team Group C157 USB3.0 手指 appeared first on UNWIRE.HK 流動科技生活.


text:
2015年5月6日 星期三
聯校親子運動日
經過一次改期後, 媽媽等到頸都長, 終於都等到運動日嘅舉行啦!!
今次地點係九龍灣運動場, 由於長假期我哋返咗屋企, 無留喺婆婆屋企, 所以就無按原定計劃跟校巴喇.
原本媽媽以為會有好多間救世軍幼兒園一齊參與這個運動會, 但原來今次只得3間救世軍參與呢.
運動會正式開始前, 全部人等都在跑道上集合等候, 呢個時候小B當然要搵番佢嘅好朋友啦, 除咗憬琳之外, 小B拖住呢個就係佢第2位嘅好朋友啦, 媽媽真心覺得佢好靚女, 哈哈~
運動會正式開始啦, 分組後大家都好留心聽工作人員講解遊戲詳情...
第二個遊戲 - 抬毛毛蟲
佢兩個好落力咁幫小B爸加油打氣...
各人又係來來回回搬幾次, 其實呢D遊戲真係好適合小朋友放電, 不過...家長們同時都被放電囉.
去到小賣部發現, 嘩...原來好多家長小朋友一早就已經投降啦, 大家都找個位置在吃吃喝喝, 超爽似的~
今年嘅校外活動亦都到此為止...好快小B就要離開呢間學校啦, 嗚~
倆姊妹已經有Facebook Page Anke & Karena - 小b與妹妹b之成長日誌 有興趣的話就入黎Like一Like支持下啦!! ^^
12 則留言:
同學仔真係好靚女呀!回覆刪除
D game 好攪笑,小朋友玩得好開心 haaa回覆
小朋友係玩得好開心, 不過我覺得唔似係sport day玩嘅野囉, 而且似玩爸爸媽媽多d, 哈哈~刪除
其實運動會係比家長有個機會運動~回覆刪除
我地上次運動會之後都攰到爆!回覆
哈哈哈哈, 學校對家長真係好體貼啊~刪除
又係喎,同學仔眼大大,笑容甜美,好可愛又靚靚,不過小B 都好靚呀 ^^回覆刪除
點解學校唔叫小朋友穿運動衫啊?回覆
救世軍嘅校服係咁架, 唔好以為女仔剩係著緊裙呀, 其實裡面仲著左條運動褲架~刪除
咁快有best fd,太好啦回覆刪除回覆
因為佢喺學校係比較social嘅, 所以老師話佢都有好多好朋友仔架!刪除
點解會著校服唔係運動裝參加咁搞笑ge? 女仔咪好易"走光"囉, hehe~回覆刪除
btw, 小b都一樣咁靚女呢^^ 真心話來的^^回覆
佢地條裙入面仲有著運動褲架, 女仔嘅校服係咁, 無特別再分運動裝架~刪除
全部都係搬運遊戲,不過好有巨鴨同其他道具都好得意回覆刪除回覆
呢d都係玩家長們嘅遊戲, 小朋友就開心, 爸爸媽媽就攰爆!刪除


text:
o係21W1D 既一個晚上, 我同兒姐第一次見面.佢比左以下建議我
- 沖bb 奶既kettle 要將d 水煮到100度, 我屋企係用一般放熱水, 加溫就停既kettle, 唔夠熱, 要換一個有溫度計既, boil 到d 水到100度, 之後keep warm 到60度, 60度係沖奶粉既溫度, 有5L, 有3L, Sonia 就用用5L"Kojiroushi", 覺得好方便, 唔洗沖奶時估估下個溫度
- 一個洗澡盆加張細椅子 – 唔洗貴, 個盆唔洗太大, 因為bb 大個可以坐o係個盆度, 唔一定夠佢成個人訓o係度先買, 陪月話佢會o係浴缸旁邊既toilet 上面放個盆同bb沖, 坐o係細椅子上面, 就唔洗成個人彎個身將個盆放入個浴缸度
- 膠盒仔x 2 – 比我地裝熟水, 同bb 洗pat pat 同面, 因為呢d 地方要用熟水架
- 可以考慮買唔買個可以推得既細櫃仔, 好似d 推餐o個d車仔, 咁樣去到沖涼時, 訓覺時都可以將架車推來推去用, 唔洗大, 唔洗貴
- 一個放奶樽既盒, 等d 奶樽清潔好之後放o係同一個地方度, 乾淨同埋方便d, 可以去日本城呢d地方搵, 最好可以放到12個奶樽, 最好有兩層
- 如果屋企有真空煲就好, 方便anytime 想飲番d 湯都可以, 唔洗行來行去warm 番d 湯
- 坐月真係要勁休息, 我個陪月講比我知佢有個客, 一生完bb, 當時係新年, 佢1日有成50人去探佢, 搞到個媽媽好累, 太多人, 又易感染, 結果流出d 綠色既分泌呀, 好長手尾.所以坐月時要勁訓, 有陪月來既day time 就去訓, 唔洗擔心要跟陪月學野, 因為陪月stay o係度成個月, 一定有時間學, 如果唔請陪月既, 都o係屋企人day time o係度時, 去勁訓, 經驗證明唔夠休息既媽媽身體好受影響, 以為點補都補唔番
- 坐月唔係只坐30日, 可以坐足3個月, 即係100日都可以飲湯水keep 好個身體
- 可以既用人奶餵bb, 不過餵bb時又食中藥就小心, 有個媽媽又食當歸又去餵人奶, 但係bb 唔受得當歸....所以呢d 野要小心
- 唔好"mouth" o係度, "mouth" 得多, 對子宮唔好, 有好多cases 都係個媽媽會早產
- 坐要坐直, or 坐有背既椅子, 唔係老來就知死
- 唔好亂洗頭, 我個陪月叫我要洗就同佢講, 唔知佢咩意思
- 生完o係醫院唔好飲水, 飲米茶, 因為水好多風, 唔好飲呀
- 入院前整好姜水, or 叫亞媽探我地時帶來, 用來生完之後洗手用, 都係o個句, 唔好用水
- 生完頭幾日, 千萬唔好飲魚湯, 姜飯, etc.我地亞媽o個代就以為要咁做, 原來姜o係頭幾日, 有傷口時唔好食呀, 頭幾日身體弱, 都係食得好青淡既野食, 好似一般菜, 瓜, 等到傷口埋d 喇, 冇野流出來, 就可以開始慢慢補
- 產後28方唔係個個都o岩, 如果個個都o岩, 唔洗睇中醫, 唔洗要陪月了, 補品都係, 唔係個個都要食, 睇番體質, 我之前有朱古力瘤, 係就係唔大粒, 不過已經唔可以補, 所以唔洗咁早買定茸呀, 冬虫草, 除非中醫把過脈話你既身體可以接受呢d 野
- 可以既就搵番自己睇開既中醫, o係生完之後幾日, 我地會帶亞b 去健康院時去睇埋中醫, 睇下當時體質點, 千萬唔好, A 小姐食過好既方, 就law 來比自己食 (我都o係baby kingdom 見到有d 媽媽買左好多茸, 同埋花膠燕窩, 竟然唔o岩食, 要平價賣出, 所以清楚自己體質先好去補)


text:
Thursday, June 21, 2007
輪商輸錢 我有快感
點知,噚日同法國巴黎銀行窩輪部嘅朋友傾偈,孫柏文條 氣順晒.因為佢話輪商雖然日日都賺你,不過賺埋賺埋可以一鋪過輸晒.例子有中石油,佢話對上六個月,中石油試過三次裂口高開(見附圖),輪商想追做對沖, 點知一路追唔到.佢話相信好多輪商,喺呢三個交易日蝕咗嘅錢,就已經輸晒全年喺中石油出輪嘅盈利.唔好話我黑心,不過見輪商輸錢,真係令我有快感.我係咪 變態?
1 comment:
ONS or ONR?ReplyDelete
你班輪 friend 如果唔係點你就係自己俾人點;再如果兩樣都唔係就好大濟喇.
三個 gap 就唔見咗成年嘅 profit,咁多幾個 gap 嗰陣時,咪等到 2047 直選都冇粮出?
都係時候叫哋揾定第二份工先,聽聞吧擰,伯父行同LT的M都請緊人喎.
李小姐叫您哋:寧願搞 one night stand 都唔好玩 over night risk 啦.
(發行商唔應該亦唔使 take ONR;淨喺賺 premium ,imply vol 同埋時間值已經肥到鞋都著唔落.)
再講,班友成日話本地應該發倒牌去改善經濟,哋唔知講交所已經楂住咗個牌,重唔使打崩頭咁投返嚟,個 PE 應該高過永利;而班輪商味係廳主囉.


text:
未開始哩日嘅行程之前,先帶各位團友睇睇哩幾日我哋喺台中住哩間客棧嘅早飯有啲乜東東食.
搭客運公車台中自由行 2015 - 梧棲漁港
未開始哩日嘅行程之前,先帶各位團友睇睇哩幾日我哋喺台中住哩間客棧嘅早飯有啲乜東東食.
搭客運公車台中自由行 2015 - 逢甲夜市
班機大約晏晝兩點到達台中機場.落機拎番件行李出到出入境大堂,第一件事先去中華電訊個櫃位出番張 7 日無限上網電話卡.
搭客運公車台中自由行 2015 - 準備篇
今次計劃十一月中近近哋去台中玩幾日.未開始講詳細嘅行程之前,先講講出發前要準備嘅嘢.
韓國冬日滑雪自由行 2015 - 閒遊明洞
哩日係我哋今次韓國之旅嘅最後一日,夜晚八點就要由仁川機場坐飛機番香港.得大半日時間唔去得太遠嘅地方,哩日我哋都係喺番明洞行街買嘢.唔使遠行可以玩得 Hea 啲,哩日朝早十點先出門,先搞掂酒店 checkout 同放低啲行李喺酒店度,跟住就出街食早餐嘞.
韓國冬日滑雪自由行 2015 - 南怡島
哩日行程嘅第二站係南怡島 (남이섬);我哋由金裕貞站出發坐四個站地鐵,首先到達加平 (가평역) 鐵路站.
韓國冬日滑雪自由行 2015 - Rail Bike 江村鐵路自行車
哩日行程嘅第一站,係朝早先去春川踩一轉 Rail Bike 江村鐵路自行車.未講哩日朝早嘅行程點玩之前,想先講吓預訂 Rail Bike 車飛哩個問題.由首爾坐地鐵去到江村 Rail Park 其中一個起點金裕貞站,閒閒哋都講緊要兩個鐘頭車程;如果去到先發現個場客滿冇車,來回成四個鐘咁白行一趟嘅話,你都咪話唔陰公 .所以今次點都想喺出發前搵辦法先辦妥哩轉 Rail Bike 嘅預訂,以免到時長途拔涉咁去到要摸門釘咁慘.
韓國冬日滑雪自由行 2015 - 大阜島.日落樓愛島
番過嚟樓愛島哩邊查實主要有兩個目的,首先係因為見哩日天色唔錯,樓愛島係大阜島哩邊其中一個睇日落嘅絕佳地點嚟,所以諗住番過嚟樓愛島哩邊睇埋哩度嘅日落先回程番首爾;而另一個目的,就係想趁住潮漲嘅哩段時間,睇吓通向樓愛島哩條海路喺海中消失嗰陣嘅景象.


text:
Tekapo 係聯合國教科文組織認定嘅其中一個國際星空自然保護區,去得嗰道就點都會期望可以有幸睇到當地呢個咁出名嘅星空.
本來係 Mount Cook 行山睇見嗰陣時啲天氣已經打定晒輸數應該唔會有星星睇今晚可以早啲上床瞓覺;點乜知柳暗花明,番到 Tekapo 個天萬里無雲,今次又幾好運!
係旅舍休息到 9 點幾見個天差唔多入黑,大伙兒就擸架生出車,向好牧羊人教堂出發.
係 Tekapo 玩影星星,我覺得最重要一件事係要著夠衫.之前都有提到,我哋嚟呢個時間已經算係當地嘅初夏季節,但真係估唔到世上會有咁凍嘅夏天.好彩起程上機陣時香港都幾凍吓件羽絨有跟身,唔係今晚實在唔知點捱.
另外去之前刨刨自己部相機嘅說明書我覺得都係有需要.今次去紐西蘭之前係香港搜集行程資料時查實都有留意吓要影星空到底有啲乜要注意,但到現場真係影陣時結果都有少少搞到手忙腳亂.不過又幾好彩嗰日咁啱碰到個識講廣東話,係北島住呢次過去南島玩嘅朋友又係嗰道影星,跟據嗰位朋友教路加埋網上資料,歸納番幾樣影星空陣時要注意吓嘅事項:
第一就緊係最好有支腳架.支腳附有水平尺就最好,因為原來係影得星星嘅夜晚由相機個 viewfinder 望出去基本上係乜都睇唔到咁滯,所以影星空陣時係好難靠肉眼去睇個 view 嘅水平.
影星空個主角通常都係個天空,所以一般嘅構圖嚟講,個鏡頭通常都係對焦向無限遠.
另外除非係想影星軌,唔係的話個快門時間都有一定限制.如果個快門較得太慢,啲星就會變到唔係一點點而係一條條咁.以前用 35 mm 菲林機陣時,計快門嘅方法係將 500 除一除焦距,但因為依加好多數碼相機都有個 crop factor,所以焦距要倍番大 1.5 或 1.6.影景好多時會用比較闊嘅焦距,例如 28mm 咁嚟計,除一除個快門大約得 12 秒;我嗰日影陣時就用緊枝 12mm 嘅鏡頭,計番個快門就可以有 28 秒.
因為快門時間有限制,要啲星光咄到嚟,首先光圈要盡量較大;同埋盡量推一推個 ISO.影星空好多時個 ISO 起碼要推到千幾二千;當然 ISO 越高張相啲雜訊就越勁;個 ISO 點推法呢樣就好睇個人嘅口味嘞.
因為呢啲設定差唔多只可以用相機嘅 manual mode 去搞,一般影吓生活照旅行相好少會搞部相機嘅 manual mode,所以如果諗住個行程有機會影星星,去之前就最好做定功課刨刨部相機嘅說明書嘞.
跟番上面咁講,結果影到番嚟 Tekapo 個星空就係拱嘅樣嘞.
難得有個咁得嘅天空襯底,玩玩吓實行以星空作畫布,嚟個新古典後現代抽象派蒙太奇歌德式嘅美術創作.
係旅舍門口泊低架車之後再望一望個天空,見個天空啲星好似越夜越光咁又覺得有啲唔夠喉又想影過;但實在唔想再棟番起支腳架搞一大輪,於是就咁放部相機係車頂再落 timer,哈 ~ 咁影又唔係太差喎.
係旅舍出面逗留咗陣影完相,我哋就執埋啲行理上車 check out,開始我哋係紐西蘭第三日嘅行程.呢日行程嘅第一站,又係番去好牧羊人教堂.話晒呢間教堂算係 Tekapo 至出名嘅地標,昨晚嚟睇完個夜景咁冇理由唔番嚟睇埋個場個日影係點.
今早啲天氣相當唔錯,我哋先係教堂前面個停車場泊低架車,然後落車沿住個湖四圍行睇風景影相.
呢坐好牧羊人教堂,洋名叫 Church of the Good Shepherd,查實已經係 1935 年陣時嘅建築.教堂座落蒂卡波湖邊,附近一帶風景絕美,聽講話呢道係一個當地人辦婚禮嘅熱點嚟.
教堂入口處有個位擺賣明信片,教堂入面有個聖壇,聖壇前面有一個玻璃窗,窗口望出去可以遠遠咁望到南阿爾卑斯山嘅景色;唔知係咪神嘅意旨,好似個個遊客嚟嚫呢道都會係個聖壇前面咁樣影一張相.一場嚟到我亦唔執輸,整番張教堂例景先.
之前都有提到我哋嚟呢段時間應該係紐西蘭旅遊旺季中最旺嗰幾日,嚟之前搞預訂住宿陣時已經發覺當地呢段時間好多地方啲住宿都幾緊張吓,而其中住宿最緊張嗰道就係 Tekapo.
因為我極之唔想住 Dorm Room,今次係 Tekapo 住呢間旅舍已經係嗰陣最後可以搵到有 Private Room 住嘅地方.
今次我雖然只係匆匆咁係 Tekapo 逗留咗兩日一夜,但都覺得如果今次係 Tekapo 萬一真係訂唔到地方住而要改為住附近啲小鎮例如 Twizel 或者 Fairlie 的話,事後睇番我估會係一件幾可惜嘅事.所以如果大家有機會係旺季去嗰道玩,強烈建議要盡早先搞掂嗰道啲住宿.


text:
全知言
那些年的美味 最想邊間食店復活?
香港租金出哂名貴,亦搞到唔少小商鋪結業,就算那些年都有唔少大型連鎖食店都因為貴租而捱唔住,無論周柏豪鍾情嘅屋邨大排檔,定係盧凱彤鍾情嘅 donut都冇得留低.唔通食店規模要大到集團霸權咁先生存到?或者好似 689話齋都係關於土地問題囉.
周柏豪 懷念冬菇亭
𠵱家好多特色食店都冇咗,我最想有番青衣邨個冬菇亭,嗰啲冬菇亭大排檔,其實我好鍾意去嗰度食嘢,一家人熱熱鬧鬧,講嘢可以好大聲,又有好勁嘅風扇不斷咁吹住,我覺得氣氛係好地道㗎!
張致恒 歎 Wendy's漢堡
我想 Wendy's重生,我記得細細個補習時候,阿媽一定帶我去食,最好食係嗰個卷卷薯圈,令我哋對薯條改觀嘅.
盧凱彤 愛 Krispy Kreme冬甩
我最懷念嘅食店梗係 krispy kreme,呢啲咁甜嘅美食,冇咗你唔覺好可惜咩?佢最好食嘅,而我每次都食嘅就係佢嘅原味,但我每次只可以食一個,如果唔係我會有糖尿病.
Eveyln 食東東雲吞
如果我可以再見番一間餐廳,我會想東東雲吞,可能係一種情懷,因為細細個好鍾意食雲吞啦,媽媽都會帶我食東東雲吞,雖然𠵱家有啲可以攞返屋企自己整,但我覺得新鮮即整嘅,會比較温暖同好食囉.
講搵食 街坊最掛住哈迪斯
雖然 M記喺香港橫行,不過唔少 90後後生仔女都仲記得哈迪斯,哈迪斯 06年撤出香港,但扭紋薯條同磨菇飯,班後生仔都仲回味緊.邊個話香港人善忘,做得好嘅,一世都記得!


text:
喺電台番工冇幾耐,我就考到車牌,我地果陣時冇乜大志,二十幾歲人冇諗過買樓,而坦白講,我地果陣時覺得話俾人聽買樓係一件好唔型嘅事,係老餅兼老土嘅行為,我地果時有錢係會去買車同換車,覺得咁至係無負青春.
所以我當時考到牌第一件事,係將拍戲得番泥果五萬蚊囉左去買一部一手嘅日本車.而咁橋,我地有幾個朋友都一齊咁上下時間考到車牌,於是就成日拉大隊去食遠飯.不過唔好誤會,我地唔係鍊車,我地只係想喳車啫.
果時我地最鍾意去石澳果間黑色嘅羊仔,一來夠遠,可以喳車喳個夠本,二來佢尐嘢真係好食,而家寫下寫下,又有尐掛住佢個pavlova.雖然價錢唔平,一餐飯又飲酒又汽油,一晚可以使成千蚊,之後重可能再去飲嘢,但係果時我地個個都覺得自己係up and coming果個,個個都搵到,覺得前面個世界係自己嘅,而且不過係自己俾番自己果份,所以錢使得幾疏爽.而家諗番轉頭,都覺得真係幾豪!
之後點解冇乜食軟飯?一來年紀大左,有尐成家立室,有尐男女分手,有尐發展方向唔同就各散東西,而另外一個最重要嘅原因,咪就係因為吹波仔囉!雖然話飲兩左杯去吹,都應該唔會超標,但係點知尐食物會唔會用酒煮呀,一個唔覺意,點左個紅酒燴牛膝,再飲兩杯又咁橋吹中左,咪好唔抵!於是大家就開始少左食遠飯,而據我所知,好多果頭嘅鋪頭,以前逢星期五,六都有搞beach party,但係吹波仔之後就完全息微,有尐甚至執笠添!
遠飯係食少左,但係喜歡食遠飯呢樣嘢係永遠唔會變嘅!我而家間唔中都會開架車去西貢,唔係食海鮮或者甜品,而係食下午茶,而家真係冇乜心情去西貢食海鮮,又貴又迫,真有尐透不過氣來,但去食下午茶就唔同,遊客相對較少,而小店依然保持果種認真而論盡的風味,手腳係慢尐,但你見佢地論論盡盡又唔係好識遷就客人果個樣,就真係食得我好開心,我真係零願你落多尐心機喺食物上,都唔想你係咁擴大泥做,結果淪為快餐店呀!
而另外我都鍾意去大尾篤果邊食晚飯,一來果度有間西餐廳叫做Luca尐食物做得幾好,材料亦都新鮮,各款食物都很有水準,而不可不吃的一定是甜品雪糕杏仁條.一個人可以食四條!
其實早好幾年我都成日去呢個地方,但係近年因為佢隔離起緊村屋,令到本來開揚空擴嘅地方變得焗促同沙塵滾滾,日頭真係唔敢去呀,容乜易碟碟都係風沙骨,但係夜晚尤其是而家呢尐日子去就最啱!
趁住秋未初冬嘅季節,坐在戶外.一邊仰望牽牛織女星,一邊細啖美食,感覺悠閑,雖然都係唔可以飲紅酒,但係如果餐廳可以播番尐爵士樂就好似財爺話齋,都算係幾中產咖喇.咁食完飯之後,如果有時間,重可以一直向船灣淡水湖主壩走,由停車場起計,來回不用二十分鐘,而我就通常會上到去行一段路,再瞓喺壩上仰望星空.
畢業後,你有幾耐冇仰望過星空喇!你有幾耐冇面對過個天呀!當年嘅浪漫情懷剩番幾多?當日改變世界嘅理想又去左邊?(昨夜的渡輪上)


text:
生炒上肉排
南乳粗齋煲
清蒸海上鮮
叉燒燒鴨
嘩 今日得 11 度咋 但又唔覺得好凍好凍果隻 可能我朝早沖熱水涼 之後又行去地鐵站 覺得有 d 熱添呀 ~
早餐食奶醬多 睇下報紙睇下電視 話咁快又要去番工 lu ~
菇場忙啦 咁做哂諗住做下私人嘢 點知真係諗下都唔得 仍然忙囉 ~
今日有 lunch box 食完又落街行 本來想行耐 d 但無啦啦又落雨 咁就番菇場喇 ~
忙呀忙 忙到放工都仲未做完 嗚 不過今晚約咗媽咪食飯 都唔會遲走啦 呢幾日放工都等好耐車呀 煩 ~
拎咗 2 pack 奶比媽咪 所以番媽咪屋企先 差唔多 6 點半就去嘉華喇 ~
家姐 7 點到 等埋佢先叫嘢食 食到 8 點幾就一齊走 lu ~
里奧大人今晚 7 點就放工啦 之後佢話多 d 同媽咪食飯 一係約朋友食飯 因為好多時我一約人呢 佢就 7 點可以放工 ~
番媽咪屋企坐陣 媽咪煲咗湯比我啦 又整咗燜雞比我 再買埋菜同生果比我 一袋去三袋番 家姐仲慘 媽咪係都要佢拎埋 d 烚花生 之後家姐話媽咪次次食唔哂就要佢拎 哈哈 因為上次媽咪買咗超勁多蕃薯食唔哂 又係要比埋家姐 因為家姐唔嘥嘢家嘛 實會食哂為止 佢都話上次食蕃薯食到 " 眼癱癱 " 呀 ~
差唔多 9 點先走 番到屋企叫里奧大人快 d 沖涼 之後到我沖 咁我可以睇小小 " 警界線 " ~
11 點瞓喇 點知一上床就覺得凍 但我又唔想開電毯 之後里奧大人話聽晚一定要換番張羽絨被呀 丫 因為依家只係一張厚嘅冷氣被同一張薄嘅冷氣被 後尾佢都話凍 要換番件長袖衫先瞓到喎 ~


text:
去呢個東勢林場嘅路程都幾遠下,原來呢一段路我哋第一日就行過架啦,我哋到咗東勢林場嘅時候係入場個到有個人無神神問埋D香港一國兩制好唔好D嘢,真係奇怪 !! 入到去個停車場,一D都唔見有人咁,不過當時都係大約五點半到,我哋以為係未到時間,於是就係入面周圍兜,兜到條路嘅盡頭,我哋就停係到睇日落,不過今日大霧得濟,好勁煙霞睇唔到日落.之後就搵個有利位置去睇螢火蟲喇,個天啱啱黑嘅時間無咩嘢睇到,到開始入黑晒嘅時候就睇到越來越多嘅螢火蟲周圍飛,係最多嘅時間多到好似聖誕燈飾咁,真係好靚~~~外母開頭都唔想行,後來大家一齊陪佢行先得,如果唔行真係好晒呢 !! 因為真係好靚 !! 不過就影唔到D相啦,因為D 機係黑暗嘅環境對唔對焦唔到,反而D Prosumer 機影到喎,正 !! 期間呢個東勢林場攪咗D導覽團,不過就好大聲囉,完全同外國睇螢火蟲嘅感覺唔同,外國好保護呢D野生動物,但係台灣又唔多似係.....可能每個地方對保護野生動物嘅方法唔同呱 !!
睇到少少日落架...
螢火蟲...係現場重要多好多
睇完呢個螢火蟲,我哋就要去食 Dinner ,之前係網上面無意中搵到一間叫烤狀猿日式燒烤,呢一間都幾近我哋 Motel ,同埋價錢真係幾抵,唔洗HK$100就可以碳燒同火銅任飲任食,其實之前重有一間幾出名架,就係鼎王麻辣鍋,不過驚D團友頂唔緊,所以就無揀呢一間啦.去搵呢一間個 GPS 又係入唔到個地址,唯有就係入附近嘅地方,然後就人肉 GPS 喇,去到都搵咗一陣先搵到.我哋九點三到到咗,原來九點半後個價錢又平D,個幾個字當然係要等下啦 !! 總體來講都幾好味,三哥重叫咗D魚生,但係就唔係好得,都係碳燒同火銅得D.食完嘢,我哋重要去Motel附近嘅7仔到攞埋之前訂咗嘅牛爾用品,攪掂返到 Motel都成十一點幾喇....咋咋淋沖涼瞓覺啦...今日嘅行程都幾豐富喎 !!
是日晚餐....碳燒加火鍋


text:
等到頸都長埋 ,琴日終到收到DJI 打嚟嘅電話.放工即時仆落去銅鑼灣攞機
新玩具到手梗係要影下相,不過冇打算影萬七咁多張相做開箱文.每樣影下當個記錄就算
繼續閱讀 →
今日行鴨記執到好嘢,鬼咁大枝projector lens掉喺到冇人理.其實都好正常,因為應該冇乜人會覺得佢有用.我呢個垃圾佬見到就當寶拿拿臨比錢,有時間嘅話試下用佢嚟整部slide機都好吖.(唔知要等多耐)
隔咗一大排最近又拎番佢出嚟繼續攪.喺鴨記買咗一個CPU風扇嚟配呢粒勁嘢.呢個風扇比起之前嗰個梗方便,完全唔需要改動就已經 fit 晒可以裝粒 LED 上去👍
繼續閱讀 →
香港有人好想要,日本就放埋一二邊冇人要.yodobashi都係賣1050yen,去其他有良心啲嘅相機鋪980yen 就有了.可惜買得太多無謂嘢個喼唔夠位,執兩部就算😅
今日去咗聽一位針孔攝影大師 Justin Quinnell 嘅講座,佢先講咗好多歷史,然後再介紹下針機原理.最有趣當然係佢分享佢啲作品拍攝時嘅點滴啦,之後佢就示範點用個鋁罐嚟整日軌機,仲有喺Q&A環節時送出同款嘅相機.
繼續閱讀 →
今日落鴨記喺街邊檔見到$30一個菲林相機,全新有盒,冇乜理由唔買啦
繼續閱讀 →
正所謂新屎坑三日香,買咗部 SONY 返嚟梗係要同個 LCD 黐番塊保護貼啦.不過我份人咁 Cheap 係唔會比幾十蚊買一塊嚟用,一於走去鴨記行下.結果比我搵到最平只要 5 蚊雞就有鬼咁大張,仲要係5蚊3張
繼續閱讀 →
由於越嚟越唔滿意部廢note4影出嚟啲相(其實day1買咗就已經開始後悔),終於忍唔住要買多一部傻瓜機仔嚟用.以後行山影相可以帶埋佢了,應該可以影到靚相
乜唔係話技術係唔會隨機附送咩?咁換機又點會….well…..呢啲假設性問題我唔答😂
今日又黐起條筋想影下4×5,拎啲菲林出嚟睇下,原來已經過期好耐了.過期RVP啲色水係會自動downgrade成為RDP嘅:|.好過冇啦,照影
繼續閱讀 →
今日去咗深水埗臨時布市場(棚仔),如果唔係朋友話呢到好快要拆想去影相,我都唔知原來有個咁嘅地方.冇法啦,塊地咁靚冇乜可能唔用嚟起樓賣錢.希望唔係齋起豪宅就好了
繼續閱讀 →
今日無無聊聊挑起筋想影下pinhole,跟住就拎部機出嚟睇下,發現入面仲有3張唔記得係幾耐之前用淨嘅菲林.一於去銅鑼灣行街兼影相
繼續閱讀 →
今朝尊心一早落去旺角星際,為嘅就係要去 dcfever 個富士試玩灘位.無啦啦咁神心梗係有原因,其實係想要佢套相機模型贈品
繼續閱讀 →
今日執到平野,估唔到9蚊雞就買到個polarizer.睇個packing封晒塵似乎係放咗好耐冇人要所以減價求售,真係唔明點解會冇人要
繼續閱讀 →
一直都好想買呢件玩具,不過價錢實在係太貴買唔落手.直到最近同一位老友吹水時知道,原來佢可以用一個難以至信嘅員工優惠價買機.結果一個星期之後呢件玩具就喺我枱面出現😂✌👍
今晚快速地拆開咗枝鏡嚟抹,呢枝鏡得五塊鏡片,前面兩塊(一組複合鏡),後面又兩塊.全部加埋得8個面,好快攪掂


text:
2008年6月30日 星期一
花花世界@北海道 - Day6 30/6/2008 富良野>美瑛>旭川>小樽>札幌
今日天氣好好,籃天白雲.早餐後 check out,先去富良野最後一站 - 彩香之里.彩香之里規模較細,但個人應為d薰衣草開得重靚過富田農場,由於彩香之里嘅薰衣草田依山而種,所以好輕易咁映到人在花田嘅感覺,映完靚相我哋就離開富良野,出發去美瑛.
往美瑛途中經過美馬牛駅,落車映吓相参觀吓呢個無人之駅,美馬牛哩個地方好特別,連一個小小嘅車站都可以咁靚咁詩情畫意.我哋映完相,逗留咗一陣就上車去四季彩之丘.
四季彩之丘占咗成個山頭,好大,好多花!我哋慢慢行,不斷咁映拍相,行完之後雖然滿腳泥塵,但真亳不介意.走之前仲食咗個好好味嘅南瓜雪糕同牛油薯仔,再上路去美瑛.
離開七彩繽紛嘅四季彩之丘,我哋好快到咗美瑛.美瑛同富良野感覺好唔同,富良野較人工化而美瑛較淳樸寧靜,我自己就鐘意美瑛多d.我哋根據 map code 揾到聖誕之木同親子之木,期間仲俾哋見到一大片油菜花農田,襯埋籃天做背景,係我全個 trip 最 impressive 嘅風景!
離開油菜花田,啟程去旭川,其閒見到一大片唔同綠色併合嘅農田,風景好靚,感覺好舒服,又忍唔住落車映相,之後再依依不捨地離開美瑛.
到旭川為咗一嘗好出名嘅蔥拉麵,食完我哋就走嘞,事關我哋仲要趕住返小樽.
返到小樽都係4點幾,我哋係第二次嚟小樽,上次係冬天,落好大雪,同今次感覺好唔同,我哋沿住堺町行,途經 La Tao 買咗布甸食,仲買咗好多朱古力做手信.一路行去小樽運河,映吓相,就去食晚飯喇!
我哋今晚去政壽司食飯,途經已荒廢嘅手宮線跡地就落車映吓相.映完相行多兩部就到政壽司,政壽司一d都唔平,不過真係幾好味,我叫幾個壽司定食,響螺刺身同吞拿魚腩壽司,埋單盛惠2萬2千円.食飽就返札幌.返到去都11點幾,check in 咗即刻休息.
張貼者: jacqueline 於 上午6:49
標籤: 2008 花花世界@北海道
訂閱: 張貼留言 (Atom)


text:
有d人真係好煩,我 introduced 咗一個 online tools,正當我講解既時候(如果係一d稍微有電腦常識既人,我係唔駛講解既,因為個 tool 真係簡單到不得了,黎黎去去得幾個 options, 得嗰幾個 buttons),d人又唔聽嘢,已經話明講完點用,先至講點樣 login, 但就係咁問點先可以入到去,條 link 係乜,勁想打爆佢個頭.
好嘞,跟住 show 點樣 login 既時候,又講明話我會 email login 條 link 俾你哋,同埋 login id n password, 到我講緊 login n password 個 textbox 嘢既時候,仲可以係咁問點樣先去到嗰個 page, 條 link 係乜!大佬,你對耳仔要黎做乜架?我之前講嘢既時候你個腦做緊乜?佢明明係有聽架喎,明明企得最埋係佢,驚死睇唔到咁,但d聲音聽咗入耳度完全到達唔到個腦部就 'fit’ 一聲出番哂黎.
最後講完呢樣嘢之後就繼續講第二d嘢,所有嘢完哂之後,有個人攞咗個 laptop 出黎,跟住又會有人問,點樣去到你之前講嗰個網頁.都話會 email 俾你哋咯,係咪玩嘢呀?係咁問問問.其實,喺我 introduce 完之後,我已經即刻 send 咗 email, 已經做到完全無 delay 架啦,根本就係唔聽嘢.
然後又有人問如果想用個 tool for personal use 得唔得,我就話佢知你自己 sign up 個 account 就可以,跟住又問點 sign up, 咁我就指個 webpage 既 button,話你好似 sign up email address 咁就得架喇,但佢仲可以問,我唔識架喎呢d嘢,即係點 sign up.好煩,我心諗,你 sign up 都唔識就唔好用個 tool 啦,你用番紙同筆咪算囉.我為免自己火山爆發,就淨係話咪同 sign up email 一樣囉,咩點用啫,跟住走開咗.
我走開咗,佢咪死死地氣自己 sign up 囉,根本就唔係唔識,根本就係諗都唔諗,張大個口就問問問,最好我幫佢 sign up 埋,幫佢入埋ddata 就最好.
跟住今日又有另一個人問我一個我尋日已經 cover 咗既 operation, 雖則話人家可能唔記得咗,又或者人家真係對電腦唔熟,但係個 tool 真係好簡單喎,真係得幾個 option 架咋喎.好勒,我都盡人事覆佢話佢知佢想 update 既係邊個 option, 但佢都仲可以回我話佢唔知個 option 係邊,我真係想爆炸,edit 嗰個 page 係得一版,可以 update 既 field 都係好明顯好簡單,例如:
Name: (Textbox)
Age: (ComboBox)
Country: (ComboBox)
(The above is only for illustration. There were about 10 fields in total I think.)
我都已經話埋,你想轉嗰個 field 係 Country, 佢都仲可以話唔知喺邊度,係咪白痴得咁緊要呀?定係又係嗰d諗都唔諗,睇都唔睇就問問問嗰d人呀?其實d咁簡單既嘢,一開始根本就唔駛問人,你自己喺個電腦度o禁o禁吓,就會慢慢知道點用架啦.
我最後要 send 個 screenshot 俾佢,大佬呀,我唔係你哋既 personal IT support 呀,如果你哋唔知,我其實係要返工架.
不過我都慶幸佢無再覆我問點樣先可以去到 screenshot 嗰個 page, 如果真係咁問,我可能會爆血管...


text:
2011年2月1日星期二
最強睫毛膠水大比併: FIXER EX VS EYE'S CHIC
因為太鐘意貼假眼睫毛,而且我對眼比較多油同眼水,所以一直尋找一枝好用既假眼睫毛膠水,耐何香港有既選擇真係太少,上次O係卓悅買O個枝EYELASHES FIXER EX其實都已經算係好好用O架啦...
EYELASHES FIXER EX...
不過佢有一個缺點,就係貼普通梗係OK,仲幾實添!!!但一貼透明膠梗就唔得啦,我試過幾次用透明梗既假眼睫毛真係去去下街甩呀!!好樣衰!!!所以唯有又再搵下啦,終於O係ENID發現O左呢枝好野...
EYE'S CHIC EYELASH GLUE $50/8ML @ ENID
佢係日本生產,仲有黑色既,而白色呢枝除O左可以貼假眼睫毛,仲可以當雙眼皮膠水..
比較下2枝膠水,之前以為FIXER EX已經好快乾,但原來EYE'S CHIC仲快變透明....
一開始我講貼透明梗假眼睫毛既問題,見唔見到???FIXER EX搽完O係透明梗因為太水,佢係會變O左一點一點,相對上有D位係冇O左膠水O架,我估亦都係咁所以會易甩..
而EYE'S CHIC就冇呢個問題,搽透明梗假眼睫毛個邊仲明顯見到一條,乾O左都係咁,所以貼上眼一定會夠晒實...
再做個TEST,用佢貼上3層紙巾上,用夾一拉,FIXER EX既假眼睫毛係有部份連紙巾一齊拉起,但有部份明顯見到睫毛邊同紙巾分開O左,有好大個空位..
而EYE'S CHIC係完全成條假眼睫毛邊貼位紙巾一齊拉起,黏貼力明顯比FIXER EX更好,係暫時黎講我覺得係最好既膠水,以後任何梗既假眼睫毛都可以放心用啦....
去到當然唔止入手枝膠水啦,仲有呢個咁可愛既NAF甜甜圈假眼睫毛收藏盒,有白色同粉紅色,我揀O左PINK呀,$34 @ ENID
真係好的骰O架,又薄身,打開有2格可以放2對假眼睫毛,O岩晒有時返工趕時間貼唔切,拎埋枝膠水同佢就可以啦,夜晚要去街街必備...
示範下幾對靚靚假眼睫毛先,AK同舞伶應該唔少人都用過啦,我都幾鐘意,因為質素真係好好,戴足成日都好舒服,而且可以重覆使用幾次,除開咁計其實都抵用..
下假眼睫毛我係第一次嘗試,其實都幾自然,不過我會剪一半貼眼尾,配埋少少閃啡SMOKY EYES,其實好靚,呢個眼妝我好滿意,打算新年都咁化先...
另外舞伶就自然D,我用O個日化得好淡,只搽O左少少EYELINER同淺色閃眼影,唔近睇其實會以為係自己本身既EYELASH添...
台灣既化妝品同工具真係好多選擇,而且價廉物美,就以假眼睫毛收藏盒為例,咁CUTE又實用既香港真係冇乜,之前我搵O左好耐都唔見呀!!!而家除O左去佢地ENID SHOP同ONLINE買,以上既貨O係SASA同部份COLORMIX都已經有得賣啦,我仲見到好多唔同既台灣假眼睫毛添.有興趣可以去睇下..
ENID台灣美妝專門店
標籤: ENID , EYE'S CHIC
訂閱: 發佈留言 ( Atom )


text:
2014年5月29日星期四
日式素雜煮飯 Vegan Takikomi Gohan
自從喺 Youtube 度搵到日本型仔廚師 Ryoya 嘅 Peaceful Cuisine 頻道之後,真係知多好多素食主意及製法,就算係食齋嘅日子都多咗好多選擇.
最近睇番佢之前教過整日式有味飯,完全唔難整,趁今晚係初一要食齋,即刻試整.煮緊飯嘅時候已經聞到好香牛肝菌同牛蒡嘅香味,味道亦啱啱好,唔會太淡或過鹹,唯一美中不足嘅係,用瓦煲煮飯會黐底兼有飯焦,同埋又有醬油同糖一齊煮,就變得燶上加燶!依家個煲用水浸過夜,希望聽日洗得到喇!
2014年5月28日星期三
椰香焦糖醬 Coconut Caramel Sauce
好耐之前都已經整過一次焦糖醬,但係覺得味道好難食,奶味好重,食到反哂胃!我本身其實係幾鍾意焦糖味道,有焦糖香之餘又唔會太甜,所以今日又再試過整多次個焦糖醬,不過今次就改用椰漿代替淡忌廉,印象即刻改觀呀!
乜咁重禮呀!!
人與人相處有時候真係好奇妙,估唔到喺個虛擬世界度都可以識到好朋友!
妳實在太客氣喇,我都唔係幫到妳啲乜,只係舉手之勞,自己攪掂完就順手幫埋妳啫,都唔算得上話係幫到妳一個大忙!妳趁大少返港就叫佢帶咁多手信俾我,真係超感動哦!真係講都唔信,其實大家都未曾見過面,妳真係好有心呢!!
拍黃瓜
2014年5月20日星期二
沙茶茄子燜麵筋
唔知大家有無聽過,沙茶醬其實係沙爹醬,只不過潮州話中 “爹” 呢個音係解作茶,潮州人飲茶叫做 “蓆爹” 嘛,所以將沙爹醬寫成沙茶醬.但係我覺得兩者個味道都幾唔同,一食落口已經分得出.
今晚用咗沙茶醬嚟燜茄子同炸麵筋,兩樣食材都燜到入哂味,超正呀!!
今晚用咗沙茶醬嚟燜茄子同炸麵筋,兩樣食材都燜到入哂味,超正呀!!
2014年5月14日星期三
焦糖咖啡布甸
真係慘,人家飲咖啡係一種享受,係 “歎杯咖啡”,而我就好多時為止頭痛而飲,仲攪到依家中埋咖啡毒,唔飲唔得,做成依賴,如果嗰日無咖啡因喺體內的話,成日都會頭痛不止,直到飲杯咖啡落肚先可以解決問題,所以好多時候根本唔想飲咖啡都要夾硬整杯落肚,以免頭痛加劇,影響工作!不過好彩,近排好似好少少,間唔中都可以全日一杯都唔飲,但都真係一日咁多,第二日瞓醒未落床,睜開眼都已經 feel 到個頭又試怪怪哋,試過有次好叻,連續兩日都唔使飲,點知到第三日就慘囉,個頭痛到爆!!!
無飲咖啡嘅日子,未必真係頂得到全日,有時到夜晚十一,二點就開始嚟料,第三餐都未食就已經發作,但係無理由咁夜仲走去沖杯咖啡嚟飲㗎!其他人係點我就唔知喇,但對我嚟講,因為缺乏咖啡因而頭痛的話,食止痛藥都完全無用,一定要有咖啡因落肚,咁點算好呢!?
健康飲食
其實我自己都唔算係食得好健康,只係少肉多菜,奉行三低一高嘅飲食,但唔知點解,身邊個個人都覺得我食得好健康,幾乎係不食人間煙火咁滯,可能因為見我都唔多鍾意食零食 ( 基本上次次入嚫「759」都係得個睇字,無嘢好買,空手出番嚟! ),唔飲汽水,唔飲凍嘢,又好少出街食啦!有時細細個嘅學生貪得意話請我食啲小食或零食,佢哋媽咪就會話:「關 sir 食得好健康,唔食呢啲嘢㗎!」有次老表 Lily 同 Winnie 分別見到我煮即食麵都即刻覺得好出奇,好驚訝,點解我會唔食即食麵啫!?講真,自己都有整包餅西點食,又因為止頭痛會飲咖啡,健康得去邊呀!!不過咁,總好過買街外食物嘅!
最近上網睇番香港電台個電視節目《緣來好食得》,其中一集叫做《我與西瓜和火龍果的三角戀》,裡面有介紹到
周兆祥博士主張嘅 “食生”,即係大部份食物都唔會經過高溫處理,盡可能生食蔬果以保留裡面嘅酵素,其中最得意嘅係將個翠玉瓜用一個特製機器刨成長絲當麵條食.呢種食法聽落都好健康,但生食瓜菜都應該幾寒涼,長期咁食,我估我身體應該未必接受得到囉!講開 周兆祥博士,佢成日都推崇健康飲食,食素,以至依家嘅食生,本來係件好事,但我個人就覺得,以佢個咁嘅 outlook,真係有啲唔係好夠說服力囉,俾人以為食素,食齋嘅人就會好似佢咁又瘦,又黃,又黑!!可能會嚇怕好多有心人!
最近上網睇番香港電台個電視節目《緣來好食得》,其中一集叫做《我與西瓜和火龍果的三角戀》,裡面有介紹到
木瓜雙耳果仁湯
一直以嚟我都多數係煲齋湯多過煲肉湯,因為我唔係食肉獸兼極之唔想處理生肉,二來就係唔知點解煲嚫肉湯都唔多有甜味,反而煲齋湯就次次都超甜!而最重要嘅係煲齋湯的話,無論事前事後嘅清洗工作都簡單好多,因為全無油脂,但煲肉湯就煩好多喇,起碼又要洗多個用嚟汆水嘅煲!
2014年5月10日星期六
母親節的親子丼飯
時間真係過得好快
2014年5月8日星期四
焦糖蘋果麵包布甸 Caramel Apple Bread Pudding
麵包布甸都唔係第一次整,之前都已經整過好多次,不過今次就試吓加入焦糖蘋果,同埋參考咗 blog 友 Allie 嘅做法,唔落 cream 落去整,而我自己就更加健康,連牛奶都用水代替埋.
呢個布甸可以話係一個極之環保嘅甜品,點解咁講?因為可以一次過清咗啲隔夜麵包同供過佛嘅蘋果哦!
初試年糕製作
一個人食嘢嘅口味真係會隨年齡改變,記得好細個時,有次同家人一齊去上海菜館食飯,媽咪叫咗碟炒年糕,嗰次係我第一次食呢樣嘢,感覺好難食,好難吞得落肚,自此之後都唔肯再食.直到唔知幾時,再試多次之後,突然之間又覺得好好食,特別鍾意佢煙煙韌韌嘅口感,所以自從自己要煮飯開始,都會間中整嚟食,特別鍾意食韓式年糕,因為辣嘛!
其實年糕都唔平,無論係中式年糕定係韓式年糕都賣得好貴,我成日都覺得,一堆咁嘅粉糰點解賣咁貴,如果自己識整的話就肯定平好多,於是就上網試吓搵唔搵到食譜.喺網上都搵到好幾個年糕製作方法,但其實都係大同小異,今次試整嘅方法係我將幾個食譜綜合而成,成品口感都唔差,不過就覺得個煙韌度差少少,下次試試將糯米粉同粘米粉比例改一改,睇吓會唔會好啲先!
2014年5月7日星期三
香草番茄全麥麵包 Tomato & Herbs Whole Wheat Bread
仙姐本《天然麵包香》買咗咁耐,都只係跟食譜整過一次包,之後一直都無再整喇,皆因嗰陣未有麵包機,只係用部 food processor 搓麵糰,但 17 小時中種原來係濕得好緊要,所以攪攪吓個麵糰就捲咗入部主機裡面,之後要善後好耐,自此之後就驚咗唔敢再整喇!依家買咗部麵包機之後,可以試試再整.
食譜裡面個油浸半乾番茄麵包最吸引我,因為記得好耐之前 Rachel 個 studio 攪 open day 時,買過仙姐呢個麵包嚟食,超好味,所以一定要試吓自己整!我今次就將個食譜改咗少少嘢,將部份高筋粉改成全麥粉,橄欖油就用浸番茄乾油代替,仲加埋 oregano 落去整㖭!.
食譜裡面個油浸半乾番茄麵包最吸引我,因為記得好耐之前 Rachel 個 studio 攪 open day 時,買過仙姐呢個麵包嚟食,超好味,所以一定要試吓自己整!我今次就將個食譜改咗少少嘢,將部份高筋粉改成全麥粉,橄欖油就用浸番茄乾油代替,仲加埋 oregano 落去整㖭!.
2014年5月6日星期二
又執到筍嘢
話說上次「AEON」會員特價日,去到屯門店想賣嗰樣無嗰樣,買乜無乜,激到爆,但原來又係塞翁失馬哦!禮拜六嗰日早咗到銅鑼灣,又有排都未到時間教琴,於是又走咗去超市打個 round 打發時間.
味噌係我雪櫃裡面嘅長期住客,最鍾意用去嚟做湯底,無時間煲湯時就大派用場,買些少蔬菜料滾湯,最後加入少量味噌,即刻有啖湯飲.煮麵時又可以用佢嚟做湯底,好過用味精啦!中間第二餐我自己好多時都會煮麵食,而且食得好簡單,好求其,通常都係淨麵一碗,唔會有其他材料,煮好麵後就加入味噌同味醂調味做湯底,又快又方便!
2014 佛誕
2014年5月4日星期日
原味鬆餅食譜 Basic Muffin Recipe
如果你係由 Yahoo Blog 睇到依家 Google Blog 的話,可能你都會留意到我都會經常整 muffin,而且都曾經整過好多款式,但其實都係萬變不離其中,我一直大部份時間都係 base on 同一個 muffin recipe,然後再加加減減,又或者更改部份材料而做出不同口味.
上次 Winnie 試過個焦糖蘋果鬆餅之後,佢都話味道唔錯,連一直都唔多鍾意食 muffin嘅佢都專登打電話問我點解個 blog 搵唔到個食譜,咁之唔係因為我懶無寫囉,哈哈!!
所以我就諗,不如將我一直用開嘅 basic muffin recipe 同大家分享啦,之後大家就可以 base on 呢個 recipe 嚟做出自己喜愛嘅口味哦!
訂閱: 文章 (Atom)


text:
Napier à Wairakei Terraces à Thermal Volcanic Walk à Wai-O-Tapu Thermal Wonderland à Te Puia à Rotorua i-site visitors center à Rotorua (1) à Rotorua City Visit à Lunch@Burger King à Ventura Inn & Suite à Rotorua Museum à Blue Bath Pool à Polynesian Spa à Ventura Inn & Suite à Paradise Valley Spring Wildlife Park à Skyline Skyrides à Kiwi Encounter@Rainbow Springs à Lake Rotorua à PAK’nSAVE Super Market àVentura Inn & Suite
住宿 : Ventura Inn & Suite
今日嘅行程比較多景點,所以就要早出發.晨早食完個美味早餐之後,就要攪個Digital Wallet,因為唔知做咩Charge唔到電,所以抄唔到相入去Backup,如果真係抄唔到,都幾大鍋 ! 好在係間 Motel 到用電腦直接Charge電,抄咗1GB嘅相,如果唔係都唔知點攪呢~~~之後都攪到遲咗出發,今日嘅目的地係 Rotorua ,會途經幾個景點.第一個係 Lake Taupo,不過就無咩特別嘢睇 !
然後我哋就向 Wai-O-Tapu Thermal Wonderland 出發,途經一個叫 Wairakei Terraces 嘅景點,呢個係介紹一D 毛利族人嘅地方,會有D 毛利族 Show 睇,但係我哋就對呢D毛利族無咩特別興趣,同埋就要趕時間,所以都係影下相就走人~~~
行行下又見到一個叫Thermal Volcanic Walk嘅地方,諗住會有D 火山嘢睇下喎,咪揸架車入去睇下囉…入去條路好似玩Rally 咁 ! 去到最後又係咩都無,淨係見到有個 Holiday Park 同埋幾間屋仔~~但係就見到一隻孔雀係到開屏喎,真係幾靚喎 ! 人哋話見孔雀開會好好運架,唔知係唔係嘅呢 !?
孔雀開屏.....見都就會帶來好運喇....
之後就要繼續行程喇,去到個 Wai-O-Tapu Thermal Wonderland 大約10點鐘到,我哋就即刻走去買入場卷去睇個 Lady Knox Geyser喇,因為係10點15分就會有個噴泉噴D溫泉水出來,好在我哋係佢未噴之前就到咗,不過去到嘅時候都已經有好多人係到等緊個噴泉噴嘢 ! 到咗差不多10點15分左右個噴泉就好似煲水水滾咁有D水湧出來,之後無耐就噴D泉水出來啦~~~真係幾神奇 !
開頭好似煲水咁係咁係到滾滾下架....
差不多時間就噴出來啦....全場一齊 "嘩 !"
睇完噴泉就去睇係D Mud ,因為呢個入場卷就包埋入去睇下D火山泥,又唔同嘅物質嘅火山泥就會有唔同嘅顏色嘅泥,呢個景點都行咗成個半鐘先行完,期間又聽到有D人講廣東話,我哋估有機會都係香港人來~~~~之後我哋重係個 Gift Shop到買咗D嘢添啊 !
跟住我哋就向 Rotorua出發,經過一個叫 Te Puia 嘅景點,呢個景點又係有D噴泉同埋一D火山泥睇~~~但係入面個噴泉就係不停咁係到噴,呢個Te Puia嘅入場費要成$40一個人架,其實入面D嘢同先前個Wai-O-Tapu Thermal Wonderland差不多,如果要二選一的話,可以揀呢一個去睇 ! 呢個Te Puia入面原來重有得睇Kiwi 奇異鳥,俾我哋睇到有一隻 Kiwi 係到行來行去 ! Kiwi係夜間活動嘅動物,所以入面嘅環境模擬到好似夜晚咁.本來我哋諗住去到 Auckland Zoo到睇呢隻 Kiwi ,不過呢到有得睇就可以慳返啦~~~係入面有3個泉眼不停咁噴水,要行過呢個位再去睇其他嘢就會濕身,所以要揀無咩風嘅時間衝過去 ! 睇完又繼續向Rotorua出發,去到Rotorua,我哋又去當地嘅 Rotorua i-site visitors center 到睇下有無D咩資料可以攞來睇下.然後我哋就去咗食個 Burger King ,食完個Lunch,我哋就去搵下今晚住嘅地方,都幾容易就搵到 ! 跟住就去睇下個Rotorua Museum,去到嘅時候間Museum嘅外圍做緊維修,攪到個 Outlook 無咁靚添,本來想入去參觀下,點知又係要俾入場費,個入場費重要唔平添,於是我哋梗係影相算啦 ! 係個 Museum 附近,重有一個景點就係 Blue Bath Pool,呢個其實係一個公眾嘅泳池,但係就係地下暖水嘅泳池,都幾特別 ! 途經一個叫 Polynesian Spa嘅地方,呢個Polynesian Spa係幫人做下Spa,個價錢其實都可以接受,不過就要真係有時間先得,入一入去我諗都要成半日先得~~~之後我哋就去間 Inn 到 Check in 同埋睇下有無得煮食 !! 呢一間真係一間 Inn 來架,形式好似 Hotel ,所以係無得煮嘢食嘅,咁我哋又要諗下今晚嘅晚餐點喇~~~跟住我哋就去搭纜車啦,呢個地方叫Skyline Skyrides,搭上去可以睇晒成個 Rotorua 市嘅風景,但係我哋就行錯咗路,去咗另外一個地方叫 Paradise Valley Spring Wildlife Park,呢個地方其實都係一D動物園,不過我哋就無咩興趣~~但係來到梗係影張相留念下啦 ! 最後我哋都去到個 Skyline Skyrides個,不過都成4點幾,所以就要快D去睇,因為好快就會閂門架啦 ! 根據D資料,原來好多嘢都加咗價,大部份嘅旅遊景點入場費都加咗10-20%,呢一個Skyline Skyrides都唔例外.我哋就買咗個套票,包來回纜車同玩3次叫 Luge 嘅滑行車,呢個 Luge 都幾好玩 ! 係架纜車到睇 Rotorua 市同埋Lake Rotorua嘅風景都幾靚,上到去呢個頂點其實睇完個Rotorua 市嘅風景就無嘢做,所以就即刻可以玩呢個 Luge ,我哋玩到最後一次先知原來有三條唔同嘅路行,於是就買多一次飛玩埋玩淨個條路,最好玩嘅就係 Advance 個一條,有一段成架車會飛起咗上來,好正呢 ! 玩完都差不多成六點鐘,之後我哋就順便去埋隔離個個 Kiwi Encounter@Rainbow Springs,呢個地方主要係一個Kiwi鳥保護中心,影相留念.然後我哋就去睇下個 Lake Rotorua,不過就好鬼死大風,又無Lake Taupo咁靚~~但係係去睇呢個Lake Rotorua嘅途中,就咁係街邊一個坑渠蓋都見都有D煙冒出來,可想而知呢一個 Rotorua 地下有好多熱水流動緊 !! 之後我哋就去超市到睇下今晚食D咩啦~~好在有D煮好咗嘅嘢食啫 ! 買完就返 Inn 開餐喇~~~


text:
上星期四, Emma BB開始發燒,諗住佢無咩野,都係keep住食退燒藥啦,其實發燒都無咩可以做, 不過發左兩日,都仲係微燒,咁一定係有D野,所以星期六就同佢去見醫生 (醫生呢單野都要講一陣,不過等我寫完佢D病歷先啦!) ,個醫生就check到佢有ear infection, 所以就即刻去開消炎藥佢食. 其實星期六佢已經無發燒,不過穩陣起見都要check下,同埋要食藥啦. 星期日見佢地好似無咩事,我地就出左去一陣,不過天氣時冷時熱,真係好難控制,可能係咁,就又凍親啦. 到星期一,晚上99話今日Emma痾左好多次,好似肚瀉咁, 跟住又吾多想食野,我地都無迫佢,但晚上又訓吾好,又咳又嘔,搞到我都好忙碌,又眼訓,之後到星期二,就決定同佢去睇醫生,因為佢又吾食,搞到成個人無哂精神,係咁想訓,睇見都心痛呀,我就同62一齊去睇醫生,睇完醫生就話佢有ear infection, 有少少感冒,同埋吾知佢係咪對牛奶敏感所以肚瀉, 加上D感冒菌可能入左去肚,所以係咁痾,睇見都淒涼呀,嗚嗚! 醫生話吾好食奶兩日睇下點,但見佢吾食野又無哂精神,真係吾係辦法,唯有開稀D等佢可以消化好D啦. 講真,病左咁多次,吾擔心就假,但今次見佢無哂精神,成個人謝哂真係好心痛,之前都起碼係普通感冒,都算係可以食得野,而家連奶都吾比飲,真係好難過呀佢! anyway, 真係希望佢可以快D好番啦,我吾想再出blog又係寫病歷,真係好沮喪.
anyway, 我想講番D醫生. 本來我地有個家庭醫生,但因為呢個冬天係咁病,佢地兩個係咁去呢間診所,但都醫得吾好,所以想試下第2個醫生. OK, 兩個月前我地轉左醫生,基本上都係一個月去幾次,我記得佢地去過total 4次, 第一次去見,係一個老番醫生,無經驗, 第二次,老番醫生都好D,有個少少經驗既醫生,第三次,終於係我地想去見既醫生,到上星期六,第4次,居然係一個實習醫生,我真係有D嬲,間診所明明係寫住李醫生,點知次次去見既都係吾同既人,李醫生吾係係醫院啦,就係吾知去左邊,咁即係點呢? 我地選擇呢間診所就係因為想去睇李醫生,但如果佢長期吾係診所,我覺得無意思囉! 次次都係吾同人睇,我已經極之吾中意,我地星期六去到仲要等個實習醫生,我覺得吾係路呀.....十分奇怪! 所以到琴日,我就又轉左去睇另一個醫生,呢個醫生係唐人街,出出入入都搞左成幾個鐘,真係超累,最慘既係,本來之前打去又話收我保險,去到既時候又話吾收,要我比錢,我真係十分吾gur, 但既然去到,我都吾想走來走去,如果睇得好Emma就算吧,本來之前打算轉佢做PCP, 點知同佢講,個醫生就話,轉咩鬼野呀,你地咁遠,我做多幾年退休啦,吾好轉啦,即刻關我後門,本來之前準備好講既野我都吾想講,因為真係好吾中意勉強人,而且呢個醫生都係吋吋地,我都吾想再令自己咁多煩惱了. 要搵一個好醫生,真係人夾人緣,之前睇開既,係好似少左D經驗,但起碼佢地都係有愛心既,到琴日個位,有幾30幾年經驗,但實在以為自己好了得而少左D愛心,所以都係算吧.


text:
圖:效力烏兹別克賓約哥嘅前烏克蘭國腳Serhiy Symonenko
烏克蘭衝突加劇,神祕女求援影片網路瘋傳,成個facebook都係呢段片,年半前舉行歐國盃嘅地方如今變成咁,真係今日唔知聽日事.
談到烏克蘭,順便談吓烏克蘭嘅足球,如無記錯,港甲未有烏克蘭球員出現過,烏克蘭球員亦好少喺東南亞,東亞出現.不過,中亞就可以揾到好多烏克蘭球員,可能大家都曾經係同一個國家,識俄語嘅人唔少有關,烏兹別克及哈薩克嘅頂級聯賽現時就有超過5名烏克蘭球員身影,甚至喺吉爾吉斯及塔吉克亦可以揾到烏克蘭球員,特別係近年,多咗好多烏克蘭球員去中亞落班.
去得中亞嘅,都係啲前國腳,2-3線甚至3-4球員,事關如果只係打烏克蘭嘅次級聯賽或者頂級聯賽嘅小球會,人工已經可以同頂級嘅中游球會差好遠,由於佢地質素有限,於是乎為咗揾米路,呢批級數較次嘅烏克蘭球員就去到水準冇咁好嘅中亞揾機會,而有返啲級數嘅,可能會加盟烏兹別克及哈薩克嘅頂級聯賽球會,薪金可能比起佢地喺家時要好,至於連烏兹別克及哈薩克聯賽水平都未達標嘅,就只有喺吉爾吉斯及塔吉克揾機會.
以往俄乙未取消註冊外援時,都會見到唔少2-3線烏克蘭球員,但外援註冊取消之後,呢批球員又少咗一個出路,令到呢批球員要去到塔吉克甚至印尼落班.其實呢批實力較次嘅烏克蘭海外兵都幾慘,因為國家從來遺忘佢地,只因佢地級數唔夠,國家唔需要佢地,甚至連烏克蘭球迷都冇幾多知道原來連吉爾吉斯呢啲半職業聯賽都有烏克蘭球員存在,一線嘅球員得到世人嘅關注,一舉一動都被留意,而呢批較次嘅球員可能喺異國受害或被長期拖險薪金,但從來冇咩人理佢地,往往要去到冇彎轉嘅時候,先會吸引到少少人嘅目光,但被發覺時已成悲劇.


text:
- 有足夠的睡眠
就應該係前一晚早D訓(大約10:00度), 然後第日早D起身(6:00~7:00度)
- 適合自己既溫書地點
安靜的地方(e.g 自修室/圖書館
係靜既地方讀書, 讀果陣可以將資料清晰咁輸入個腦度, 唔會咁易受到外界干擾
(但係如果你係屋企溫書, 要擁有非常高既專注力, 要諗辦法避開所有影響到你讀書既引誘…唔好乘機開電腦,又去下廁所開下電視 ,所以係屋企要將自己沉浸係書本中,一心一意溫書係比較難)
- 找興趣推動黎讀
如果冇興趣, 就算人地點勸點叫你, 你都唔會去讀
如果有興趣, 就算人地點阻你, 你都會去讀
有興趣讀書就會不斷讀, 自然就讀得好, 讀得好就考得好
愈早溫書,同埋備課對學習係最有幫助
唔好諗住係前一晚無目的咁望住疊書望到半夜3~4點就係叫備課
備課既定義: 係番學前一晚先看書本既內容, 然後將書本入面既重點一項一項列哂出黎
將唔識既野列成問題, 係第日番學問老師,
*上課當場瞭解,不會馬上問
*再將解答加以分析, 放學之後即刻番歸溫書, 整理番當日學過既野 上堂果時聽明好過落堂之後哂幾倍時間去消化
P . S: 仔細溫重點 , 重複看幾次 , 以求記入腦 , 也可以把重點抄幾次 ,
記入腦後 , 要不斷重複思考問題 , 達到融會貫通
當你溫書溫到某個時間就會突然無哂心機, 記極都唔入腦, 呢樣野係正常…表示你既專注力淨係
去到呢度. 咁你要休息一陣, 去飲杯水, 食D野, 太 支力 既可以去訓,當然唔係一訓訓成日咁樣,
係小休姐~休息完會記野記得好D
- 唔好長時間溫書(會記唔入腦)
溫左1~2個鐘頭就應該休息下~, 最好每日都有幾個鐘左右玩樂,放鬆一下心情.
不過唔好逼自己讀, 例如要溫兩個鐘唔休息之類咁...慢慢黎, 如果溫到累咪休息下囉....最緊要你肯溫, 唔好溫到 支力 都迫自己溫, 到時溫完都唔記得..事倍功半
如果你專注力唔夠, 你始終會諗到其他野做: 走去床睡覺,去廚房搵嘢食,呆望屋外的風光,發
白日夢,在書上畫公仔,自自然然揭雜誌報紙
每當溫完一個topic或一頁,你可以隔一陣先再溫,出廳行一行,深呼吸;
如果連續溫太耐,反而仲令自己腦實哂,仲會訓著
温半個鐘至一個鐘要停一停抖抖, 飲下水, 眯下眼, 放鬆下, 笑下^^, 亦可做啲鬆筋動作,
令自己保持一個好心情, 去繼續「搏殺」
- 訓練自己專注力就要忍痛唔掂所有娛樂包括電視電腦, 唔出街玩
要維持幾個月, 咁你先可以調節返自己專心去讀書
唔係一朝一夕可以即刻溫書溫得好好的
要一段時間, 最緊要你肯試下, 慢慢你就會讀得好
同埋你唔會討厭讀書
如果你堅持要開夜車既話, 係考試前四,五日開一,兩次好喇
記得考試前一晚唔好開, 因為第日考試個腦會好辛苦,咩都寫唔返出黎ga~~~~~
- 好多人都會覺得.. 溫得多..就代表溫得熟...錯勒
死背爛背無用架, 要*真正去理解課堂內容*再背, 先有用
背係要背 但唔係瞎背 係要有條理咁背 讀出聲, 反覆咁讀, 效果會好好多
如果想背書背得輕鬆既話可以試下用散步方式..一路行一路背
- 千祈唔好緊張, relex D咁背, 越急越唔入到腦
背野要俾多D信心自己, 要同自己講: 「我一定背到@@.!~」
你會發現你要讀書果陣但坐唔定, 頂唔順起身食野, 聽音樂, 看電視, 做其他野..想訓覺. 咁係因為你係度逼緊自己看書,強行把書上既資料輸入腦…
你就算好憎讀書, 都要同自己講:「我好鐘意讀書, 我要讀埋呢課去」
遇到D自己唔熟悉既範圍唔應該一次溫太多
自己已經對果D範圍冇咩認識, 硬要將D野記入腦, 個腦會唔聽你講, 整走哂D記憶, 玩作對
做筆記又係對學習有好多既幫助
因為寫緊筆記果時唔止將重點重點抄落黎, 仲可以加你對課文既認識同埋記憶, *可以縮短大量的讀書時間* 再溫果時就好容易入到腦
有咩方法讀書會快d??
訂閱: 發佈留言 (Atom)


text:
全知言楊千嬅爆殘好驚赫楊千嬅雖然做咗Torres媽咪,不過佢事業心依然強勁,工作彷彿無乜點減喎,見佢又演唱會又不停拍戲就知啦!上週二(24日)千嬅出席一個首飾活動,就俾全知言見到佢個額頭有大量粒粒,仲要牙肉腫晒似係發炎喎!年中都有不少藝人會爆壓力瘡,身體已經發出警告,千嬅睇嚟停吓工好喎!明白湊仔兼工作係辛苦,千嬅都辛苦咗20年,點解唔休息吓呢?話晒都41歲,要keep㗎千嬅!壓力瘡好多藝人都生過, ...
全知言楊千嬅爆殘好驚赫楊千嬅雖然做咗Torres媽咪,不過佢事業心依然強勁,工作彷彿無乜點減喎,見佢又演唱會又不停拍戲就知上週二(24日)千嬅出席一個首飾活動,就俾全知言見到佢個額頭有大量粒粒,仲要牙肉腫晒似係發炎喎!年中都有不少藝人會爆壓力瘡,身體已經發出警告,千嬅睇嚟停吓工好喎!明白湊仔兼工作係辛苦,千嬅都辛苦咗20年,點解唔休息吓呢?話晒都41歲,要keep㗎千嬅!壓力瘡好多藝人都生過, ...
全知言
楊千嬅爆殘好驚赫
楊千嬅雖然做咗 Torres媽咪,不過佢事業心依然強勁,工作彷彿無乜點減喎,見佢又演唱會又不停拍戲就知
上週二( 24日)千嬅出席一個首飾活動,就俾全知言見到佢個額頭有大量粒粒,仲要牙肉腫晒似係發炎喎!年中都有不少藝人會爆壓力瘡,身體已經發出警告,千嬅睇嚟停吓工好喎!明白湊仔兼工作係辛苦,千嬅都辛苦咗 20年,點解唔休息吓呢?話晒都 41歲,要 keep㗎千嬅!
壓力瘡好多藝人都生過,通常都係休息一排就可以好番.千嬅識做
Torres話咁快就 3歲,千嬅有冇打算追多個?係就快喇喎!
當日千嬅着咗件低胸衫自嘲係飛機場,不過都唔夠佢個殘樣得人驚.


text:
有左小朋友後, 已經無可能好似以前放假咁係屋企hea成日, 訓飽就hea, hea攰就訓, 食多食少都無所謂!
依家放假係仲攰過平日, 因為工人姐姐放假, 我就要一早八點幾起身餵奶, 準備煲粥仔材料
又要陪妹妹玩, 到就快中午又要準備午飯或者出去食
總之就忙忙忙!
因為同吱媽住得近, 所以比較容易約出黎見面, 當日我地約去鯉景灣食tea (其實係late lunch)
我知餅餅好鐘意佢契細路 --- 豆豆(阿茄既仔仔), 佢對妹妹都一樣好nice~
餅餅話要扮BB坐車仔, 我地玩佢將妹妹放上, 最後餅餅話: 好重呀!!! 哈~
傻妹豬
最近可能見得多, 承熹對天渝無咁抗佢 (承熹一向都怕陌生同輩, 唔鐘意同小朋友玩 >_<) 但當日佢有少少想去拖餅餅, 不過最後都係唔敢!
枝吹波波水已經放定係架車到, 去到邊都可以玩啦~
提外話: Cotton Candy代購既Happy Shoes真係超超超超超超超好著!!!!! 必買item~
見到佢地一齊玩就好開心, 好想餓底成員啲小朋友或我自己朋友啲仔女可以長期keep住見面一齊玩, 因為我想佢地除左同學外, 都會有一班由細玩到大既"知己", 友誼由小建立, 呢份純友誼係好"珍貴"!
妹妹要出年先可以一齊跑跑跑啦!
扮茶壺
承熹攞住個燈籠樣幾招積!
哥哥攪到阿妹發老脾連環圖~


text:
一起身12點,然後忍唔住一訓醒又開壇想畫指甲.一整又唔想停.草草啜左杯特製豆漿就開工,以為呀媽返下晝諗住等佢出左門口先做運動,點知一睇鐘完來已經三點三. 咬左個腸仔包然後整埋手尾就完成今日既練習.
諗住早D沖個涼出門口返學啦.搞搞下又六點幾先出門口.嗯...BB今日巧忙.有些少失落感扭左佢一下計咁多,HEHE....早出門口既原因係想去圖書館借旅遊英語黎練習下,點知我都係揾唔到我想要既書黎借. 唔通真係咁受歡迎?
上堂好精神的,因為其實miss講書都幾有用都幾好聽一D 都唔悶.不過真係考起自己,因為差少少就係由零開始.另外,我比我學費都希望學到既野係有用. 我會努力去練下的.
放學時Bb打黎.話:我撞左車呀. 下!?響邊度呀? 嚴唔嚴重呀,你有冇事呀? 原來係車車花左姐. 好彩...重有老闆補貼你換包圍,你就爽啦XD.....
不過等Bb黎到時我去左吉豬島買左兩個定驚布甸,同埋想啜梅酒就買左蜂蜜咪易入口D,原來Bb 第一次飲,哈哈. 好可愛,我又再忍唔住問.BB你究竟呢廿五年黎搞MOOD野黎? 陪我去惠康入豆漿就返上車嘆.然後Bb送我返上去後我就心血來潮去跑步.BB知我去跑步巧似巧開心咁既.讚得咁落力咁禾唯有努力啦!
題外話,今日特登著左比較貼身既衫出街,因為貼身,所以唔可以比自己有懶惰放鬆自己既機會. 提住自己要修身!


text:
女仔最憎嘅10個男朋友類型
睇完男仔最憎嘅10個女朋友類型,係時候企返去Sizz嘅角度,講吓我哋最唔鍾意嘅男朋友類型.都係嗰句啦,唔係憎個男朋友,係憎變咗哩類型嘅男朋友咋.既然兩邊都有啲地方唔夠好,我哋一齊留意吓,一齊改好唔好?大家相處得開心啲,交又嗌少啲,感情都好啲啦.
1. 控制狂
同媽媽型女朋友一樣,都係鍾意管哩樣管嗰樣,見咩人,著咩衫,化唔化妝都要問過佢先.
2. 老土怪
樣樣嘢都一成不變,唔肯試新嘢,連簡簡單單試吓行另1條路返屋企都唔肯.其實改變未必一定衰,起碼有個機會知道自己鍾意乜唔鍾意乜嘛,如果唔係大家都唔會開始啦係咪?
3. 冇厘正經型
男朋友有幽默感會大加分,但氣氛嚴肅嗰陣都仲嬉皮笑臉就唔係幾好囉.尤其你已經嬲到個頭出晒煙,佢都Keep住Hyper諗住笑完就算,Erm⋯⋯男朋友你正經啲啦好嘛?
4. 潔癖男
女朋友會鍾意乾淨企理嘅男仔,但太過份嘅話就會變成負擔.你知佢對波鞋唔可以整污糟,已經特登揀室內地方拍拖,點知清潔姐姐拖個地佢都極緊張,搞到你都驚埋一份.
5. 痴身痴勢型
係身體接觸嗰種痴身痴勢,上落電梯,搭程地鐵都要攬到實一實.你知佢係因為鍾意你先咁肉緊,但大熱天時大家都出汗,痴到咁實其實好唔舒服,拖住都得㗎啫!
6. 自戀男
每件可以反光嘅物體都可以用嚟照鏡,佢Gel頭需要嘅時間同你化妝時間其實差唔多.每日都希望得到你嘅稱讚,你唔讚佢佢都會讚自己.同「識少少扮代表型」女朋友相似.
7. 變臉大師
對住朋友好聲好氣,對住你就成日大大聲聲.喺朋友面前對你好溫柔體貼,100分男友咁樣,兩個人相處就係另1回事.
8. 口臭男
上1個類型嘅延伸,發親脾氣都會講啲好難聽嘅說話.有幾難聽?各位女朋友自己知啦.
9. 冇主見
有時唔係女仔想做港女,但男友成日都「阿媽話」,伯友一唔喺身邊就優柔寡斷,心大心細,女友唯有港女上身決定晒啲嘢.
10. 妒忌心重
又稱自卑心重,成日以為你唔係咁鍾意佢.你間中提吓異性朋友,佢又會覺得你俾說話佢聽,可能仲會話人哋只係好彩等等.男朋友,女仔揀咗嗰個係你啊.
係呀!唔只男朋友,女朋友都有哩啲類型,都話咗情侶間嘅想法同感受係共同擁有㗎啦.
延伸閱讀:原來男仔最憎呢10種女朋友!


text:
其實星期日返燒腩仔爺爺嫲嫲屋企食團年飯前,我哋都已經帶咗佢去行觀塘嘅年宵市場,不過唔知係唔係時間太早,定撞啱落雨呢,成個年宵除咗花之外,乾貨真係無乜嘢睇,仲要冷冷清清咁無乜氣氛.
艾菲始終覺得維園先係最有氣氛嘅年宵市場,但要帶小朋友去真係要揀平日下午,就算今日已經係年廿九,人多極都有個譜,見其他家長就算推住BB車,都輕輕鬆鬆咁行到,唔似往年年廿八夜晚已經逼到人貼人.
不過啦,今日天氣實在太好,太陽伯伯一直照耀住我哋,又熱又有D眼瞓嘅燒腩仔,就算唔使行有米高抱住,都係呆呆滯滯乜都無興趣咁.
好彩行到中間,忽然有檔賣泡泡槍,有兩個哥哥企咗喺到不停吹D波出來,燒腩仔即刻回復hyper mode,主動要求落地去拍波,越拍越high玩到唔願走添呀﹗
睇完乾貨就輪到艾菲睇花,今年決定唔落花墟逼,本來都打算唔擺年花,但一場來到又有D唔心息想望吓揀吓,但燒腩仔耐性就認真有限,每當我哋停低睇花時,佢就會話「你哋做乜唔行姐」,跟手想扯我哋走.
咁仲想繼續慢慢睇花嘅艾菲,唯有出手買個波賄賂佢啦,其實入場之前都已經預咗會買波畀佢,但佢沿路又只係望無話想要,咁我哋梗係諗住慳返啦,點知食嘢時見到有個波飛咗去樹頂,佢居然話叫米高去拎返畀佢,我哋就懷疑佢其實唔係唔想要波,不過以為D波係屬於人哋,完全無買波嘅concept,所以一直無扭我哋買,直至艾菲主動出聲問佢,佢即刻話想要,仲識話要Mc Queen波波添(即佢其實一直都有留意住啦),不過米高始終唔想拎住個氫氣球咁麻煩,艾菲最終買咗個麵包超人吹氣公仔畀佢(唔大個容易拎,無咁易穿又玩得耐D),檔主鐵價不二唔肯減價,但就話可以扭多個波畀燒腩仔,咁艾菲就幫佢request咗Mc Queen,等佢一次過滿足晒麵包超人同Mc Queen兩個願望﹗
然後艾菲喺濕貨區行完一圈又一圈,睇極都無插花啱心水,最後係破天荒咁買咗盆細size嘅蝴蝶蘭返屋企擺(艾菲往年一直都只會考慮插花,貪佢易打理同無手尾跟),不過今年D蘭花確係開得好靚,而且併落燒腩仔公公盤水仙花到,都幾match吖,Good!
我哋行到五點幾先走,臨走時見燒腩仔瞓咗,就去咗登龍街間Pacfic Coffee食窩夫,順便坐吓休息吓,點知我哋order完無耐燒腩仔就醒,結果就多咗個人同我哋爭食啦...食飽再同佢行返過希慎去洗手間(佢今日好叻仔呀,出到街都識主動話要wee wee),偶遇叮噹專車之餘,仲要無人排隊影相,O...SO LUCKY!!! 燒腩仔呢個傻瓜不停望住車頂個竹蜻蜓轉,然後以為呢架係飛機來囉,kakaka...


text:
第一,無媒不成.
如果有睇過一D報導,或者睇過一D訪問,街外果D配對服務,男男女女一堆人入面,係一定會放一兩件媒入去,幫手搞氣氛.例如,見到個男仔坐埋一唔出聲,個媒就過去同講,不如一齊過去同D女仔傾下偈,另一個媒又可能主動帶D女仔過去吹水,keep住大家互動.或者有D更加係放一兩個條件好好嘅男仔同女仔落黎,引發大家想像,「就算我追佢唔到,搵個次好都得掛.」有時個心門一打開左,自然比較願意接納其他人.
簡單黎講,呢個就係鯰魚效應.
以下呢段直接抄維基,廢事打:
教會係唔可以期望一班溝唔到女/無仔溝嘅人,放埋一齊就可以自然互動,挖掘話題,得,佢地就唔駛黎呢D活動啦.
第二,正常社交活動
每次去講呢D話題,話點搞單身事工活動,最常遇到拒絕嘅原因,就係怕活動有標籤,咁大家又會自自然然咁諗埋一邊,以為唔寫明叫教會單身事工就得,但搞個興趣小組,就只係邀請班單男獨女去,盲都睇到你做乜啦,唔好再係咁好無.
所謂正常社交活動,即係一般人都會做果D,例如食飯啦,睇戲啦,飲野啦,吹水啦,而坊間亦都有好多不同選擇,乜野燒玻璃,整陶瓷,鑿戒指,整皮具等等,都係好有益身心.而去返第一點,麻煩用返果堆媒,唔好搞到件事咁煞有介事,搞到成個教會事工咁,又公開報名,又崇拜宣傳.大家平常會點約人睇戲嘅話,麻煩用返果D做法,打電話又好,whatsapp又好,唔好又比我見到有人係團契傳張報名表問邊個去睇戲,ok?
咁耐唔耐都可以搞下D戶外活動,但真係睇下班受眾嘅接受能力,大家都四肢不勤就無謂book羽毛球場比大家打啦,執波多過打.例如行山咁,我對教會行山活動實在有太多陰影,有時間開篇專文黎講,一搞行山傳道人就會搵個行山專家黎帶隊,睇落就成個Bear Grylls咁款,問題係,响佢地呢D專家心目中,所謂三粒星難度,同我呢款草民心目中三粒星難度,係有好大分別.佢所謂三粒星可能已經要鑽木取火,辨識有毒植物同嘗試打野豬做晚餐,而我三粒星只不過係山入面D平路行幾個鐘就返黎.
有時候又會西左去另一邊極端,怕大家辛苦,結果就山長水遠搭成個幾鐘頭車去到一個荒山野嶺,行三十分鐘去到一個空地咁,就叫大家玩集體遊戲................我估大家明我想講乜.
呢D活動背後唔係話真係咩用黎撮合大家,而係比大家有機會保持與人嘅互動同埋接觸,尤其對我地呢款資深單身信徒,身邊D人結晒婚,社交圈子無可避免地收窄,要適當地幫佢地維持一個正常嘅社交圈子,有無下文就睇緣份啦,呢D野好多時都係friend搭friend搭friend架啦.
第三,旅行
老老實實,我真係諗唔到有邊招,比去旅行更容易同更快清楚一個人真實嘅性格,唔少好朋友去完都會鬧翻,情侶去完都會分手.去到外地,個人比較放鬆,再係密集式嘅相處下,係好容易流露出自己真性情,好過搞乜去探老人院,服侍弱智人士中心,去勞教中心搞活動.與其再搞乜野single camp,大家都去到職青,甚至職中,甚至職老,不如索性搞個短線旅行,無論吸引力同樂趣都大D.都係果句,唔好係崇拜宣傳,用返D媒黎做聯絡人.
得,我明,男女唔好同房丫嘛,得,無問題,但佢地唔同房走左去後樓梯我管唔到呀.


text:
找數真漢子,之前話左會去,當然唔會爽約.正所謂不入虎穴,焉得虎子,今晚就去左明光社18週年研討會.
首先,同福堂個禮堂冷氣超勁,我前面位女仕係凍到帶冷帽.至於出面街三十幾度,點解會有冷帽係身,呢樣野我無法深究.
二,之前有人問過男女比例.我肉眼就咁睇大約係1.5:8.5,女性出席率係壓倒性.
好,咁講下內容.
李適清博士講女性果邊,主要都係由女性個人出發,講到女性係內心有種浪漫嘅追求,對自己亦有美麗嘅期望,希望自己靚,期待阿當嘅出現,對於未來未知局面嘅存有幻想同焦慮.
李博士的進路,我理解係理解清楚自己嘅需求,又要同時明白邊D係社會加諸女性身上嘅壓力,將兩者解套,從而搵得到自己立身處世嘅位置.
當然,我無咁高功力去質疑李博士,呢套野亦可以話相當四平穩.但正如我之前寫幾萬字出黎,其中一個point就係,好多人都知理想係乜,但係現實上做唔到,好多人唔似李博士咁有所謂獨身恩賜,唔會太受呢D世俗壓力影響,而真係好需要愛情,好希望結婚生仔.提供輔導,或者所謂朋友同行,最後只係可以延緩一下,好過無.而且,果種所謂社會壓力,其實教會都有份造成,要解套嘅話,唔單止獨身女性自己,其實係成間教會一齊做,先會有好結果.
例如好普遍一個問題,教會男仔唔夠分,女性想結婚避免唔到信與不信呢個大問題,由拍拖比人哦到去結婚,結完婚仲要比人停事奉,咁教會其實想挽救佢地,定想趕佢地走呢,呢一樣野我真係睇唔透.
咁區祥江博士嘅內容就闊D,除左講男人需要外,仲講到教會結構問題.香港教會普遍以分齡牧養,我之前都寫過,嚴格地以分齡牧養嘅問題係邊,就係當去到適婚年齡層,有人結婚,有人未結,結到婚當然就升去夫婦團契,咁未結婚果堆咁呢?如果無人理佢地嘅話,佢地又無得升團,退休前都要留係職青團!當然,呢個係誇張嘅講法.
總之,呢班人,係而家普遍香港教會牧養設計下,係無出路,被視為失敗者.即使佢地係社會上已經做到跨國企業高層,返到教會就係矮人一截.因為無牧養系統可以承載,佢地最終會慢慢係教會入面消失,或者係教會隱姓埋名.
咁就會有人話,咁不如開個單身團契啦!不過,一黎,你比人標籤為嫁唔出/無人要,呢個團契,你願唔願意返先?呢個團契都會慢慢再有人會結婚走個喎,留底果D就仲慘.而且呢種做法,只係將人分割出去,正正違反左教會係家呢個諗法.
區祥江博士其實都無乜講到有乜出路,只係強調可唔可以embrace多D,例如佢話去到一D教會,職青團契入面,有人結婚後,仍然願意留返係職青,唔想升團,而令到職青個成份,有結緍有未結婚,大家相處仍然好融洽.
不過我又想話,呢種團契模式,相信要天時地利人和,加埋各方努力先得.一黎,未婚同結婚有好多野唔同,大家諗法唔同,關注好唔同,特別係有小朋友之後,佢地一坐埋就講湊仔經,你估我又好想坐係到聽?想搭句咀又隨時比人整一句:「你未有小朋友你唔明架喇~~~~~~!」
老老豆豆,我都唔係未試過自己走去已婚團契聚會,因為我班frd全部結晒婚,不過真係唔work,當中果種格格不入,唔會因為你同班人frd而解決得到.
又調轉講,普遍教會都係以家庭為核心,會投放極大資源入去維持夫婦同親子活動,一班夫婦,又願唔願意咁樣同一班loser分享資源呢?呢種涉及成間教會牧養觀念嘅轉變,一個處理唔好,粉身碎骨都似.
所以係Q&A時間,李博士又講左另一套模式出黎.結婚未婚其實都只係一種劃分,呢個世界,仲有好多不同類型的劃分,譬如有野做同無野做,鍾意打籃球定踢足球,係龍友定行山友,呢一D野,係毋須用已婚未婚黎做劃分.係咪可以利用其他小組,令到大家唔駛去理結唔結婚呢個問題,結唔結婚都可以一齊去踢波,一樣可以識到唔到朋友,一樣可以受到牧養,從而減輕結構性問題
講起Q&A,有個女傳道問左個幾尖銳嘅問題,甚我覺得係對教會黎講有D控訴.佢話到好多人無結婚,結果照顧年老父母嘅責任,就落左係佢地身上.但教會強調果種家庭價值,簡單黎講,就係六個一啦教會果種家庭觀其實係過份狹窄,就係自己結得成婚,再生養眾多,好似將呢D人排除左出去,,而原生家庭嘅問題,比獨身問題更加受人忽略.
不過好可惜,因時間關係,兩位講者無時間答.


text:
Apr 21, 2007
complexity of friendship
好耐冇打過 blog
唔係唔想打, 唔係冇野打
呢排好少用電腦, 同佢好似好疏離咁
所以心都冇交出黎
ue 既感言就係
費最少力氣準備既一科
冇嘜壓力, 就咁去考, 一切隨緣
pure, 有 d 唔甘心
唔識做既通通係 time's up 一刻之後識做
其實份卷唔可以話難...
實在唔係我最佳狀態既發揮...
唔講考試...
其實呢排心情都持續地 down
當我 down 既時候, 你就會發覺同平時有 d 唔同
即使你講笑話, 我都未必想笑...
經過連月來與人鮮有接觸既日子
一個人獨自胡思亂想
我發覺人與人既相處真係一門好深既哲學
我嘗試控制自己既思緒感情
維持我唔想改變既態度
倒頭來, 會換來反效果
有 d 朋友, 你會同佢食飯, 但係你地唔多講野
有 d 朋友, 你同佢食飯, 有講有笑, 但係明顯係笑話居多
好多時候, 都受客觀環境決定左好多野
但係有 d 野, 即使時間, 空間既改造, 都改變唔到
有 d 朋友, 好少見面, 說話唔多, 但係一講起上黎停唔到, 傾到凌晨, 傾到聽朝
有 d 朋友, 好少見面, 一見面就講個唔停, 即使充斥笑話, 仍是感到開心滿足
有 d 說話, 你會同呢個講, 有 d 同個個講
你會知道邊個會聽邊個會明你講咩, 會同你一齊笑, 會一齊經歷一段日子
有 d 朋友, 即使你好想同佢做好朋友, 不過始終限於打招呼問候幾句
有 d 朋友, 同你係真心精神上交往, 大家有默契, 識得珍惜
有 d 朋友, 好少見面, 你會成日想再約多一次, 一齊玩, 懷念那次暢懷傾吐
我覺得呢 d 分別
唔係在於時間同空間既變數
係真係你同我心靈交往既結果
有好幾次, 同呢 d 朋友冇諗過可以咁 friend
不過經過幾次相處之後, 真係發覺大家岩 channel, 嘴形夾
而且對方都覺得同你岩傾
係呢 d 交往上, 多年前, 我冇諗過有咁既收穫
今日, 我真係感到好滿足
有 d 時候, 你會對某某要求高了點, 覺得好似唔舒服
不過當佢唔係你身邊一日, 你又會覺得囉囉攣
就係呢種奇妙感覺, 令我驚嘆人際關係之淵博哲學
近日聽 903 nokia music talkie
發覺原來呢個故事唔只係我既故事
原來世界上十幾公里之外的某某都有同樣遭遇
遺憾係如何發生? "人來人往", "let down", "808"...
原來我唔係不幸一個, 而係不幸中之一個
好多時候諗返以前
form1 form2 逐年數
好多小事大事都難以忘記
大概好多都只係我一人既感慨, 對其他人黎講, 沒甚麼大不了
尤其一 d 片段場景, 我會好深刻諗返起
唔同時間裡, 我同唔同人食 lunch
打籃球, 踢足球, 遊英國, 掟粉擦, 公園玩...
一幕一幕, 就好似菲林係眼內掃過
而家, 大家都各散東西
有 d 見面打個招呼, 有 d 已成陌路人
有幾多個到而家仍然不時見面, 談談近況!?
"然後樹老, 身體老, 情從來沒有老
可惜這個城市裡, 從今找不到你..."
返返黎而家
有時候, 有 d 說話好想即時同某某講
不過時間空間限制, 我將佢藏係心底
一直堆砌起黎, 留俾自己消化
唯有電腦呢部, 多年來一直陪伴我成長
我有咩都留返同佢講, 大概佢係最清楚明白我一個
今晚佢又幫我分憂解悶, 聽我心事
我的電腦, 多謝你!
3 comments:


text:
今次係包包第一次參與blogger bb 聚會,艾利絲之前一直都好期待呢~
中午包包要同爺爺慶祝生日,包爹就話不如唔好去啟德,因為包包無得午睡.但我真係好想出席,所以包包nap左唔夠45分鐘就畀我抱左上車,而包少上車又例排唔訓,雖然係咁,但去到有得玩,包包依然係好生猛!
首先要多謝艾菲介紹呢個咁好嘅地方!
啟德郵輪碼頭嗰度好靚呀,風景好好,最正嘅係嗰度個水池,大人細路都玩得好開心!
(如果有大草地就更好啦!)
呢日艾利絲無帶相機,所以無點影相,多謝其他blogger影左咁多相再share出來,特別鳴謝艾菲同Cathy,因為佢地拎住好重嘅大機,影左好多好多靚相,真心欣賞和佩服!
去到已經見到好多小朋友喺水池玩緊.
(Cathy 啲相真係好靚呀!)
行近啲就見到好多熟悉嘅面孔
小朋友真係好簡單,好容易開心
行到埋去,包包已經自動波玩水,唔使叫
幾開心!
後來發現Anki喺入少少嗰度,行過去一齊玩先!
包包認得Anki呀,仲喺我鼓勵下錫左Anki一啖,hehe...
後來艾利絲見到可愛嘅燒腩仔,就拉包包去同燒腩仔玩.燒腩仔好有大將之風呀XD
多謝艾菲幫包包影左咁靚嘅相
玩完水,大家就去換衫
換好衫就聚埋一齊玩啦~
第一次見到咁多blog bb,我覺得佢地都比我想像中bb樣呀~仲有blogger媽媽s,我其實都唔係好認得呢~希望下次有機會傾多啲計!
Cathy媽媽真係好呀,帶左好多氣球畀小朋友玩
包包都帶左佢個足球
同Anki一齊玩先!
跟住就到影大合照時間啦~
包包坐定定等影相
見到全部小朋友都企喺身,就叫包包企啦,點知佢唔肯呀~仲差啲跌倒,嚇死我!
包包企little k隔離,我打算叫little k同包包手拖手,點知little k 唔肯,好好笑 XD
啱架,女仔應該要保護自己!
最後,就得包包一個係坐嘅 XD
Papa話佢可能真係好攰,哈哈!
影得成呢張大合照,當然係我地呢班父母嘅功勞啦~
唱緊ABC,又拍晒手,好唔得閑,哈哈!
玩完一輪,包包已經無咩電,係時候歸家啦~
黃昏嘅風景又有另一種美!
希望好快可以再見到呢班咁可愛嘅blog bb!


text:
July 7, 2014, Monday
呢排真係唔知攪咩, 咁大頭蝦都有, 結婚紀念日唔記得都算啦, 連証件都唔記得帶回家, 好彩之前一晚發覺, 唔係去到機場先知道就真係頭痕啦.
星期五食晏時, 証件放咗落平時出去食飯的細手袋, 放工時手機呀咩都記得攞, 就係的証件唔記得攞. 攪到昨晚執行理先發覺無証件. 攪到成晚都心掛掛瞓唔好, 今朝未夠六點就醒咗, 七點幾就開車返公司攞証件, 順便早的返去公司清咁的email, 八點半先由公司開車去機場.
每次都係坐早上同一班機, 今次好彩, 無delay.
左騰右騰咗一個早上, 卒之可以定下來去Premium Lounge食個早餐. 飲番杯肉桂咖哩relax一下.
食咗早餐, 呢份飛機餐就食唔落啦.
出差就係咁, 晨早起身, 到下午三點先去到寧波寫字樓, 跟著六點就收工, 因為寧波呢邊無需要加班.
收工回去酒店休息一陣就出去食晚飯. 攰到死都係隨便行過萬達廣場求其搵間餐廳.
都唔想諗, 同同事兩個人, 就去最近的風雲肥牛小火鍋, 呢道最好, 一人一鍋, 夠衛生
醬料生果小吃, 每人收RMB8, 都算係開胃小食.
兩個人叫好少野咋, 羊肉, 炸腐皮, 豬肉丸, 水餃, 蝦滑, 兩款菜.
我要了野菌湯底
本來好清嘅湯, 焯完的肥羊肉就超多油
同事要了番茄海鮮湯
兩個人食了RMB177, 都算經濟.
食完行行超市當散步, 跟著返酒店休息. 昨晚睡不好, 今晚要早的瞓, 明天是繁忙的一天.


text:
知道今日係禮賓府嘅開放日
今朝一早起身整裝待發(好老土)一行四人向住中環出發
希望可以喺禮賓府見到齊昕...哈
我哋喺港鐵中環站K出口上到地面過對面馬路
穿過滙豐總行去到聖約瑟教堂往上行
已經見到有好多慈母拎住塊牌「往禮賓府」指引巿民去禮賓府
我哋沿住下亞厘畢道去上亞厘畢道
途中經過律政司中心(幾靚,唔知有冇得開放俾人參觀呢?)
見到兩支旗干同埋警察叔叔
佢哋指示我哋往對面馬路由禮賓府嘅後花園進入
唔好以為要行好耐,其實都只係10-15分鐘嘅路程
呢條睇落好似山路嘅山路,其實行完呢條直路轉個彎就見到禮賓府
兩兄妹手拖手行上去好開心!
見到呢個寫住排隊區嘅牌就即係到咗啦
門口前要經過一個簡單嘅檢查,開一開袋俾保安人員檢查
我哋即刻係門口嚟個快閃影相先
(影嘅時侯俾職員姐姐趕話唔好阻到後面上嚟嘅人)
其實根本勁少人...我起初以為要排好耐隊先入到嚟
入到去一路上都係睇花睇花同埋睇花
早知叫埋嫲嫲嚟啦,佢咁鍾意花!
不過又真係幾靚嘅!有好多品種喺出邊都唔係咁容易見到
其實沿途有導賞服務,不過導賞員都係主要幫助公公婆婆多
一邊行一邊介紹花!
我反而想導賞講吓梁振英瞓邊間房咁
穿過花園嚟到個停車場,呢度攞放咗洋紫荊章嘅私家車喺度
仲有一個係電動車,俾Hysan知道呢架車係用電,唔會噴黑煙嘅好環保
我哋身後嘅就係禮賓府啦!我同齊昕嘅距離越嚟越近啦
(如果佢喺屋企嘅話)
轉個彎之後有個急救站(佢唔係擔心有公公婆婆行完花園會見暈卦)
之後沿住樓梯行上去就係禮賓府嘅花園啦
一上到嚟就係個噴水池,左手邊係庇理羅士女子中學學生喺度演奏樂器
右手邊都係一D冇人睇嘅展板講吓禮賓府嘅歷史咁
喺學生演奏隔離呢個咁Colorful嘅花圃好靚
不過都係真花靚過上鏡
喺呢張相睇都唔夠現場睇嗰陣咁正
我哋喺呢度聽咗佢哋演奏,佢哋兩個聽到唔願走...
但係唔知做咩拉咗首超慢嘅歌
企喺我側邊D師奶不停話「有冇攪錯,邊個幫佢哋揀首咁嘅歌拉都有,聽到人哋想瞓覺」
我心諗「咁你仲企喺度聽...仲唔走」
然後我哋開始踏入禮賓府啦
行咗幾級樓梯,轉角見到個石麒麟(我估係卦)
但係芊芊一眼見到就話佢係Fox...
芊芊你睇錯啦,係狼先啱!雖然狐狸同狼都差唔多
在禮賓府外有呢個好歐陸風嘅小亭園
感覺好舒服好悠閒!不過都欄住咗唔俾人行過去...
一入門口右手邊就係飯廳
唔知佢哋係咪真係會喺裡面食飯㗎呢?
門外放咗個展示牌可以用QRcode睇到有關呢個飯廳嘅介紹
左手邊就係會客廳
平時農歷新年嗰D短片係咪就喺度拍呢!?似係似係
再行入嚟就係禮賓府嘅大廳,不過就只限於此
周圍都欄住咗只有直入直出
叫做入嚟涼吓冷氣咁
超英式嘅建築,住喺呢度好似住咗喺博物館咁,怪怪的!
那邊廂有幾個警隊嘅交嚮樂隊坐喺度演奏
但係因為要一路向前行嘅關係,所以喺度影咗張相就出番去
(突然同芊芊玩起上嚟)
成幅清明上河圖呀...其實我唔識,只係見到有張畫咁拉長就當係...
因為又係欄住唔俾行過去,所以咩畫我都睇唔到
同支港旗影番張相先!
嚟睇嘅人好多都係港人喎,我附近聽到嘅都係廣東話
離開咗禮賓府係門口外面影番張相先
門口外都仲有兩三個展牌喺度
出到嚟見到好大個花圃,仲有用花砌成嘅GOVERNMENT HOUSE字!
呢度一望望哂所有金融大廈...中銀...匯豐...渣打...俾所有高樓大廈包圍住
其實都個View都唔係真係咁靚,好有壓逼感
最後離開前梗係要同呢個禮賓府影番張相啦
影完先見到有個牌寫住另一度先至係影相至靚位
又係喎,有D花花草草喺後面墊一墊個禮賓府係靚D喎
跟住媽咪不停叫我搵人幫我哋影番張全家幅...
但係我周圍望都見唔到後生仔,呀叔就大把....好在都搵到個,咔嚓
呢個係一個好好嘅回憶...跟住直接過對面個動植物公園進發Yeah
Photo by CANON 5D Mark III, Len | EF 24-70mm f/2.8L USM
呀劍評語: 對於未去過的我,禮賓府都幾陌生,旅遊價值就冇乜㗎啦,不過未去過始終要去一去,鍾意花嘅朋友就會特別開心,我呢D龍友就只希望嚟見識吓,同埋諗住可以見到梁齊昕嘛!heee....
香港禮賓府 簡介
香港禮賓府自1968年起首次開放以來,每次都吸引很多市民和遊客前來參觀.每逢杜鵑花盛開時舉行的開放日更是盛事,參觀者除可飽覽滿園春色,還可欣賞糅合了東西方文化精粹的建築設計.
開放時間
不對外開放(除開放日外)
交通
1. 從港鐵香港站B2出口,沿民耀街步行至中環怡和大廈,搭乘12號巴士,於香港動植物公園站下車.
2. 於港鐵金鐘站C1出口的金鐘太古廣場外搭乘23或40號巴士,於紅棉道香港公園下車.下車後經過香港壁球中心及聖約翰大廈,再橫過花園道至美國領事館,香港禮賓府就在隔壁.
3. 從港鐵中環站K出口出來,穿過滙豐總行大廈後,再橫過皇后大道中至花園道,沿花園道步行前往.
網址
www.ceo.gov.hk
電話
2878 3300


text:
姑娘於是又清一清理再俾返BB我
好似好咗啲
跟住細細就先送上房
而蛇仔媽就被觀察多一陣先
等咗好耐好耐
(蛇仔媽好心急想返產後房餵細細)
終於大約4-5小時後才被推上產後房
但如我所料
細細已被餵了配方奶
-_-
一上到房
助理嬸嬸就攞咗啲代茶,薑水同飯俾我
原來我媽咪一聽見我話生咗就準備好
再攞上醫院拜託啲嬸嬸俾我
等我可以即刻補返啲元氣
所以話
有媽的孩子像個寶呀
好感動
姑娘先來洗傷口
(其實呢度都幾尷尬,但當媽媽其中最偉大之處就係乜都豁出去唔怕醜)
跟住就要留在床上8小時
醫生跟住嚟睇
話明天可以出院
(咁快?! YEAH)
但就喺蛇仔媽在床上不能動彈之時
姑娘就交返細細俾我照顧
沖咗涼食飽奶嘅細細
好可愛呀(心心眼)
但未知是否因為食咗奶粉好飽
細細只昏睡
到夠鐘食奶都唔醒
雖然有一胎經驗
但今次還是有點不知所措
終於過咗觀察的8小時
落床去小便
跟住用細細婆婆準備的薑水抺吓身
爽晒
回到床位繼續奶媽身捱
人家話BB飽訓覺媽媽就快啲訓
其實呢個說法係呃人嘅
尤其係人奶媽媽
可能同上一胎一樣未上奶
細細係不斷要啜
到終於有啲時間細細訓咗
蛇仔媽發現佢透氣好似唔多順咁
鼻哥發出啲塞塞哋嘅聲
同姑娘講
姑娘話冇事
但蛇仔媽就唔敢訓咁望住個囡
亦好彩蛇仔媽嘅呢份神經質
果然
在一次餵奶後細細訓咗
但過咗一陣細細突然發出啲怪聲
眼皮快要累到瞌上嘅蛇仔媽即刻望吓個囡
細細個鼻噴咗好多啡色液體出嚟
仲有啲似血咁
嚇到蛇仔媽死
嗱嗱林抱住細細衝出護士站
當時剛好應該係交更時間定唔知佢哋有嘢要傾
有大約7-8個護士,當中有護士長
蛇仔媽口都震晒咁講話細細個鼻噴嘢
姑娘接過細細
就叫我先回床位
當時蛇仔媽好担心
但唔敢喊
我怕姑娘以為我癲咗
但眼框就紅晒
不知所措嘅蛇仔媽回到床位等咗一陣
姑娘抱返細細嚟
姑娘話細細出世時濁咗啲胎水
而呢啲胎水通常生產時會透過產道擠壓會由肺部壓返出嚟
咁依家細細可能仲有啲胎水所以由鼻鼻噴返出嚟
叫我唔洗担心
佢話細細面色紅潤冇問題
但聽完佢講我仲担心
記得我前文提過產房我們向助產士講過細細呼吸問題嗎?
咁當時即係佢哋冇認真檢查過啦
同埋如果胎水留咗喺細細個肺
會唔會有問題架???
結果留在產後房的36小時中
細細的鼻鼻時好時塞
有時還會噴奶
蛇仔媽都因為呢個問題煩過姑娘好多次
可能之前抱B衝護士站時驚動咗護士長
佢都有親自嚟檢查吓細細
同埋對蛇仔媽都特別關照
安排咗母乳顧問嚟跟進
夜晚仲有姑娘嚟話幫我照顧細細
夠鐘餵奶先推返俾我
餵完叫我推返去育嬰房
等我可以休息多啲
2月13號
等醫生嚟巡埋房
冇乜事應該可以出院喇
9點多
醫生嚟巡
見蛇仔媽鬼打冇咁精神就知我ready出院
再望一望細細
冇乜講啲乜
我問醫生佢有冇黃
(因為當年蛇仔明黃疸呀)
醫生話黃嘅指數唔高
咁蛇仔媽等醫生走咗就馬上開始抺吓身
執吓嘢
等出院時又繼續餵吓奶
之但係細細個鼻都仲好多雜音
鄰床媽媽又問我幾次點解個囡個鼻咁塞
搞到蛇仔媽好忐忑
跟住有個技師嚟接細細做聽力測試
技師推返嚟嘅時候同我講
太太你留意吓個囡呼吸喎
我呆呆咁望住佢
佢話: 你聽唔到佢呼吸唔係好順架咩
我呆係因為我心諗
其實之前我成日煩住啲姑娘
啲姑娘成日hea我
搞到我有啲思覺所調
反省係咪自己過份緊張
定係啲鼻塞聲係我幻聽
我覺得自己成個癲婆咁呀
(即係好似成日話俾人知見鬼但又冇人見到咁)
但依家突然有人聽到我聽到嘅嘢
咁即係話我個囡唔係啲姑娘所講嘅「冇事」啦
於是蛇仔媽又衝出護事站
要求見兒科醫生
姑娘話頭先醫生巡咗房睇過你個囡架喇喎
又話醫生巡完產後房去咗兒科房喇喎
但蛇仔媽堅持
姑娘叫我返床等
過咗一陣姑娘就嚟話
好彩醫生原來未走
叫我快啲推BB去育嬰室
去到育嬰室
我又bla bla bla咁講細細發生咩事
醫生話
其實尋晚我哋同BB做咗檢查同觀察咗一晚
含氧度OK
鼻腔冇閉塞
但可能分泌較多
用生理鹽水洗過鼻腔
同埋細細個鼻腔可能比較細少
所以都會有雜音
但醫生見蛇仔媽一臉担心
就話
如果你担心,我收佢去兒科觀察吓同再詳細檢查啦
即係話唔可以同蛇仔媽一齊出院啦
細細被推去新生兒科
蛇仔媽臨別依依
再埋身埋多次
就同蛇仔爸先行回家
回到家中蛇仔明沒我預期中撲埋嚟
mm.....關於蛇仔明的情緒問題會再開BLOG
當晚拖住蛇仔明手仔
平躺著在自己的大床睡覺
感覺很爽
好耐,好耐冇試過咁care free平躺著喇
懷孕中後期都晚晚冇覺好訓
呢一覺,仲要唔洗餵夜奶
堅係好爽
2月14情人節
當日一大早9:30就上醫院接細細
思前想後帶唔帶蛇仔明
一嚟怕唔知要等幾耐
二嚟唔想蛇仔明去醫院,怕會接觸到病菌
但最後還是好冤氣咁帶埋一齊
去到見到細細喇
心心眼
但蛇仔明年紀太細唔可以入去
隔住道門抱細細見哥哥
未夠3秒就俾姑娘叫停
先了解吓細細情勢
姑娘話做過一切檢查
細細沒大礙
等醫生巡完房應該就可以出院
(感恩)
在漫長的等待過程
同蛇仔明去嘆個早餐
............
結果再要食埋lunch
...........
都仲未出得院
其實我都唔知等乜
醫生巡完房都係話冇問題
個鼻管可能窄啲同多分泌
開啲生理鹽水返去滴吓
但出院手續係要等好耐........好耐
係等到蛇仔媽好燥
因為眼見個仔等到呆咗喇
再三催促下
姑娘叫我先同細細換衫
以為都快
點知換完衫
一等又係個多小時
最後下午近4時
終於
終於可以出院喇


text:
2011年12月21日 星期三
開心與擔心
12 則留言:
我都有留意我家小孩既鬚鬚, 都唔係好長, 有D位係冇.回覆刪除
不過, 你既擔心我都明白, 因我都係蛇GWAI...
唔緊要, 假以時日, 一定生番. 不過, 真係要日日留意住!
而大小姐唇有一道抓痕, 係米佢地玩? 定係佢自己R損? 睇多一兩日先, 如果真係有, OR 佢地打覺, 你就要制止?!
我朋友隻大貓, 都俾2個妹妹蝦, 每次佢地行過大貓, 都會打佢一巴..! HAHA
店主一定係開心得滯寫錯日子啦,佢點解咁肯定係果個人拐走貓貓呢?回覆刪除
希望大小姐唔係同家姐開片啦,唔係都幾頭赤 ~~~
chiseenjjai:回覆刪除
我都諗唔到D鬚鬚點解會折斷,真R頭,希望唔好有病啦.
大小姐巴C閉唔會同小朋友玩架.平時小朋友行近D都拍人地,所八成都係打交.但係小朋友就淨係伏係度唔郁,所以我好奇邊個咁勇呢?
supageti:
咁奇怪,所以要影低佢.
小朋友身上面就搵唔到傷痕,但係大小姐又無理由唔還手,真離奇!
會唔會佢地開始爭地位? 所以會打交?回覆刪除
或者裝個cam係屋企啦~~ 睇下佢地平時既表現...
都可能係喎.敝啦!唔通大小姐唔夠打?回覆刪除
未必係打交, 會唔會吼你唔晌度玩得忘形得滯整親呢?回覆刪除
係啦, 裝部 cam 啦, 無所頓形呀 ~~~
可能係爭厠所,急起上嚟打架呀回覆刪除
大小姐無理由畀兩隻小鬼烚到喎回覆刪除
會唔會自己唔小心整親?
supageti:回覆刪除
但係整部cam我都唔可以成日睇住佢,比公司知道就敝,同埋公司部半退休機唔知頂唔頂得住.
naruto:
佢地真係會爭厠所架!
largeheadboy:
我都覺囉.哈哈!大小姐自己撞牆...
你講我先去睇,咁啱達仔坐左喺大脾,佢右眼D長毛都比醫生剃埋呀,陰公回覆刪除
其實係咪自己甩? go係會甩鬚.回覆刪除
naruto:回覆刪除
有沒新鬚生返出黎?
瘋膏:
大小姐都會甩鬚,但係小朋友係中間折斷.


text:
06.11.2005 (星期日) 睛 陰
第九天:自駕旅遊
函館 --> 支笏洞爺國立公園(地圖) --> 札幌
住宿: 東橫Inn北口
行程簡介:
今日嘅行程係要返札幌,但係會經支笏洞爺國立公園,千歲市個邊返返去札幌,車程都預計要成六個幾鐘先返到札幌.
係夢空館食o左館主整嘅精美早餐之後就出發去睇埋係函館最後一個景點就係女子修道院,由夢空館出發到女子修道院都要成30分鐘.
本來想去千歲市到睇睇,不過驚時間唔夠同埋早天黑嘅關係,想早d到札幌.嘩! 返去嘅路差不多有四分三係行山路,好鬼正 ! 如果架車大 c.c. 嘅話重正,係日本揸o左幾日車,發覺d日本人揸車都幾守規矩,所以有時d車都行得幾慢,點解慢呢,因為人哋跟住o左一部慢車,最衰就係佢上斜想比我哋爬頭,又唔會開慢d,落斜又無得爬頭,大佬我哋架車細c.c.好難係上斜發圍架嗎 !所以上斜都係跟住佢,落斜就黏住佢,都攪到佢幾大壓力.揸揸下重見到有影快相添呀,原來日本人都會同香港人一樣會閃燈提醒對面線有影快相架喎.揸o左大約個幾鐘就返到札幌喇,見時間重早,於是乎就去 Sapporo Factory,呢個其實前身係啤酒工廠,後來經過改建,外表係紅磚瓦的建築同埋大型煙嘅煙囪,裡面就全部裝修過,變成一個幾大下嘅Shopping Mall.入面有四個館: 分別係一条館,二条館,三条館同埋四条館.煙囪廣場的大煙囪同二条館透明拱廊就成為Sapporo Factory嘅標記.重有入面嘅麥酒釀造所係一個可以話係歷史博物館咁,如果想試下做啤酒嘅話,可以去札幌啤酒園做下啤酒見學喇.順便食返個Late Lunch,因為我哋都未食嘢.到o左Sapporo Factory嘅時候見到有好多車排隊入去佢哋嘅停車場(又係星期日嘅關係),身為香港人嘅我哋梗係搵個街邊位泊低架車先啦 ! 入到去有一大班小朋友係個透明拱廊下面嘅廣場到唔知有咩Function攪緊,下面d食肆間間到有人係到排隊,都唔知咩地方來架.開頭想食一間叫MisterDonut嘅食肆食下d Donut同埋其他嘢,點知條隊好似唔郁咁.於是乎就去另外一間叫星華樓食包嘅舖頭,之前排隊都已經見到好多人食呢間星華樓嘅包同埋好似燒賣嘅東西,點知淨係得包包食d燒賣嘅東西買晒,不過佢d包包都幾大個.食完個包包行o左一陣個商場就驅車返去酒店東橫Inn北口,揸車唔洗5分鐘就去到喇.係之前已經問過酒店佢哋有個停車場泊Overnight都係收JPY$500,都幾鬼抵,呢個係係北海道唯一一個地方俾錢去泊車.Check-in 嘅時候就拎返張臨時會員咭出來,即刻就有Discount喇,又係俾返前幾日住個間房俾我哋.係房到休息o左一陣就出去食返個晚餐,今次去o左Sapporo-ESTA 10/F嘅食肆到食晚餐,個到有個叫拉麵共和國嘅地方,入面有九間拉麵店,主要係sell北海道唔同口味嘅拉麵店.係拉麵共和國出面重有幾間食肆,我哋就係其中一間叫大戶屋嘅地方到開餐喇.叫o左兩個定食,都幾好味道,食完行出去先見到原來呢間嘢有咖哩湯飯食,聽聞北海道幾出名架嗎 ! 食飽飯就行o左一陣Stellar Place同埋大丸札幌店就返去酒店休息喇.


text:
原定遠赴西貢睇丁組大戰或去城門谷隊住青島睇甲組,因為訓過龍嘅原因而放棄念頭,但又唔想留喺屋企做鍵盤戰士咁單吊,於是乎即興揀咗喺身住本區(北區)舉行嘅青年聯賽(U15)黎參觀參觀,今季甲組,乙組,丙組,丁組都略略參觀過,就係青年聯賽同女足末郁過,還掂半個鐘可以出到去上水,就順便去參觀吓啦.
頭場U15青年聯賽由屯門 vs 標準流浪,一開波標準流浪後防末有集中精神即失一球,失波嘅標準流浪慢慢開始憑較佳嘅技術拎到主動權,但浪費咗好多機會,上半場屯門1-0標準流浪.下半場標準流浪後防遲遲末能解圍出事失多一球,屯門領先2-0標準流浪.時間一分一秒咁過去,正當支持標準流浪嘅家屬們都認定大勢已去時,球隊喺尾段時間追近到2-1,入咗呢一球後流浪嘅球員似乎醒一醒,有一球單刀下射中楣,最後屯門2-1標準流浪.
我入場睇青年聯賽除咗參觀參觀之外,真係純支持香港足球,因為香港足球唔只甲組,仲有好多低組別球員努力緊,包括青年聯賽嘅球員.不過好可惜嘅係,青年聯賽嘅球員資料喺網上非常缺乏,今場比賽標準流浪3號外籍小朋友好搶眼,雖然佢身材唔高大但係技術幾好,派咗唔少波,但HKFA.COM都係冇任何青年聯賽球員資料只有比分顯示,我想知道邊個打邊個,得一個方法,就係厚住臉皮喺現場問人.或者HKFA.COM及球員家屬們覺得冇公開球員名單嘅需要,又或者預咗青年聯賽冇咩人關心.
呢班球員將來有可能係香港足球未來力量,但香港球壇亦要面對所謂現實,依家甲組有啲球會投放喺足運嘅心機及金錢唔少,又多咗少少人關注香港足球,俾到球迷及青年球員少少希望,不過冇人保證『冰河期』唔會在黎,經歷過『冰河期』嘅球迷及球員都清楚喺個段時間場面係幾咁慘不忍睹,李偉文寧願唔踢港隊去揸小巴兼職,梁智駒著西裝趕去球場,唔少球員月薪唔夠5千要兼職,有啲甚至更少....
之前網上有個TOPIC係話如果美斯喺香港出生命運會點,好多人都認為如果美斯喺香港出生可能只係一名普通打工仔,在睇返香港,有咁多青年人鐘意踢波,有啲好有潛力,不過可能揾食嘅問題,好多潛力青年球員都放棄足球夢轉行,喺香港做職業足球員近幾十年來都係好唔穩陣,只可以說一句,有心行呢條路嘅青年球員加油吧!


text:
Ash Grove Motel@Haruru Falls à Devonport à Ponsonby Heritage Walk à Lunch@Auckland 壽司店 à Parnell Inn@Auckland à Mt. Eden à One Tree Hill (1) à Cornwall Park à Stardome Observatory à Dinner@KU BICK@Auckland à Auckland City Visit à Sky Tower à Mt. Eden à Parnell Inn@Auckland
住宿 : Parnell Inn@Auckland
今日7:30就出發去 Auckland ,因為想早D到達Auckland 多D時候行下,我哋大約11:30就到咗 Devonport
係個碼頭到行咗一陣,又去附近嘅 i-site 到睇下同埋攞D資料,本來攞完D資料就諗住走人去Auckland,點知睇到有D資料話呢到有D維多利亞式嘅建築物,所以就兜返轉頭,就係咁就睇到呢個區嘅海灣景,成個海灣咁都幾靚架 !
之後就去Auckland嘅 Ponsonby Heritage Walk 到兜咗一陣睇下D歷史建築物,其實呢一區都幾多歷史建築物,可能佢係近海岸邊,所以比較多人聚居咗係到.
跟住就去Auckland嘅市中心到兜下,睇下有D咩嘢睇 ! 開頭都幾亂下,因為揸咗咁多日車發覺佢哋D指示牌指示唔係咁清楚,兜完一排就係市中心嘅一間壽司店都買咗D壽司當做 Lunch 喇 ! 食完就去搵間住宿嘅Parnell Inn@Auckland 喇,間 Inn 都幾容易搵到….不過就遠離咗市中心都幾多下,揀呢間 Parnell Inn@Auckland係因為有得免費泊車,我哋大約1點鍾就到咗,諗住未有得咁快就可以 Check-in 添,點知又可以俾我哋 Check-in 先喎 ! 整好晒D行裝之後,我哋就去 Mt. Eden到睇下Auckland 市嘅風景喇,呢個Mt. Eden 其實係一個火山口,不過係好耐之前嘅事囉 !
係呢個山頂到居然會有法輪功嘅人係到喎…一有人到佢哋就係到派嘢 ! 睇完呢個Mt. Eden ,我哋就去 One Tree Hill,呢個One Tree Hill其實係好耐之前已經係無咗個棵樹架啦…個棵樹係俾個毛利人斬斷咗,之後為咗記念就起咗一支石柱喇….係呢個One Tree Hill附近個山都有一個火山口架,似乎呢個係Auckland好多年前都有好多火山爆發過~~~
我哋係到睇呢個One Tree Hill嘅時候其實都幾多遊客到來參觀,重有就係呢個位好大風架~~~之後就去咗附近嘅一個公園叫做Cornwall Park ,呢個公園聲稱有羊,馬,牛之類嘅動物係到,但係我哋淨係見到有D羊係到食草,D羊一見到人行埋去佢哋就會走人 !! 想行過去同佢哋影張相都唔得呀 !
不過佢哋都幾寫意,係個草坡上面一路食一路行….之後我哋就去咗睇一個天文台,叫做 Stardome Observatory,唔知入面有無星睇嘅呢 ? 因為我哋都係係門口到睇下咋 ! 跟住本來想去一個叫做 Dress Smart Shopping Centre ,但係兜來兜去都搵唔到係邊到喎 ! 呢個Dress Smart Shopping Centre 其實係一個 Outlet ….但係搵唔到唯有放棄啦 ! 之後我哋就返去Auckland 嘅市中心睇下有無D咩可以今晚去食嘅呢 ?! 係市中心附近搵到個位泊低之後就睇下附近D食肆.係Auckland 嘅市中心有好多日本同韓國嘅食店,價錢都唔係好貴,但係有D韓國食店就無標個價錢出來,你知啦….無價錢都唔知會收幾多架嗎 !所以有D我哋係無理到嘅…但係睇咗咁多發覺好多都係大約$50-60一個人到,本來想去Sky Tower 附近睇下有無嘢食,咁行行見到近Sky Tower 有D車位,所以就去睇下泊唔泊到近一D,就係咁行返轉頭去泊車嘅地方到發現咗一間頭先無留意嘅韓國食店,入面重要有壽司食添呀 ! 我哋叫咗一個飯同一個烏冬食,都唔錯,可以之後反o桌 !
之後我哋就去咗一個叫 Sky City Metro,其實呢一個係一個商場來嘅,入面有個Food Court都有唔少嘢食 !
之後我哋就去咗Sky Tower 嘅 Cassino 到睇下,入面有大小玩,不過要就要最小$5嘅下注額,重有就係無機玩嘅大細機囉 ! 之後我哋係到登記咗做會員,有汽水同埋有D Discount Coupon送,上去Sky Tower 嘅觀望層只需要$10咋(原價要$25),平咗成 $15呀!!!
跟住我哋就緊係上去睇下啦~~~其實呢個觀望層同澳門個個差不多,係上面可以睇到Auckland 嘅夜景,都幾靚下 ! 睇完我哋就去咗食 Buffet 個一層到睇下個 Buffet 要幾多錢一位,原來都唔係好貴,都係 $61 一個人,於是乎,我哋就Book咗9/11/2008嘅位喇 ! 之後我哋就去咗日頭去過嘅Mt. Eden 到睇下Auckland 嘅夜景,上到去泊滿晒車,好難先搵到個位泊架車…
不過當時都幾凍下,但係就無日頭咁大風~~~睇完夜景就返去 Inn 到休息喇~~~


text:
因為我實在好enjoy 大少係我身邊既日子, 依家有左小朋友, 更加珍惜假期....
不過歡樂既時間總係過得特別快, 又係時候講拜拜, 聽日又要返反去殘酷既現實 (由得我發下牢騷..哈!)
上星期六係我地既結婚紀念日!!!! 話咁快又一年, 仲記得上年book晒酒店去澳門玩, 但撞正打八號風球, 被迫取消, 依家眨下眼又一年~
有左小朋友, 咩節日都要諗埋佢地一份, 由於無老人家幫手, 極其量只可以留低妹妹俾工人湊, 我唔放心佢湊兩個, 所以二人世界?! No more la~
不過我地都唔介意既, 同埋佢地一齊出去, 雖然會攰啲, 但都好開心!!!!
一早帶承熹采霖落公園玩一陣 --> 之後帶承熹上PG --> 上完堂突然想上山頂行個圈食個LUNCH --> 夜晚去洲際食早段Buffet --> 八點食完睇埋幻彩詠香江然後返屋企! 最後仲趕到九點前返到屋企見下妹妹一面然後佢就入房訓覺~ What a wonderful day!!
依家天氣好舒服, 唔太熱, 好適合做戶外活動, 要多多出去, 否則遲啲又話凍~
承熹一落去無耐就俾我罰企!! 叫佢唔好攪啲吹波波水, 佢都係唔聽話, 仲倒瀉晒~ 唉
唔識吹, 哈!
承熹越黎越夠膽自己一個打千秋
細膽妹妹除左陌生人抱佢會喊外, 原來去到陌生環境如果放低佢, 佢都一樣會喊!
妹妹第一次打千秋
有得落公園玩就最開心
下一站 ---> 山頂廣場
同承熹上完playgroup突然心血來潮想去山頂行個圈, 一想到去先諗起, 原來對上一次我黎山頂, 係同媽咪黎.... 好傷心, 好掛住媽咪!
呢到有個小型展覽, 啲作品都幾creative
承熹好似好識欣賞咁, 無啦啦自己雙手插住褲袋
去完山頂返屋企放換件衫再出發去洲際食buffet~
承熹又係由頭帶到尾, 帶埋佢去最抵食!
呢條墨汁蒜蓉條係超超超超好味!
承熹都encore左四條!
見到佢咁鐘意食野就開心
好古惑!
好鐘意佢地既馬卡龍, 唔太甜, 尤其中間個隻咖啡味, 超正~
buffet好唔錯, 除左有好多海鮮外, 最surprise係佢地既熱葷都好好味!!!!
食完出去睇下夜景, 當晚既月光已經好圓
三年前就係係到簽紙成為吳太, 眨下眼仲生左兩個小豆丁! 好感恩~
我都係第一次係街到睇幻彩詠香江, 以前多數係餐廳入面睇, 覺得好悶, 今次同承熹一齊睇, 特別好睇!


text:
2013南亞國家盃(或叫錦標賽)嘅決戰喺香港時間今晚8點9會打,雖然呢個國家盃嘅水平係亞洲圍內係最弱,焦點係最低,而且完全唔關香港事因為連馬會都廢事開盤,但係身為一個關注亞洲足球發展嘅球迷黎講,南亞國家盃實在係唔可以錯過,而且近兩屆You Tube有免費現場直播,更加令我有興趣善用網路資源去睇睇呢個所謂WFC嘅國家盃.南亞國家盃表面上好似唔關香港足球事,但香港嘅國家隊,球會間唔中都會對住呢一班對手,其實見到嘅球員例如Sandip Nandy,Sunil Chhetri,Imran Mohamed,Ali Ashfaq等黎過香港多次,都熟口熟面,而且籍住呢個所謂WFC嘅國家盃都可以叫做勉強了解到呢堆國家嘅足球水平去到邊,叫做睇多啲學吓嘢啦,W唔WFC真係好個人嘅啫,就好似黎緊嘅亞協盃8強,有人話仲係WFC喎.
講返南亞盃,印度拎個6次冠軍,呢個盃93年舉辦第一屆,不過我由2008年先開始正式關注,個時睇網上直播1分鐘斷一次,唔想斷就要俾錢,一蚊美金都唔俾嘅我不停F5地見證印度洋小國馬爾代夫由分組賽殺入最後決賽,擊敗大熱門印度,拎咗首次南亞國家盃冠軍,十億人口大國印度輸比三十萬人口小國馬爾代夫,證明人口多少同實力完全冇關係,第二日馬爾代夫首都馬律有幾萬人遊街慶祝,就算我只係一個遙遠旁觀者,都感受到佢地個種高興,不過最令我印像深刻係不被睇好嘅不丹首次打入4強,仲要打到加時先比印度淘汰,對於一支由業餘球員組成嘅國家隊黎講,能夠打入4強仲要攪到清一色所謂全職業嘅印度隊咁尷尬,已超晒標,佢地有啲球員基本功都一般,但可以憑住堅定意志完成呢次比賽,真係好熱血.
2011個屆到阿富汗發功,本來以往只係南亞國家盃魚腩,今屆變成黑馬.塔利班倒台後,阿富汗足總立即成立番並重返國際舞台,起初阿富汗足總已揾咗唔少喺德國踢業餘比賽嘅血統球員幫國家隊踢比賽,但初期成效唔大,對住尼泊爾,斯里蘭卡都輸晒,2003年仲以0比11不敵土庫曼,2005年比馬爾代夫炒9粒,去到2007年成績先有好轉,2011個屆南亞國家盃仲打到去總決賽.
依家嘅阿富汗國家隊排名比香港仲要高,同菲律賓一樣都係用海歸政策,球員有啲來自德國,荷蘭,美國,印度聯賽,雖然實力仲係喺亞洲未夠班,但去到南亞盃上就唔同講法.除咗南亞盃之外,阿富汗另一任務係下年嘅挑戰盃冠軍,冠軍可以拎到亞洲盃入場券,對手有土庫曼,菲律賓,馬爾代夫,緬甸,吉爾吉斯,巴勒斯坦,老撾,都唔係冇機會架.
至於印度呢,依然係繼馬爾代夫後嘅一隊清一色全職業國家隊,請咗前荷蘭國腳Wim Koevermans黎教,守門員有高大嘅Subrata Pal,後面有能攻能守嘅Gouramangi Singh,高佬Sandesh Jhingan,中間有創造力高嘅Syed Nabi,前面有Sunil Chhetri,混血兒Robin Singh,『新般迪亞』JeJe,但又如何?今次南亞國家盃差少少比尼泊爾同巴基斯坦搞到出局!4強對馬爾代夫贏得好辛苦,挑戰盃又冇得踢,只好希望拎番個南亞國家盃打打飛機,不過係咪真係打到飛機呢?留意今晚囉.
阿富汗2-0勝印度
2013年南亞盃決賽,阿富汗2-0勝印度,阿富汗國家隊獲得重返國際舞台後嘅首個冠軍!今日係911,12年前嘅今日世貿倒下,美國立刻出兵鳩炸阿富汗順手拉倒塔利班.正喺今日911,被鳩炸完傷痕累累嘅阿富汗,國家足球隊喺南亞盃打到去決賽,最後仲要贏埋添,真係咁啱呢.
印度其實打得唔差,只係把握唔到就係把握唔到,人地守得好就係守得好,你中楣就係中楣.挑戰盃預賽失利,南亞盃決賽又失利,印度連最後飛機都打唔成,不過印度足總有好多未來改革計劃,睇落好認真,南亞盃一向喺佢地世界,拎少一次應該冇乜所謂,佢地嘅重點係搞好本土聯賽,在次進軍亞洲盃.
如今阿富汗第二個目標就係拎亞洲挑戰盃冠軍在參加2015年亞洲盃決賽週,對手有土庫曼,菲律賓,馬爾代夫,緬甸,吉爾吉斯,巴勒斯坦,老撾,仲未分組,今次打南亞盃嘅阿富汗仲有幾名主力喺海外,不過實力與現時睇到嘅差唔多,即係同印度咁上吓,得唔得呢?


text:
今日孫柏文同大家講,梁振英將會喺 2017年成功連任做特首.
講未來,先講歷史.咁如果同啲玩開大國政治嘅人,例如彭定康(肥彭)傾大趨勢同地緣政治,往往都會由冇雷公咁遠開始,例如由 1648年嘅 Peace of Westphalia講起.咁大家都話呢次梁振英當選,係香港遊戲規則嘅大改變.大家一定同我一樣咁問,改就改,不過會點改先?中央話事人睇香港,究竟我哋一路以來為國家帶來乜嘢影響.所以我哋就要睇番 19世紀香港被英帝強搶之後嘅事(「開埠」一詞係英帝嘅 spin).
香港往績案底累累
我哋香港曾出過孫中山,最後推翻清朝,根據陸恭惠所講,喺 1949年前,曾經係中國共產黨喺華南地區最大基地.睇往績,香港案底累累,多年來一次又一次顛覆當時嘅中國政權.如果係玩真正嘅大國政治,香港一定要被收復,仲要收復嘅係人心,解放軍坦克唔可以硬來.要做到坦克來時行彌敦道,兩旁港人自發性咁搖旗歡迎.
大家可能話,我哋已經好靠大陸,冇佢哋已死.咁我要解釋,你哋講緊嘅就係我哋香港有如一個好勁嘅外科醫生,依家絕大部份都係睇大陸病人,冇咗佢哋搵少好多嘅嗰隻「背靠祖國」.我講緊係要做到呢個外科醫生,借到盡揸咗四層豪宅,一個浪冚埋嚟,負資產兼被人 Call loan,問老竇老母撲錢簽賣身契嘅嗰隻「依賴祖國」.
一路以來香港可以選擇性被收復,要搞啲乜嘢一國兩制畀我哋,就係因為唔使其他人接濟.自己搵自己食,當然唔使聽你支笛.即係我哋香港嘅財政儲備,亦成為保障我哋選擇性被收復嘅金盾.如果冇計算錯,有關人士出到咁盡嘅招去控制特區政府,就係要拆散呢隻金盾.有如希臘般,德國毋須一兵一卒,連總理都幫你揀埋,財政點使亦寫晒.所以梁振英將會用盡全力去燒走儲備.
大家會話,即係勁使啦!啱緊部份,我敢預測,如果世界各央行繼續係又印唔係又印,梁特首勁使,佢第一屆任期都可以年年有財政盈餘,方法就係收入更多就得.大家聽到必問,年年有餘又如何燒走儲備呢?
本地零售大升特升
我相信,梁特首將會大規模增加政府做貸款擔保,斷萬億計嗰隻,又會入股(經特區主權基金?)公司,甚至學董特首整隻盈動(當年嘅 1186)畀你炒.買樓?學生?生意佬?通通借錢都有政府擔保,銀行每放貸有如買咗香港政府出嘅債券.當債仔們嘅利息開始狂跌,個個就會勁借,谷行經濟,稅收狂升.甚至現有居屋唔使補地價下「正常化」,業權同私樓睇齊,可以按上按.
就同房利美,愛爾蘭政府一樣,信貸泡沫未爆前,話事人萬人愛戴,香港人要乜有乜,最驚你冇「強烈要求」.守財奴?冇㗎啦,連度橋嘅政務官( AO)都因冇財政束縛愛振英.仲要年年盈餘,梁振英嘅第一屆任期將會比彭定康更輝煌.儲備,用有利嘅會計制度,更可越來越多.仲因政府畀錢你,唔同市場制嘅顧客,唔係因為你做得好,而係政治力量多,所以示威會有回報.大家未來呢五年,就係要 position自己去攞呢筆錢.唔易,不過將會搵一轉,就可以個孫打跛腳都無憂.做本地客嘅本地銀行,將大受惠,本地客零售例如領匯( 823)將會大升特升.
咁 2017連任後香港會點?問榮智健啦.


text:
May 9, 2016 (Monday)
Jayden 6y3w5d
Jaylen 1y3w 5d
今日執到屋企個廳乾乾淨淨,真係好有滿足感.
Jayden放學之後居然自己攞書睇,
哈哈,感動唔感動?
睇咗一陣書之後佢就同粒粒玩.
根據啲乜乜專家話,
如果啲書放響小朋友成日都見到嘅地方,
又或者小朋友成日都可以觸摸到嘅地方,
小朋友自自然然會睇多啲書.
我深信依樣嘢架,
所以我通常都會將啲書就咁放喺地氈,
又或者放喺書櫃最低嗰幾隔,
目的就係想Jayden成日都見到同埋掂到d書.
到現時為止,我覺得呢個方法係有效嘅,
Jayden真係會坐坐下或者玩玩下,
無啦啦自己拎書睇,
睇嘅時間唔會長,只係十幾廿分鐘,
但係我覺得只要佢肯主動拎書黎睇,已經好足夠.
我知Jayden其實唔會睇啲字,
通常,
佢睇晒成本書嘅圖畫就覺得自己睇晒一本書,
咁我都覺得無乜所謂嘅,
只要佢對睇書呢樣野有興趣就OK啦.
至於睇圖唔睇字,
我覺得佢大大下自己認得多少少字,
又或者我陪佢睇多少少,
佢自然就會睇埋隔離嘅字.
我覺得,Jayden而家細個,只要引起佢睇書嘅興趣就可以啦!
自從粒出咗世之後,Jayden的確睇少咗好多書,
一來我冇時間陪佢睇.
二來公公掛住湊粒粒,少咗陪Jayden睇書.
希望Jayden升小一之後,我可以將時間分配得好少少.
Jayden一直都好鍾意同粒粒着埋同一種顏色嘅底衫,
到而家粒粒一歲有多啦,
Jayden依然鍾意兩兄弟着埋同一種顏色嘅底衫.
如果再長大多少少,
我真係唔知去邊度買啲一樣顏色嘅底衫.
哈哈,都有嘅,菊花牌囉!哈哈哈.
以後都相親相愛就好啦!


text:
保 釋 候 審 期 之 開 心 同 樂 日
1 . 又 話 飲 沙 參 玉 竹 湯 會 好 訓 ? 點 解 我 飲 完 琴 晚 兩 點 半 上 床 戀 到 四 點 先 訓 得 著 ?
2 . 我 呢 幾 日 已 經 成 為 拼 字 白 癡 梁 博 士 生 既 專 用 會 議 論 文 自 動 人 肉 串 字 機 .
3 . 琴 晚 食 飯 睇 瀟 灑 走 一 回 羅 慧 娟 真 教 人 倒 胃 口 . 介 紹 西 雅 圖 點 睇 都 唔 似 關 Caramel Apples 事 ( 其 實 可 以 講 下 Starbucks 點 樣 晌 此 地 發 源 ) , 唔 通 真 係 好 似 龍 應 台 個 仔 話 齋 『 這 就 是 歐 洲 的 美 好 之 處 : 往 任 何 一 個 方 向 飛 兩 個 小 時 , 你 就 進 入 一 個 截 然 不 同 的 文 化 . 在 美 國 就 不 行 了 , 飛 到 哪 都 千 城 一 面 .』 ?
4 . 之 後 我 就 好 無 聊 咁 做 左 樣 我 一 直 想 做 既 事 , 就 係 計 下 我 其 實 去 過 美 國 幾 多 個 州 . 由 於 我 根 本 已 經 唔 記 得 自 己 去 過 咩 地 方 , 所 以 唯 一 辦 法 就 係 拎 d postcard 出 黎 數 . 我 晌 紐 約 o個 幾 年 大 大 話 話 都 參 加 過 唔 少 唐 人 街 大 陸 巴 士 旅 行 團 . 我 淨 係 DC 都 去 左 不 下 三 次 啦 .
拿 , 我 坐 巴 士 去 過 最 北 既 Maine 同 最 南 既 Florida , 理 應 經 過 晒 沿 岸 所 有 既 州 架 , 就 算 無 觀 光 都 有 落 車 痾 尿 喇 呱 ! 你 睇 下 我 幾 廣 博 !
5 . 我 今 日 放 學 啪 左 五 個 多 鐘 頭 文 化 人 類 學 影 帶 , 呢 一 刻 我 可 以 分 得 出 玻 利 維 亞 , 新 幾 內 亞 , 亞 馬 遜 流 域 等 各 土 著 身 穿 既 唔 同 內 褲 牌 子 , 當 中 當 然 包 括 而 家 最 潮 爆 既 「 國 王 的 新 衣 牌 」 啦 .
6 . 我 原 來 諗 住 呢 個 weekend 好 好 溫 書 我 就 獎 勵 自 己 可 以 睇 漫 畫 , 點 知 個 weekend 未 開 始 我 已 經 睇 晒 . 係 呀 ! 係 我 足 足 有 一 整 年 無 睇 過 既 hunter 呀 ! 好 感 動 呀 , 自 從 打 爆 左 GI 後 我 就 再 無 追 喇 . 你 淨 係 睇 我 等 左 成 年 先 出 得 o個 兩 本 你 就 知 阿 富 堅 義 博 兄 幾 識 折 磨 人 啦 ! 無 計 , hunter 永 遠 係 我 既 最 愛 , 我 睇 完 呢 刻 振 奮 既 心 情 真 係 難 以 言 喻 . 如 果 各 位 對 現 實 社 會 不 公 不 實 既 憤 慨 無 渠 道 宣 洩 又 有 多 餘 時 間 精 力 你 就 去 下 載 黎 睇 啦 . 用 埋 快 左 好 多 既 最 新 ACDsee7.0 , 將 享 受 推 到 極 限 . 哇 ————
7 ‧ Captured from 陳 慧 琳 - 最 愛 演 唱 會 . 歌 詞 :
you grab my soda can
and you hold my sweating hand
I long to see the boring band
Because I'm your super fan
似 乎 係 隊 band 真 係 太 boring 所 以 Kelly 要 做 粗 口 手 勢 .
8 ‧ 唔 駛 爭 , 我 地 一 個 二 個 都 係 一 舊 舊 既 mung 薑 ( 其 實 係 提 前 更 年 期 ) .
講 完 咁 多 廢 話 我 都 係 時 候 早 抖 .


text:
速報!港姐面試實錄10
咁又一年,
時間快到有啲令人無所適從,
我諗舊年當選嘅幾位港姐就最有感受!
2010年港姐競選正式開鑼,
經過3星期報名後,
尋日就開始咗第一輪面試.
無記為吸引更多“靚女”參加,
今年放寬參選條件,
只要係廿七歲以下同持有有效香港身份證就ok!
但咁樣係咪就可以提升質素呢?
據講報名人數係有所回升,但quality啦喎,
睇完啲相之後可以講一句:未許樂觀!
好啦,準備好未先,
得嘅就即刻帶大家去尋日嘅.. 港姐面試實錄,
斟定杯茶啦喂~
的骰徐子淇 - 呢個整體嚟講唔錯,但的骰喎,係咪又係得5呎3嗰啲呢?唉..
港版Leah Dizon - 典型模樣,但算係好嗰啲,勝在笑容甜美又肯拗腰.不過呢,個髮型咁嘅,係咪假髮嚟架
厚墊Liz - 被認出曾經參加『喜劇之王2』招募.樣貌都算唔錯,但有啲娘,執下應該可以見得下人.另外奉勸一句:下次個pad可以薄返少少囉
迷你郭可盈 - 點呀,凡係ok樣嗰啲唔係的骰就迷你,有無啲高架啫
思敏細妹 - 吳浩康女友莊思敏細妹,名叫思明,係一位part time model.樣貌一般,衰在髮型打扮好娘,但我覺得屬於有得執嗰類,睇下佢入唔入到第二round啦
四萬拳王 - 點解係拳王呢?係咪因為條粗belt?樣貌唔差但個髮型想點?呢啲女仔又係嘅,選美喎家陣,去set個頭得唔得呀
翻版如花 - 大隻程度真係直迫如花,不過呢.. 我覺得嗰樣係可執好啲架喎,如果佢入圍,我唔會太驚訝
天明舊菜 - 據講當年俾周家蔚撬牆腳!大佬,我都揀周家蔚啦,個樣好明顯係整容過度架喎
鬚麗珍 - 舊年有熊穎詩,今年有呢位鬚麗珍,不過呢,睇嚟就算佢剃咗鬚都係無用.話時話佢呢個look星期日維園大把
天然Jolin - 嘩.. 猛鬼街
酒凹耀揚 - 人哋係塊面係長啲啫,都唔係好似張耀揚咋噃
紅粉射喱姊 - 呢個朵改得good!其實呢啲喺街見到係唔會覺得出事嘅,去選美就..
大樓 - 個騎樓真係好勁,不過勁唔過佢成個look,嗰pat蔭做咩先
女版阮少祥 - 除咗身材無忽似啦
戚眼李思捷 - 哈哈哈哈哈哈哈哈哈哈哈哈
散髮蘇民峰 - 妹妹,你係報名選港姐呀,唔係同朋友去行街睇戲呀,係咪整個頭化個妝都咁懶呀?
鬥雞張舒雅 - 我覺得似曹敏莉多啲!除咗對眼,套衫都出事啦,好似著咗老豆套西裝咁


text:
入到去坐低, 嗰restaurant manager 小姐, 快的影吓相啦, 佢花咗好多心機, 昨晚整到零晨兩點幾呀!....喧又整得幾有氣氛嘅.
我地兩個都要咗龍蝦湯, 型爸鍾意呀! 煮得唔錯.
而主菜我地每人一份share 嚟食, 呢份美國西冷肉眼扒, 好大件喎.
而呢份係炸軟殼蟹配蘑菇意大利飯, 份量頗大..... 就嚟頂唔著啦.
仲有呢個assorted 甜品, 有雪糕, 心太軟, 酒浸梨, 焦糖布丁配士多啤梨....真係好夠呀!
最後型爸要咗咖啡, 我就要熱檸蜜.
今晚我地食得好開心呀! 最主要係餐廳氣氛好好. 其中我見到有三檯係父母帶埋小朋友一齊嚟慶祝. 其中一檯坐喺我隔離, 我聽到媽媽同個仔講(個男仔應該有十一二歲), 今日呢餐我地帶埋你嚟阻著我同Daddy撐檯腳呀! 睇吓, 的餐牌都係二人餐, 跟著佢地三個一齊kakaka笑.
我仲見到有老人家同太太一齊嚟食飯慶祝, 加上我坐嘅位置可以睇到電視, 剛啱播影介紹一對殘障夫婦互相扶持參加馬拉松, 仲有一對年邁夫婦, 年紀雖然大孫仔都有嘞, 但每一年都與太太慶祝情人節.
我嘅同事, 有兩個女兒, 情人節晚上邀請姨媽姨丈吃飯, 教女兒做朱古力送給親友, 大家一齊慶祝.
所以情人節並不是只給未婚少男少女去慶祝, 大家心中有愛, 個個都可以一齊慶祝情人節.
臨走時, restaurant manager送咗個心形氣球連朱古力比我, 我返到去, 見到林老闆佢地一家散步.... 哈哈, 我將個心形氣球轉贈林小b, 佢係我個小情人呀!


text:
今日細舅母由鄉下來陪阿公和阿婆回鄉,佢地要半個月後先回來.今晚我book左場打羽毛球,但開心果姐姐和熊貓姐姐各自有事都不能前來,得返我與阿嫂打,所以就拉埋肥仔和娣婦一齊去,但娣婦話留低阿B係家好似好慘咁啵!肥仔話唔慘有阿爺和阿嫲陪佢.
後來老公約6點來電,又講回娣婦果番話,但都冇人睇佢,你又趕唔切來,老公為左阿B就盡量放6點半,所以我地就帶埋阿B去,老公真係我地開波冇耐就到,最後都係得我,阿嫂和肥仔三人打波.
我地不停問晚餐去邊到食,大家都毫無頭緒,但有阿B係到要去D寬敞既地方,打完波都8點,呢個黃金時段度度都要等,肥仔話去〝和民〞,但又貴又唔好食,我就話去〝Pizza Hut〞,大檯排第二張,跟住去對面間餐廳睇下,唔駛等即入,阿嫂吃過話食物OK,但成日漏單和餐具,肥仔都吃過都OK既,所以我地就入左去.
我知呢間係分店開左唔係好耐,總店已開業十年以上,仲係走高檔路線,價錢都幾貴,仲好多人幫襯,點知我地試呢間分店質素會係咁,真係好失望,仲要價錢都唔平,我地埋單都四百幾蚊.
食物太多味精,老公返到屋企仲飲左罐可樂來解渴,我都飲左幾啖,大家食過後唔會再有第二次,餸名我就唔記得,但我會逐樣講.
餐包~都唔錯,幾大件,而且有香草牛油搽麵包.
酥皮忌廉湯~我地全部都係叫附酥皮忌廉湯既餐,但個酥皮好求其,放得唔靚歪埋一邊,平時果D貼得個碗會好實,呢D一撩就起,cover個碗唔太多,個碗已經係細架喇!湯份量仲要係個碗一半.
意式焗豬扒飯~娣婦專登order與阿B一齊吃,焗野一向都係最遲來,點知今次係最快到,娣婦話酸左D,我地食得咁酸都話酸,咁就真係好酸.
燒春雞+羊扒~阿嫂和肥仔都叫呢個餐,我怕唔夠吃,阿嫂將佢半隻雞分一半比我.我以為一隻燒春雞,所以要阿嫂半隻,到阿嫂切左比我,再望真D其實係得半隻.
肥仔:麻麻,燒春雞是緊緊熟,切羊扒時內裡係唔熟,只係表面煎過而矣,叫人拎入廚房再煎.
阿嫂:羊扒OK,燒春雞我吃到一半已見到唔熟,頭先見阿嫂切燒春雞比我時,望到好似有血,叫阿嫂睇下佢果半邊,真係唔熟,阿嫂就吃左熟既少少,但阿嫂話唔駛再整熟佢,但我都同經理講聲,叫佢叫廚房下次煮熟D.
咖哩豬扒飯~老公order呢個係全餐最好食,佢想食咖哩牛腩,肥仔上次吃過好難食.成個碗都係豬扒,仲夾雜埋公仔麵,我地每人食一件,都有食剩,汁又好味.
西冷牛柳+大蝦~我已預左牛柳好細,所以都跟定飯.大家都被塊牛柳嚇親,我都知係會細件,但唔駛細成咁丫嘛!仲細過我手掌,而厚度比平時既薄一半,我切左D牛比大家試,大家評語〝鞋〞,冇肉味.隻蝦就真係好大,而且有D彈牙,我都每人切左D吃.我只係記得我個餐既價錢,盛惠98蚊,加埋一成百幾蚊,真係一D都唔值.


text:
Phoebe 佢一手抆實我隻耳仔, 好大力咁扭, 扭到我個頭都側晒咁, 由於個咀被佢封實左, 我只可以 (唔)(唔)聲咁叫, 跟住佢抆住我呢隻耳拉我入屋, 本來我跪係地下, 要即刻彈起身就住佢度力, Phoebe抆我耳仔隻手個高度又唔係令我可以企直個身, 隻手到佢胸咁高左右, 我就要彎低身跟住佢行入屋, 對手仲反綁住係背後, 無晒反抗力, 男人老狗對住 Phoebe一個女人仔, 被佢一手抆住隻耳去邊就去邊, Phoebe想點就點, 好無奈.
跟住 Phoebe拉我入屋, 一入屋就停, 佢單手仲抆住我隻耳仔, 另一隻手就關門同鎖番道門, 我就對手綁係身後邊, 把口又封住左, 彎住腰咁俾佢扭住隻耳, 想叫想走都唔得, 眼睛望住佢對高跟鞋等佢慢慢鎖好道門.
Phoebe鎖好道門之後, 抆住我耳仔隻手即刻加大左力拉番我埋道門度, 命令:「跪係呢度, 面向大門!」
Phoebe而家叫我跪係大門面前, 你估我仲敢唔敢唔聽佢話? 仲可唔可以反抗? 講真, 我已經收晒皮, 佢話乜就做乜, 盡可能聽話d, 摶佢玩我少d啦.
跟住 Phoebe話: 「除埋條底褲佢!」
我之前都有幻想過係 Phoebe面前露我既寶貝, 始終好多時都會諗住佢黎打飛機, 但我諗都未諗過會係咁既情況之下俾佢命令我露寶貝囉, 唔知點解, 呢一刻真係覺得好醜, 但又只可以好唔願意又毫無選擇咁服從佢.
我對手仲俾 Phoebe反綁住係身後面, 要我除底褲真係好難除, 我慢慢企起身, 想用身後個兩隻俾佢綁住左既手指公慢慢勾低條底褲.
點知聽到 Phoebe係我身後大叫:「邊個俾你企起身呀?! 我要你跪番係地下, 個鼻掂住個大門咁除!」
嘩, 咁樣點除呀? 對手已經俾佢反綁住, 又要跪, 仲要鼻貼門, 佢分明就係想玩我, 但佢要睇表演我都無辦法, 只好照做.
跟住我就跪番係度, 鼻掂大門, 開始用兩隻綁住既手指公係身後面勾下勾下, 希望勾低條底褲, 有時個鼻離開左道門, 又即刻貼番個鼻埋去, 我整度成身汗, 一路整, 一路聽到 Phoebe 係我身後面的悶笑聲, 有時又大笑.
除到中途, 我仲發現有d手提電話既照光照住左道門, 如果無估錯, Phoebe應該係度拍緊片, 我只能夠希望佢唔好真係拍片, 我手又被佢綁住, 連把口都被佢痴住, 肉隨針板上啦, 都係專心除左條底褲佢.
終 於除完條底褲, 我真真正正赤條條咁跪係度 Phoebe面前, 不過係背住佢, 只係除條底褲都已經搞到我幾攰下, 我一除完條底褲就跪到好似坐係度咁, 即係屁股掂住腳板個種, 個鼻又無再掂住大門, 始終我覺得呢個係 Phoebe要求除底褲時的姿勢, 除完就唔洗做啦, 所以唔敢望後面, 靜靜地咁跪係到等 Phoebe命令.
跟住聽到 Phoebe對高跟鞋聲行入屋, 跟住就行番出黎, 行到我身後面, 突然好大聲一下(Bliss)拉牛皮膠紙聲, 跟住佢用隻高跟鞋由下而上咁踢我屁股, 唔知佢係唔係專登, 隻鞋頭篤正我個屎眼, 我成個彈起,
Phoebe踢我屎眼時大聲話:「跪直! 」
跟住我就跪到直一直, Phoebe就將一邊膠紙頭痴係度門, 大約係我跪直時條頸既高度,
跟住佢一手按住我個後腦話:「個鼻要貼實道門!」
佢 按到好大力, 我成個鼻貼住道門時連鼻都扁左, 之後 Phoebe一手拉條牛皮膠紙, 打橫條膠紙咁痴我個後頸埋道門度, 跟住佢又拉多一條又痴我個後腦埋道門度, (bliss)又拉多一條...(bliss)又拉多一條, 一次過係我後腦同後頸痴左十幾廿條三呎長以上既膠紙, 又打橫, 又打斜, 又打交义, 最後將我個頭固定左係道門度, 佢痴完就行開.
我 又聽到高跟鞋既聲音, 佢走遠左, 我試下用力郁下個頭, 發覺完全郁唔到, 個鼻又貼到道門實一實, 成個鼻扁左, 好辛苦, 我唔敢想像係我背後睇到我成個姿勢係點樣, 赤條條跪到好直, 雙手反綁全無還擊能力, 把咀又被膠紙封實左, 跪左咁耐仲要被迫跪到咁直, 個膝頭哥有d痛, 點解會被 Phoebe搞成咁架? 男人老狗係 Phoebe 既制裁之下真係有d想喊.
過左無耐, 又聽到 Phoebe既高跟鞋聲慢慢行過黎我後面, 原來佢攞左個枕頭俾我, 放係地下俾我墊腳, Phoebe話:「我諗你好少跪地, 今次就奬個枕頭俾你墊住黎跪.」
我真係開心到喊左出黎, 有少少索鼻水聲.
跟住 Phoebe對住我被牛皮膠紙痴到實既後尾枕好似好溫柔咁講:「
我被佢十幾廿張膠紙痴實個頭, 只可以向住道門, 無可能睇到 Phoebe個樣, 不過我可以想像到佢而家笑得有幾淫賤, 佢應該好滿意佢自己而家既作品.
然後Phoebe伸手從我後面穿過我屁股下側炒底咁摸我條賓州同
跟住 Phoebe話:「你自己好好地係度冷靜下, 我要借你部電腦用下, 你唔反對我當你應承架啦, 哈哈....」
我心諗, 你搞到我咁, 我又點反對你呀?!當然我講唔到野啦, 只好默默跪係度.
跟住我又聽到高跟鞋聲慢慢行左入我間房, 開始聽到 Phoebe用電腦d mouse click click聲...
頭 先被 Phoebe摸完我條賓州, 我真係好興奮, 好想用道大門黎磨賓州, 我知道以我而家下面既興奮狀態, 磨下道門都可以射, 但係頭先 Phoebe話如果我磨賓州, 佢就會令我好後悔, 我諗以佢既智慧, 佢真係講得出做得到的, 所以我反而唔敢用條賓州掂道門, 我越放注意力落條賓州度, 就扯得越硬, Phoebe 叫我自己跪係度冷靜下, 根本就無可能.
Phoebe一直無理我, 我一個人被迫跪係度, 而家我一切可能既動作都被 Phoebe安排好晒, 佢都唔洗特別睇住我, 但我既一舉一動都唔會離開佢控制範圍, 手唔郁得, 咀被封實出唔到聲, 頭被膠紙固定, 鼻要貼實大門(係貼到扁晒個種), 腳只可以跪直又起唔到身, 重要唔知會被 Phoebe咁樣控制到幾時, 完全係佢要我定係度幾耐就幾耐, 比監犯慘好多倍.
之前太快既節奏, 呢一刻終於可以回味番成件事, 我開始懷疑 Phoebe應該唔係第一次做女王, 佢之前係公司提議同我玩老師罰學生遊戲時, 佢封咀既方法已經非常特別(先含住佢條底褲, 再用醫生膠布, 再用封箱膠紙), 結果痴左成晚, 個咀到第二朝都仲痴到實一實; 今日又捉晒我心理, 令我最後乖乖咁被佢罰成咁, 又知道我會跪得痛, 所以被個枕頭我跪, 不過始終唔能夠確認 Phoebe係唔係玩開女王遊戲...
我擔心呢個只係開始, 之後重有排玩.


text:
見到個咁嘅標題,大家係咪以為我講緊日本4仔呢?哈哈,當然唔係啦!日本4仔只宜私下欣賞,實在唔應該攞出嚟公開討論,因為一定會引起部分人反感.不過,如果喺某啲特定群組,參與者都有共同興趣,咁自然唔係問題.
其實要講嘅係科大迎新營嘅益智遊戲,琴日明報就列出咗呢幾個:
模仿飲尿遊戲
男生雙腿夾水樽站在花槽上,女生蹲地用口接住男生雙腿所夾水樽射出來的水柱,狀似口交或飲尿
毛毛蟲
男女生梅花間竹席地而坐,後面的學生以雙腿蹺著前方學生,形成一條人鏈「毛毛蟲」爬行,這玩法令異性容易觸及對方敏感部位
TAKE
在不脫褲子下,強行把新生內褲扯破抽出
講真,呢類迎新營益智遊戲根本唔算乜嘢新聞,年年都有人鬧,但係啲學生就年年照玩.今年之所以再見報,係因為有科大男新生懷疑不甘底褲俾人扯爛,竟然危站高處,搞到校方要報警.按情節推測,該男生應該係玩(或被玩)咗「TAKE」呢個遊戲.
想像一下,要喺唔除面褲嘅情況下,將底褲扯爛抽出,場面一定非常暴力.就算係日本4仔,都只會喺少數變態施暴場面先會出現囉.本人自問唔係手無搏雞之力,但係要我徒手扯爛條底褲,相信都有一定難度(我當然未試過啦).遊戲參與者者有幾如狼似虎,真係可想而知.而且咁玩法,隨時會搞到瀨尿,甚至有可能傷及重要部位添.
講到「模仿飲尿遊戲」,我相信係模仿日本4仔嘅顏射場面至真.畢竟,飲尿實在太重口味,就算喺4仔裏面都唔係咁常出現.班學生都只係廿歲人仔,應該唔會玩到啲咁高階嘅嘢囉.
至於「毛毛蟲」,好肯定係模仿4仔裏面嘅多P接龍.當然啦,咁只係得其形而不得其神,因為多P接龍一定要全男班上陣先有意義.不過班學生又唔係真搞,冇乜所謂啦.
由是觀之,班科大迎新營搞手應該對日本4仔有相當認識.本人自問思想開明,絕對唔覺得咁樣有乜問題.班學生早就過咗合法性交年齡,連扑嘢都有自主權,咁睇吓4仔,再將其中精粹融入啲益智迎新遊戲裏面,自然唔算係乜嘢啦.
不過咁,凡事都要顧及別人感受,更要計算可能產生嘅不良後果.如果個個新生都覺得呢啲遊戲冇問題,咁當然係皆大歡喜啦.但係只要有一個新生唔like,咁就大鑊嘞,因為呢啲遊戲隨時會構成性騷擾.就算唔使惹上官非,對校譽亦會造成嚴重影響.相信好多人都會對有關遊戲相當反感,事實上,大部分社會人士都唔會好似我咁開明囉.接近廿歲人,已經成熟到可以搞學運社運,出咗事就唔可以用年少無知做擋箭牌架喇!
最後,我要俾個建議想入科大嘅同學:入迎新營記住要著紙底褲!一來預咗報銷,就算俾人扯爛咗都唔會肉赤.更重要嘅係一扯就爛,唔使受不必要嘅皮肉之苦!
補充:
如果有興趣,大家可以去以下網頁睇吓,裏面有好多相關迎新遊戲嘅相片.
科大淫亂迎新營玩人形蜈蚣 + 歷年荒淫事件簿
Pissing Boy, Brussels, Belgium


text:
跟歪歪相識於2008年,轉眼6年啦.有時歪歪都會手癢露兩手寫故事,上一次的作品《原諒-袋錶-愛迪生》由起題,內容,佈局,結構至扭橋都是水準示範.睇返原來《原諒...》已是2011年元宵佳節時寫成,事隔三年後,選擇在情人節再寫新作《表白》,果然有心思,故事夠絕.再次多謝歪歪撥冗創作.
更正︰歪歪對上一作品是11年4月的《樂園》.
表白 by 歪歪
前日你係同愛人甜蜜溫馨?定抑或係孤家寡人呢?我想借呢個機會同大家分享下我嘅故事.
我係响一間報社工作,公司除咗出版報紙,仲有幾本週刊,邊個會諗到我木口木面沉默寡言,成個宅男咁款,竟然會係屬於潮流雜誌嗰個部門.我嘅崗位主要係幫社交版嘅記者做電腦排版,即係佢哋去完啲名牌搞嘅酒會,時裝表演之類嘅活動,同啲名人影完相寫咗篇採訪報導之後就拋嚟畀我處理.我做咗呢份工兩年幾,估唔到三個月前,我每日响公司沉悶刻板嘅生活出現咗重大變化.事緣坐我對面社交版嘅主編Patrick因為要請一位助手,而呢位被安排坐係我斜對面嘅新同事叫做Cammy.
Cammy係由另一份報紙撬翻嚟,Patrick請佢除咗係因為佢真係做得嘢之外,仲貪佢年青貌美,有得日日同個靚女一齊出差,咁就梗係爽啦!不過呢個Patrick係名副其實嘅淫賤麻甩佬,出到去同啲女明星,靚模影幾張似樣嘅相嚟交差之外,仲會專登揾機會影啲女星走光露底嘅相嚟私人珍藏,Cammy跟著個咁衰格嘅上司,我真係戥佢擔心.
因為平安夜一晚同時有兩個品牌搞party,Patrick同Cammy就分別出席兩個場合.點知Patrick影完啲名人行完紅地氈之後,就走去飲咗幾杯主辦商提供嘅香檳,最後醉醉地連自己相機嗰張memory card都跌埋.第二日返到公司佢竟然夠膽走去同老總講係Cammy噚晚整唔見,好在老總仁慈,見Cammy係新人而無發火.其實Patrick之前經常都為咗唔想孭鑊,就卸哂落去其他同事到,有時無位卸就賴係部電腦出錯,真係頂佢個肺.今次佢咁對Cammy,我一定要諗辦法報仇.
於是我度咗條橋,計劃响大除夕嗰日進行.既然我熟識電腦運作,一於就靜靜雞幫Patrick安裝個駭客程式,然後偷取佢facebook,gmail嘅密碼,再趁住佢去食晏嗰陣,將佢儲起嘅淫照連埋啲鹹濕說話發放畀佢嘅所有女性親友.個懵佬唔知頭唔知路,食食下飯突然收到一大堆「問候」,即刻趕返嚟公司睇下點解會畀人偷入咗佢部電腦,點知未埋到位就已經畀老總召入房,仲即刻炒魷無得留低,梗係啦,老總身為女人,收到啲咁嘅相,仲點會容許呢位下屬繼續返工呀.
嗰日下晝Cammy就臨時拉夫做咗Patrick嘅職位,老總話只要Cammy試用期內做得滿意,就會畀佢正式坐正.呢個安排對我嚟講就梗係最滿意啦,唔單只唔駛再對住個猥瑣佬,仲可以有Cammy坐正我對面,真係意外收獲.為咗要幫Cammy繼續坐呢個位,佢有乜嘢要我處理,我都一定做到快,靚,正,有時為咗趕稿要一齊捱更抵夜,都在所不辭,只係驚佢做嘢咁搏捱殘咗,我就會心痛.好在,佢嘅努力並無白費,初七嗰日試用期滿,就正式加入公司.當日我都好想同佢講聲「恭喜!」,但係我當時無勇氣,因為我想儲起啲勇氣响二月十四號中西情人節當日,同佢表白.
諗嚟諗去,都唔知點樣先可以同Cammy開口,最後我決定喺前日趁佢臨收工要走之際,响電腦嘅螢光幕度打出我嘅心聲:
親愛的Cammy:
自你第一天上班起,我就立刻被你的漂亮面孔深深地吸引著,也許這就是人們所說的一見鍾情.
跟你在工作上的合作,令我體會到你的專業及認真.而你對每位同事也誠懇有禮,令我感受到你有一顆善良的心.
我從來未談過戀愛,你就是我一生中第一位愛上的人.我自知外表四平八穩,並非是你擇偶的首選,但是我亦有可取之處,就是我內在聰敏過人的頭腦,和不斷自我增值的上進心.
在這三個月,我們在辦工室內一同慶祝了聖誕,新年和農曆年,我很希望在這難得一遇的元宵情人節晚上,能夠和你一起浪漫地度過.
Cammy,你會接納我的愛意嗎?
傾慕你的
iMac OS X Version 10.9.1
Cammy眼定定咁望實我,直到睇完成段求愛宣言,然後就笑住問周圍嘅同事邊個整蠱佢,啲人即刻走哂埋嚟睇,個個都讚我夠誠意,無人認係惡作劇,之後一個二個就走咗去.於是辦公室內就只係凈返Cammy同我,佢就笑住咁同我講「情人節快樂!」跟住就响我塊面度錫咗一啖,我畀佢突如其來嘅一吻,驚喜到未嚟得及反應,然後佢就伸隻手過嚟想攬實我,吓,原來係撳掣熄機呀!我...


text:
繪畫:Yeungs Ting
我都唔明點解第三條跑道要填咁大個海,影響緊成個海洋生態,但係市民大眾,甚至專家學者都剩係講填海點樣影響我嘅朋友中華白海豚,好似當我呢啲魚無到.
其實,我哋同樣住喺果一帶水域,只不過我哋無海豚咁靚,又唔會上水抖氣,更加唔會好似海豚咁鍾意跟住啲漁船.我都見證住新機場當年嘅世紀填海工程,我同海豚果時都成日喺赤鱲角一帶搵食,點知工程開始咗,挖泥填海,成個海床翻天覆地,魚毛蝦蟹唔係被挖走,就係俾啲海沙活埋,連搵餐晏都難,我就游咗去沙洲,龍鼓洲,海豚朋友有啲受唔住好嘈既工程聲同引擎聲,搬到無雷公咁遠,有啲三餐唔得飽,病左甚至死埋!
我住喺叫做海岸公園嘅地方,其實我都唔知同其他地方有乜分別,可能係啲船行得無咁快掛,漁船咪一樣喺果度落網打魚,曾經好似有個一樣叫人工魚礁嘅嘢,不過慢慢被沉積物遮埋咗.海岸公園又無乜魚食,我要成日向東游去到馬灣一帶,又要向南到分流,食埋都唔夠消耗,想生多啲囝囡都唔得.
講番個環評報告,佢用拖網想捉到我,我都生存咗十幾廿年,當然唔會咁容易被捕啦!可憐我啲朋友仔,經驗不足,有啲好似我咁有保育價值.報告裡面提到有 18 種分別被自然保育聯盟或中國紅色物種名錄定為有保育價值,細鱗被中國紅色名錄列為易危,但係佢喺香港水域常見,所以,唔會評估工程對佢嘅影響.另外,即使屬高一級瀕危程度嘅海地瓜(海參)或者易危的刀額新對蝦,都係因為在工程範圍常見而唔納入評估.當海洋生物係中國水域受到濫捕而變得珍貴嘅時候,香港仍然有相當既數量,即環評報告中成日提嘅常見,係用一整個中國既角度嚟評估,呢啲物種既生存地方理論上應該更加重要,要好好保護.唔通要發展破壞曬,連呢度都變得罕見先再保育咩?!
好啦! 報告最終揀左十個品種黎做影響評估,例如:無斑鷂鱝屬於國際保育級別,同黑臉琵鷺一樣係瀕危物種.佢又話這種魚雖然在受影響地點有記錄,不過數量同密度都好低,最最荒謬既就係話因為海洋魚類有高度移動性,填海期間會識得游去第二度,影響最多只係中等咋.
我真係唔係好明,點解啲顧問同專家,成日用一大堆數字同埋學名比人睇佢哋係幾咁專業同科學,但事實上,佢哋連最基本嘅邏輯同常識都無,海洋魚類並唔係種種都好似我咁周圍游,識得避開填海.不過,如果第三條跑道真係起,我都唔會再留喺香港海域,因為到時只係會剩番一池濁水死水.


text:
2013年12月6日星期五
素台式肉臊飯
例湯係羅宋湯.
呢個好味又易整,有機會一定要試下啊!
如果買唔到soya chunks,試下用素肉,素雞,鮮腐竹等代替啦.
素台式肉臊飯
食譜:
材料﹕
soya chunks1杯
冬菇5隻
薑末半湯匙
蒜末半湯匙
炸乾葱/洋葱片4湯匙
調味:
素蠔油1湯匙
生抽2湯匙
紹興酒 2湯匙
糖半湯匙
老抽適量
水適量
生粉水適量
浸軟冬菇,搾乾水冬菇水留用,
用熱水浸soya chunks至軟,再用清水洗3次,每次要搾乾水,
用攪拌機攪碎冬菇,再攪碎soya chunks,
用油爆香薑末,乾葱末及冬菇碎,加入soya chunks及蒜末炒香,
加入素蠔油,生抽,紹興酒,糖及老抽炒勺,
加入水煮5分鐘,用生粉水收汁,試味.
16 則留言:
肉臊飯我見親都流口水,稔起都想食,不過而家成日要忍口,你呢個齋版好啊,食完無泔內疚回覆刪除回覆
係呀,肉臊飯真係好香好正,不過肉臊飯要加豬腩肉先好味,不可多吃呢刪除
肉燥飯係我既賣飛佛啦回覆刪除回覆
肉燥飯我度要自己整先有得食,呢個健康版食多啲都唔怕刪除
這個一定要買,要試!回覆刪除回覆
呢個又係啲快靚正餐刪除
羅宋湯都正喎,好耐無飲喇.德國唔覺有羅宋湯?回覆刪除回覆
好似唔興羅宋湯,比較興Minestrone suppe刪除
呢啲港式紅湯要自己煲先有呢
我大量豆渣,可唔可以代替 soya chunks 呢?回覆刪除回覆
我諗唔得,口感唔似啊刪除
呢個食譜我要mark低佢.回覆刪除回覆
呢個王子試過話隔日食都好味刪除
通常都會配半隻鹵蛋,但素食可以嗎?回覆刪除回覆
鹵蛋我麻麻,不過一般素食可以加,純素vegan就唔得刪除


text:
今日係平安夜,之前個兩年平安夜都是同太陽哥哥食buffet渡過,今年有咩攪呢?以往咁多年,我的習慣通常都係平安夜同男朋友一齊過,聖誕就同朋友們開派對,所以今日都係諗住同太陽哥哥行下街食下飯!
由於早前買了玩具比victor個囡囡凱玲,造就左我地今日過銅鑼灣比份禮物victor同gigi,victor見我地送禮物,就叫我地一齊食飯,我地都冇咩所謂,因為周街都咁多人,我地就去左鵝頸橋食打冷,揀了有d人氣既"明記"!
侍應們的"制服"都印了舖頭名字,好型呢!
聚精會神地在揀菜,兩公婆果然好襯呀!
我地叫左炒蜆,薑蔥炒蟹,沙薑雞,沙拉骨,蒜蓉豆苗,蠔仔粥;食物整體一般,蜆肉好細粒,沙拉骨金潮小廚好味d,蠔仔粥就覺得太陽哥哥樓下生昌較好味,炒蟹同沙薑雞就唔錯!
victor影相好合作呀,扮晒甫士,so good!
victor突然叫走魚,原來有條好生猛既魚係魚缸入面跳左出黎,好大條呀!
呢餐都幾貴,盛為六百幾蚊,咁貴既?原來兩隻蟹貴...victor仲請客,有d唔好意思添,不過呢個價錢真係唔太值,可以去到跑馬地熟食市場食翅仲抵呀!
同victor & gigi 分別後,我地就係銅鑼灣行街,買了兩條便宜裙子,亦係SOGO買了兩隻杯比媽咪,因為屋企的一套杯有兩隻打爛左!呢套杯我地都好鍾意架,用左差唔多三年啦,早前媽咪同囝囝個隻都打爛了,我知媽咪唔係幾開心,竟然比我係SOGO搵到,太好了!
因為六點幾就食晚飯,到夜晚十一點開始肚餓了,返到大圍後我地就去左食宵夜!
咁多野食只係四十幾蚊咋,好抵食呢!下次肚餓呢度係不錯既選擇,越黎越鍾意呢度了,咩都有得食,日本野,泰國野,潮州野,車仔麵舖,糖水舖,粥舖等等,仲要係開到好夜呢!


text:
2015-10-21 (Wed) OP遊 - 我的快樂動物時刻(海洋運動家)
今日參加了OP的我的快樂動物時刻(海洋運動家), 所以一早要黎到, 因為1030要去到山頂跳樓機集合; 一開門就急步行, 第一個搭纜車, 真係好誇, 皆因丁爸爸抱住丁丁都行到競步咁快, 好犀利! 呢個活動可近距離接觸海豚海獅海豹三種海洋生物, 而暫時係唯一一個活動岩三歲小朋友參加到, 所以我好早已報左名; 其中一隻海豚係BB, 只有三個月大, 佢地真係好得意, 見有人好似特登表演比我地睇, 又游過黎, 又跳水, 又揮尾! 今日先知海豚原來唔洗訓覺架, 佢地左腦右腦輪住用, 仲勁過人類呀! 而海豹真身原來咁肥嘟嘟, 佢唔會好似海獅咁行出黎, 係貼住地下一下一下咁彈出黎, 好攪笑架! 最後係丁丁最鍾意的餵魚時間, 我地之前都玩過, 所以拋落水對佢已冇難度; 跟住去企鵝餐廳食lunch, 第一次黎, 丁丁好開心, 食晒成條銀雪魚, 有野岩佢食我就最開心; 最後搭海洋列車返威威天地玩, 落山冇人上山超多排緊隊, 證明我既計劃: 上山纜車下山海洋列車係超岩(冇聽職員講唔好搭纜車上山); 玩到三點幾就閃, 去搵EE食晚飯!


text:
BB Learning @ Arrived!!!
原先約咗噚日oxford path送嚟
點知星期四,拎緊加車去檢查中
Oxford path既送貨師傅打嚟
可唔可以當晚收貨
佢地去開屯門可以一次過嚟埋
於是就拜託上進媽收喇!!
回到家都已經九點左右
沒有太多體力而上進星期五off
所以點算責任就由佢負責
數算後貨物無多無少XDDDD
而電子的產品
小嘉都要試用先…因為14日內有問題可以換~
而試用後…小嘉發覺當中都有些細心設計~
首先試玩呢部貌似ipad既東東
(成日唔記得個名=.=)
佢裡面有齊所有story book既動畫版
有教A-Z既筆順
有兒歌有得畫畫同做test
而細心設計是….係說明書寫住
佢地唔鼓勵小朋友用呢部機當書睇
建議每日只用20分鐘
而當部機連續開20分鐘
部機會自動休眠10分鐘
小嘉覺得呢個設計好好
呢家既小朋友太鍾意玩D智能嘢
搞到沉迷晒…小嘉亦唔打算咁早俾小B玩呢部機
係出街用嚟聽吓砍或者睇故事書先會用
而另一個設計
就係smart pen同個識唱歌郁嚟郁好既monkey cheeky
佢地入電既地方都要用鏍絲批先開到
咁就唔怕小朋友玩玩吓
拎咗D電出嚟啦!!!!
今朝收到oxford既email
佢地辦咗個talk
請咗兩個專家教D家長
幼稚園interview既技巧
同點運用oxford path去提高面試能力
原來都有好多公仔
佢地都係書裡面既角色嚟~~~
其中一D書....
仲有兩箱書,DVD,CD等,小嘉無打開望
實在托唔郁...上進點過數就算喇!!!
個seminar係今個月尾
不過小B仲係個肚度
都係費事騰出騰入
等小B出咗世先再報呢D course啦~


text:
2014年7月12日星期六
葱花乒乓波魚蛋
用水將鹽,雞粉,泰國生粉,白胡椒粉,baking powder拌勺,加入白魚柳用攪拌機攪成魚醬,加入葱花再攪一陣至起膠.
詳細食譜响呢度.
今次想做下實驗,試下唔入雪櫃雪,直接將魚醬整魚蛋.
用2隻鐵匙〝互畢〞魚醬至圓形.
然後直接放入一鍋凍水中,然後用中小火將魚蛋煮熟.
好似冇咁好食,下次都係要入雪櫃雪雪先.
整咗咁多,今晚整碗葱花乒乓波魚蛋湯河食先得!
18 則留言:
即係唔可以心急, 都係擺入雪櫃雪下好D回覆刪除回覆
我見有啲人唔雪都得,所以我想試下,都係雪下爽口啲.刪除
咁好心機整魚蛋,佩服,佩服!回覆刪除回覆
呢個好易整,又有益過街買啲魚蛋嘛刪除
正正正,魚蛋係我最最愛,又夠大粒!流晒口水啦!回覆刪除回覆
你就方便啦,香港好易食到呢.刪除
我以前都整個魚蛋,做法比你簡單,冇落咁多生粉,也冇落泡打粉,同時打完就即刻唧落喺冰水上,慢火煑熟後都幾彈口,只是魚肉一定要新鮮同有膠口嗰種.回覆刪除回覆
泡打粉我試過唔落,唔ok呀,生粉試過落少咗,整完口感又唔似,不過我諗最大問題係我度啲魚唔靚,所以要做多啲功夫先得刪除
呢個玩過一次,唔係好成功.回覆刪除回覆
呢度啲魚唔靚,我要mix幾種魚先得.不過呢度肉靚過魚,整牛丸豬肉丸易成功好多.刪除
我都好耐無整過啦回覆刪除
- 回覆
魚蛋清清地,用黎煮湯粉一流呀刪除
好正咁噃. 我整魚蛋都係無雪, 攪得夠同撻得夠應該就OK.回覆刪除回覆
係啦,我見大家都咁講,不過我試過2次都唔得,應該係啲魚嘅問題刪除
我都整過,但膠質唔夠,失望,之後無再整lu.回覆刪除
你的好看得多.回覆
呢度啲魚唔靚冇咁易起膠呀,做到7成似我都滿意啦刪除


text:
話說同事嗰架砌來砌去都仲未砌完嘅車又有新要求,原來佢車尾嗰枝疑似快拆嘅軸芯係直接擰上車架上面,唔係好似 RB 快拆咁用活動槓桿加絲母夾實.真係唔明點解佢個設計會咁奇怪,絕對係一個有快拆外形但冇功能嘅怪雞.由於尾位冇絲母,尾軸冇嘢突出嚟就冇地方可以夾實固定,咁就用唔到車尾架.為咗解決呢個問題,我就幫佢做一粒冬菇仔,等佢安好個後轆之後就咁插入去枝車軸入面.咁就即時好似多咗粒絲母一樣可以夾上車架到了.
分類彙整:金工興趣
自制工具鋸頭叉
自已砌車嘅除咗係為慳錢之外,其實過程都充滿樂趣.而身邊有啲麻煩朋友,因為砌車而要幫佢做工具,呢個又會係另一個層次嘅樂趣.今次呢個好好玩,話說同事買枝炭頭叉返嚟要鋸,佢就諗住用幾舊水訂個jig返嚟用.見佢個設計係要用批士夾實個jig再將枝叉穿入去夾實嚟鋸.試問一搬平民百姓屋企又點會有個食到力嘅大批土可以夾住嚟鋸呢?於是我又拍心口應承同佢諗下做件工具出嚟.
今次材料方面用咗尼龍,呢隻料唔好太好車,亦因為咁,用佢嚟到jig就係一個唔錯嘅選擇
買鋁方
話說同事嘅要求天天新款,今次佢又話想整個夾嚟幫架車裝尾架.今朝就走去買料,材料係鋁方,well,唔係唱歌嗰位呂方.鋪頭嗰位哥哥仔實牙實齒咁話係6061,但唔知點解個感覺好似同以前用開嗰啲唔同.anyway,返到屋企一 cut 就知
自制工具開制動鉗
車友又有新攪作,今次佢話想打開個制動鉗睇下可唔可以換入面啲 o-ring,但佢搵來搵去都搵唔到邊樹可以買到呢個五星花形工具.於是佢成分嘢拆咗出嚟比我,叫我幫手諗諗.基於我同佢都一樣係某部位經常痕癢嘅人(佢like換嘢,我like整嘢),我就應承幫佢做個工具出嚟
稜斬鉗改良
呢盒封晒塵嘅係乜野嚟呢?就咁睇好難估到佢同玩皮革有關,查實佢係我改做嘅第一代稜斬鉗.相信初學皮藝嘅人都會試過因為未掌握垂直打窿技巧,做出來嘅成品只有正面可以見人(背面就行晒雷).想話多加練習又被家人投訴嘈音過大.要趁夜晚空閒時間打窿就更加諗都唔洗諗.所以當年初學皮時就整咗呢件工具出嚟用,工作原理同近年出現嘅座枱式打窿機差唔多
車床攪作完成
其實個轉接環已經做好咗九成,只淨低最後用菊花鑽開個螺絲位.呢樣嘢要用個慢速手鑽嚟做先得
買電鑽
自從買咗部小型鑽床之後,甚少需要拎枝手提鑽出嚟用.亦因為咁,粒叉電冇用太耐就死到直咗.與其花錢同時間去配過粒電(之後又再壞),不如投資買把用濕電嘅好過.
咁做乜有鑽床都要用手鑽?唔係因為要鑽牆,係因為我部鑽床最慢速都有1500轉,咁嘅速度想話鑽啲大少少嘅窿都好難
買到螺絲了
原來M8平頭唔係咁易買,好彩只要去到五金鋪,冇乜野係買唔到😂😂😂
吸盤攪作
今日係車嘢日,整好開鏡膠之後又攪下研究試驗
自制開鏡膠
車完大餅跟住又攪下鏡頭,話說早前買返來枝鏡入面多塵又污糟,以我嘅性格就梗係會拆開佢嚟抹下. 但係前組鏡蓋好鬼實開唔到,手頭上又冇啱大細嘅鏡膠,唯有自已做一個嚟用.其實坊間買到嘅鏡膠套裝質量唔會比自已做嘅好,加上size 又唔一定fit.做過一次傻仔,以後點都唔會再比錢買
做法簡單到極,先量度一下個鏡邊直徑,主要係大約有個size方便車嘢
車床攪作
今日天氣都係麻麻地,決定留喺屋企玩下車床,攪下呢個放埋一二邊好耐嘅爛尾project.話說之前搭朋友喺淘寶買一個四瓣chuck,點知自己比錯size買大咗唔啱裝.諗住試下自己做一個adapter嚟用,但又因為工件大細問題唔成功,就咁放咗喺到幾年.
其實要做呢個adaptor困難之處係在於工件大細超出咗車床本身設計上限,簡單講,要加工一件比chuck頭本身仲要大嘅工件係好困難嘅.而要做一個adapter出來去固定比現有更加大嘅chuck頭似乎更加冇可能.chuck頭固定唔到工件又點可以車一個adapter出嚟固定個chuck呢,loop死
整螺絲
今晚忽然黐起條筋,掘個只係用過一兩次嘅電話夾出來攪作.不過唔係攪個夾,係攪用嚟收緊個夾嗰粒螺絲
幫人拆啤呤
話說同事知道我做咗個工具可以輕輕鬆鬆拆啤呤,唔想再砰砰聲撞餐懵.於是拆咗個BB出來比我幫佢做一個🔩🔧
又改 garmin mount
雖然 SP360 套裝買返來已經有單車 mount可以用,但係外表實在係太”薯”同好難 mount 到喺單車正中.於是早幾日喺鴨記買咗個大陸 gopro 腳架座返來準備改裝.買個鋁質座貪佢外表睇嚟好高級,估唔到實際質量勁差,個螺絲窿竟然係斜嘅.如果真係買佢嚟上 gopro 就慘囉,好彩我係用嚟己改裝唔需要呢個螺絲位
單車通通識
本來已經安裝好 BB 同腳踏,但係之前見人地教換 BB 時都會查啲膏狀物體落去螺絲牙,唔係好知作用係乜,估計總有原因.為免出現問題,於是走去單車鋪買咗一枝返來,拆個 BB 出嚟查完膏再安裝一次.初時以為查膏作用係好似螺絲膠咁防止鬆脫,後來見到包裝上面個英文寫住 anti-seize 就有少少抓頭.點解會係’防鎖緊’呢?乜唔係應該越緊越好咩?再上網搵下資料,原來查呢種物質上螺絲係有科學根據,應該唔係廠商巧立名目整出來屈錢嘅產品


text:
唔好意思啊,過去幾日都冇出文章... 迪士尼黑色世界2013 都快將結束啦,但係活動正式開始之後我好似都冇同大家作出分享,今晚就先出返篇同活動有關嘅文章!至於《黑色異幻》故事,我都好努力趕緊工,我會響萬聖節來臨之前寫完佢架啦!
迪士尼黑色世界2013 響10月4日正式開始,逢星期四至日舉行,直到10月31日.響活動日子去樂園玩的話,入場嘅時候會獲得一本「好玩唔好叫 忍叫手冊」;裡面印有不同「好玩唔好叫 樂園黑點」嘅資料,亦都有不同黑點嘅標誌貼紙,挑戰過後就可以貼響指定位置,證明自己挑戰成功!
另一方面,樂園再次響活動期間為 奇妙處處通 會員送上獨有禮物!今次係一個「好玩唔好叫 忍叫口罩」!雖然我一直都覺得今次嘅活動主題唔太吸引,但係呢份禮物又設計得幾得意!我響樂園裡面玩嘅時候都有戴住,哈哈!
響試玩夜嘅時候就知道,米奇,米妮,奇奇,帝帝 會響有活動舉行嘅晚上於 幻想世界 同大家見面,Duffy,高飛 亦會隨機出現.咁其他 米奇家族 嘅成員呢?點先可以見到穿著萬聖節服飾嘅佢地?不論有冇活動舉行,佢地都會響早上於 美國小鎮大街 現身!但係有一個問題,除咗 米奇,米妮,其餘三對 迪士尼朋友 係隨機出現嘅,所以,要影齊佢地真係一啲都唔簡單;就算不斷入園,都要視乎好唔好彩!
活動開始後,園方亦特別響十個「好玩唔玩叫 樂園黑點」設置告示牌,方便識別.佢地分別係:驚心動魄太空山,迪士尼朋友 鬼馬相聚,大頭寶寶,沖天搖控車,玩具兵團跳降傘,迷離莊園,黑色馬戲班,黑色嘉年華「異」演,灰熊山極速礦車,詭墳學院.再次可以見到好靚嘅黑點標誌!
太陽落下,黑夜降臨,殭屍狼人又再響 美國小鎮大街 開戰!因為我本身係鍾意 殭屍黨 多啲,所以我往往都係響佢地嗰邊睇,而我今次竟然心血來潮去咗 狼人族 嗰邊睇!其實我真係好鍾意呢個表演,或者佢唔算好長,上年亦已經睇過好幾次,不過嗰種緊湊嘅氣氛真係令我覺得好吸引!
一個完美嘅 迪士尼黑色世界 晚上,又點少得 夜光鬼魅巡遊!我同 Duffy 都好乖,好早就坐低響巡遊路線起點嘅附近,靜候 阿積 帶領巡遊隊伍出場!響起點睇完之後都未係好滿足,於是又即刻行落去巡遊路線終點睇多次,嘿嘿!
係時候開餐啦!自從 大冒險家餐廳 有咗會員折扣之後,假如我要響園內食晚餐,佢都會係我嘅首選!上次就去咗試下佢地嘅蛋包飯,又估唔到幾好味喎!呢個套餐包含前菜,咖哩蛋包飯,雞腿,雞扒,以及飲品一杯.講到飲品,我當然又係叫咗特飲:藍莓奧秘!丫,應該係 藍莓精靈 先至啱!因為 阿積 經已入侵到飲品裡面,所以都要配合一下改改名!
最後,為大家送上一幅商店櫥窗嘅 查立保 相片,作為呢篇文章嘅終結.唔知大家覺唔覺得呢篇文章好似唔係講得太多野,仲要冇講過我最愛嘅 黑色嘉年華「異」演,邊有可能?其實係因為我想開一篇獨立文章俾呢個我最愛嘅「好玩唔好叫 樂園黑點」,而我稍後亦都會有多一,兩篇專題文章去講其他活動項目,希望我寫得切啦!>_<


text:
讓我帶領大家展開一個令你詫詫稱奇嘅旅程,請睇睇活動內容!活動內容:兩個新園區,完.冇錯,今次活動係一個特別表演都冇,園方都只係繼續力谷 灰熊山谷,反斗奇兵大本營.
不過奇異嘅事情並未就此完結,佢地竟然將 星夢奇緣 煙花表演寫成一個活動焦點項目!佢地係唔係自己都知道今次活動根本就冇焦點,所以先將一個演出咗七年嘅節目都寫埋做焦點?
官網顯示嘅五個活動內容,有三個都同農曆新年毫無關係,卻被強行寫成 金年有福 嘅焦點;其餘兩個活動內容終於都算係有返多啲啲農曆新年氣氛,可以話係不幸中之大幸...
迪士尼朋友 嘅全新賀年服飾,其實同上年差唔多,驚喜不大,反而仲未知道 Duffy 嘅新衫係點.至於福氣景點方面,暫時睇呢個 米奇金光巨石 都算係不過不失,希望其他佈置都會整得靚啲啦!
一如以往,樂園會響年初一開始,向入場賓客派發利是,網上資料仲話今次可能會派到去年初七!利是封設計得好靚,裡面就有朱古力金幣.唔知今年會唔會係我第一次有機會拎到樂園嘅利是呢?
響官網亦可以瀏覽一段關於 金年有福 嘅短片;一開始會有 米奇 向你拜年,仲有 米奇金光巨石.
短片其餘部份基本上同之前嘅 雪亮聖誕2012 廣告係一樣嘅,男女主角仲著緊聖誕嗰件衫... =_= 活動內容已經冇驚喜,估唔到連短片都懶得整,只係將片中嘅雪花變做 米奇金箔 就重新推出...
但係都有新場面出現嘅,片段中新增 噴泉山谷 爆發嘅一幕,話係寓意「水多財旺」喎...
老實講,我已經唔知道呢個農曆新年活動仲有咩存在價值,一啲吸引力都冇,咁又何必要搞呢?金年有福 活動將會於2月1日至24日舉行,各位樂園嘅Fans,你地又覺得今次活動合格嗎?


text:
或者直接去屋企搵佢哋.
喂!老友,打電話咪得囉!你可能會咁講.唉!你有所不知喇!嗰個年代唔係家家戶戶都有電話,就算想安裝電話都要睇吓你嗰區有冇電話線.我住喺新界,屬於偏遠地方.我曾經問過電話公司關於安裝電話嘅申請,個職員咁回覆我:電話線未鋪到,唔好意思,想較電話呀?等吓先喇!
嗰陣時屋企養咗幾隻雞同埋白鴿,我突然間諗起飛鴿傳書,寫張字條,綁住喺白鴿隻腳度,跟住命令佢飛去目的地,你話幾咁方便呢!我一路諗一路望住隻白鴿.點知喺嗰個時候,見到隻白鴿側起個頭,碌大隻眼望住我,仲不時發出咕咕聲嘅聲音,好似同我講:喂!有冇搞錯呀你? 唔係派信呢味野都要我做埋啩? 當我係信鴿咩!我超返隻白鴿轉頭,跟住同佢講:諗吓都唔得咩!咁招積,遲啲劏咗你!
甚至連聽筒都扯甩埋.所以你未入去個電話亭之前都唔好開心住,因為個電話分分鐘連個聽筒都無埋.
到我讀初中嘅時候,電話線終於鋪到入村,我就拿拿聲申請較番個電話.嗰陣時香港得一間電話公司,張表格上面有分商業同埋住宅兩種,一般唔係做生意都屬於住宅電話.而本地同埋長途嘅收費係唔同嘅,本地就俾月費,但長途就因不同地方有不同收費.
我大哥移居加拿大,我記得打電話去加拿大要13蚊一分鐘,我嗰陣時都係千零蚊一個月,如果同大佬傾10分鐘就要130蚊,認真脷.所以每次打電話之前,都要做定一啲準備工夫.首先要將講話嘅內容用張紙寫低,然後再睇吓可唔可以刪減啲無謂嘅字眼.完成之後,開始練習,直至講到流利為止,務求用最短嘅時間將要講嘅野講晒出嚟.啲收費只對電話公司有利,何解?因為收費以每分鐘計,就算你打咗10秒都當1分鐘,所以時間掌握得好,就可以慳番唔少!
嗰陣時電話公司將香港島,九龍同埋新界分為三個區域,如果喺新界打去九龍,要喺打之前加多個3字;打去香港加個5字;倒返轉頭,如果喺香港島同埋九龍打返新界,就要撥個0字先.啲人好多時唔記得自己身處打電話嘅區域,將字頭撥錯咗,結果打成日都唔通,以為電話壞咗,查實自已唔記得撥個區域字號.
早期嘅電話得6個號碼,之後愈嚟愈多用戶,唔夠號碼俾新客戶,電話公司就加多一個數字變成7個.當時用戶數目增加迅速,可快趣又飽和,電話公司唯有再加多一個數目字,變成8個.但同時有大嘅改革,再無分香港九龍新界區,話之你喺邊個地區,剩係撥嗰8個數字嘅電話號碼就可以接通架喇!嗰陣時電話號碼頭嘅數目字代表地區,好似元朗區就7字頭,沙田區就6字頭.電話號碼唔可以由一區搬去另一區.例如我住元朗區嘅,如果搬去大埔,咁就要用過另一個新嘅電話號碼.
喂!大佬呀!我個電話號碼好靚個喎,加上我啲朋友都熟晒呢個號碼,有無其他折衝方法用番舊號碼呢? 有!咪唔好搬屋囉!
嗰陣時較咗電話真係好威,無電話嘅隔離鄰舍間中會過嚟借電話.以前啲全部係攪盤電話,即係要用手撥嘅,得一千零一種顏色:黑色.過咗十年左右, 開始有其他顏色出現,之後再轉為音頻電話,而撥號亦改為按扭.
街上有啲商舖,為咗方便市民,將個電話擺喺當眼嘅位置,不過就寫明打電話唔好超過3分鐘,否則面斥不雅.
自從手電普及化之後,月費大幅度回落.依家差唔多人人都有部手機,有啲重唔只一部添!但有啲野我到依家都重係好明?以前啲人用書信嚟溝通,自從有咗電話之後,我哋梗係打電話喇,唔通重咁居嘥時間寫信同寄信咩!但依家有好多人鍾意返番轉頭,選擇以短訊嚟溝通,人嘅行為就係咁得意架喇!無嗰陣時就渴望得到,當擁有嘅時候又鐘意返番轉頭.


text:
終於搵左結婚當日既拍攝同錄影喇
今日我地係 M Wedding 去傾下星期既影相事項時
傾傾下原來 M Wedding都有即日拍攝架!
佢地比左佢地為之前影既product比我地睇
都幾好
其實都無諗住咁早落訂做決定架
但原來佢地黎緊既expro已經會加價
仲要係大幅加價
如果我地而家join的話會比反上次expro價我地
仲送我地朝拍晚播既DVD
其實佢送哩段DVD比我地都已經唔平架喇
佢地同我地講
佢地拍攝既方法係有少少唔同既
係BIG DAY前約三個月
要去佢地既公司傾下我地既rundown
大約係邊到婚宴同簽紙
咁佢地之前就會去當地做一d資料先
甚至影一d pre-photos 係for DVD
再會設計個story board比我地
當中會加入我地自己既原素
例如: 我地既wedding logo等
聽落好似好吸引咁
但其實都唔係我地主要落訂既原因
一路以來都唔想做一隻普通既'成長片段'DVD
我就同佢地傾'成長片段'可唔可以加一D特別既原素落去
例如可以用少許既動畫去表達
佢地考慮左一陣
竟然可以仲唔洗加錢添...
我睇過其他要有差不多既製作
而家咁既價錢真係平左好多
希望最後出來的製作都係滿意喇~


text:
相信大家應該記得末代洋總督肥彭,
喺佢任內第一份施政報告中,提出政改方案,建議1995年嘅最後一屆香港立法局選舉,大幅增加直選議席,又新增九個功能組別,叫《新九組》.衙門有內部通告,招請現役衙差,兼職游說小企僱主,登記成為選民.
呢份兼職差事要做兩星期,申請人必須自己攞假去做,雖然我對做兼職興趣唔大,但收咗警告信之後,唔係好想對住大主管,重有嗰啲痺鄙小人,所以入紙申請.人同此心,心同此理,大主管亦覺得我乞佢憎,唔想對住我,即時推薦我嘅申請.
嗰份工作設有幾個工作地區,我揀最近屋企嘅屯門區.喺正常情況下,我嘅申請肯定瓜多過菜,部門九成九唔放人,因為我要負責睇實下屬工作,加上人手掹掹緊,我放咗假之後,要喺其他部門借調人手過嚟,暫補番我嘅位置.但呢次上頭好快趣批準我嘅申請,主要由於我先前單CASE,令到上層頭都痛埋,我呢啲《麻煩友》,就算離開一分鐘,對佢哋嚟講都係好消息.
話咁快,我就開始兼職生涯.嗰朝早我揸住封信,到屯門某衙門報到.
我去到目的地,我跟住箭咀指示,轉咗個彎,見到有位小姐做接待,
佢收咗我封信同核對過我嘅資料後,叫我入一間房坐低,話遲啲會有主任同我講解,點樣展開工作.
來自唔同衙門嘅衙差,綠續抵達,九點十五分左右,所有兼職 衙差都已經到齊,我似乎係年紀最大嘅一個.講起上嚟先至知道,原來各個衙門都人手緊絀,佢哋出嚟做兼職都唔係咁易.
我哋雖然嚟自唔同部門,但大家都想知道對方做緊啲乜工作?老闆好唔好?工作辛唔辛苦?啲同事夾唔夾等等,總之就有好多共通話題.講吓講吓,不經不覺,到咗差唔多10點.我有少少奇怪,點解重未有主任入嚟講解我哋嘅工作呢?
到咗10點15分,終於有位小姐入嚟,佢話主任有啲緊急事去咗開會,要遲少少至有時間入嚟接見我哋!
「吓?」我問嗰位小姐,「乜你哋呢度得一個主任負責我哋工作嘅咩?如果要開會,係咪應該預早安排另一位同事嚟幫佢手呢?」嗰位小姐目無表情咁話唔清楚就離開咗!查實我無乜所謂,話之你無人嚟,我哋咪坐足二個禮拜囉!最緊要到時有糧出!
去到差唔多12點半,終於有位馬主任入嚟,佢同我哋解釋,話佢今朝開咗個緊急會議,同我哋兼職一事有關.大家聽咗,都感到好奇怪!佢跟住講:「我哋搞錯咗!兼職人手已經齊晒,我哋唔再須要額外人手!」大家開始覺得有啲唔對勁,咁即係話我哋呢次嚟做兼職係多此一舉喇!你一言,我一語,議論紛紛!開始有同事鼓躁,情況有啲混亂!
馬主任就話:「唔該靜少少!你哋可唔可以搵個代表發言?」班衙差個個望住我,結果推咗我出嚟做代表,可能喺嗰度,講野最多嗰個係我嘅緣故啩!
我就問馬主任,「你嘅意思係咪已經無工作俾我哋做呢?」佢答話係,但完全無就佢哋嘅失誤作出道歉.我明白,嚟做兼職嘅都係一啲低級職員,佢哋呢啲高官,點會將我哋呢班small potato
放在眼內!我就問佢:「咁你哋開完會之後,有啲乜野決定?」
佢就話:「我哋今朝開會前,盡量睇吓其他地區需唔需要人手,但到散會前重未有回覆,因此我哋都無辦法幫你哋!我知道你哋都已經攞晒假期,查實你哋可以趁機報團去旅行!」
我跟住回應:「如果放假旅行,我哋會預先選擇目的地及作出安排,依家得咁少時間,邊有可能報團成行? 你咁嘅提議,完全係不可行!」
佢回應話:「我相信你哋平日工作都好辛苦,或者趁呢段時間,放假休息一下,留喺屋企充一充電都幾好架,我都唔知幾想有咁嘅機會!」我心諗,你唔駛喺度講埋啲風涼說話!
我跟住問佢:「如果安排唔到工作嘅話,我哋今朝嚟咗呢度,會唔會有工資呢?」
馬主任話:「我哋啲撥款係一次過申請,唔可以撥出部份俾你哋作為今朝嘅工資!」
我就話:「咁你哋今朝開會,有無考慮過,你哋嘅過失要由我哋承担,公唔公道呢?」
馬主任帶有晦氣咁話:「呢啲係意外,無人希望會發生!」
佢跟住講:「你哋依家可以離開!至於是否休假定復工?自己決定!」
我話:「馬主任,我剛剛選出做佢哋代表,完全無機會收集同反映佢哋嘅意見,所以我要求食完飯之後,繼續返嚟商討!」佢不置可否,面燶燶咁走咗!
我同班同事講, 我哋呢個時刻最緊要團結,千祈唔好變成一盤散沙!大家出去食飯,提前15分鍾返嚟,再商量下一步點做!
食完飯之後,我哋返番會議室.我將收集到嘅意見分成幾類:
1.堅持共同進退同以及爭取恢復工作嘅佔大部份.
2.唔想繼續抗爭嘅有兩位同事,佢哋希望我同主任講,俾番一張memo佢哋返寫字樓銷假.
3.另一位同事話唔想搞大件事,無論爭唔爭取到今日嘅薪酬,佢明天都唔會返嚟,好似馬主任咁講,會繼續休假.
我哋喺會議室度傾傾講講,唔經唔覺又到4點30分,就喺呢個時候,有另一位小姐出現,佢自我介紹叫Irene,係馬主任嘅上司.佢首先為佢哋嘅失誤致歉,
呢幅插圖誇張咗少少,查實佢一滴眼淚都無! 佢話會好樂意同埋盡可能幫助我哋!可能食飯前馬主任同佢單咗聲,所以態度都唔同咗!
佢跟住話有個好消息通知我哋,喺觀塘區有九個空缺,如果有同事願意去嘅話,請立即舉手,先到先得!
佢都未講完,就有成十幾隻手遞起咗!人真係好自私,之前話好共同進退,但面對自身利益,竟然有同事見利忘義!我當時嘅面色唔多好睇!
Irene 都算順應《民》意,向兩位同事發出便箋,証明由於佢哋疏忽,錯誤發出聘用信,以便佢哋可以回部門銷假.但當日嘅薪酬就無能為力.最後通知我哋明天無須回去,講完之後就離開咗.
喺嗰個時候,大家面面相覷,不知何去何從!
曾舉手話越區工作都殺嘅落選衙差,佢哋面露尷尬,喺度不斷解釋,我向佢哋講:「算喇,過咗去嘅唔好再提!喺整件事件上,我哋係受害者!佢哋嘅疏忽,無理由要我哋負責.我今晚打算草擬一封信,俾呢個衙門首長,要求復職!如果你哋唔想放棄嘅話,明天繼續返番嚟呢度齊齊爭取!我會盡力去做,但會唔會成功呢? 我真係唔敢担保! 如果有同事唔想返嚟嘅話,我亦唔會勉強,你哋可以好似馬主任咁講,去旅行或者當攞假休息.不過我想知道,在座各位同事,有幾多位明早會繼續返嚟?」結果剩番嘅二十八位同事,齊齊表示會繼續爭取.咁都好啲,起碼都叫人強馬壯!
嗰晚一返到屋企,我立即用電腦打咗封信,重記得嗰陣時用緊部爛鬼80286,24針打印機,
部打印機由於用得少,啲色帶有部份乾咗,印出嚟嘅字,一啲有色,一啲無色,但由於無時間買色帶, 最後唯有用手填返啲色上去,核突啲都唔理喇!
我主要陳述由於人手緊絀,部門放我哋出嚟做兼職要作出好多安排同調動.我哋喺部門嘅空缺,已經安排好人手填補,所有安排已獲得批準及撥款!如果我哋返寫字樓復職嘅話,一定會令到部門行政混亂!對承諾替位嘅同事唔公道.另一方面,我哋嚟呢度兼職,除咗金錢之外,亦想參與由政府推出嘅政策,對社會更有歸屬感等等!
話有歸屬感明顯係老作,我心裡面諗嘅係另一回事!
我參與嘅目的,只係想離開寫字樓靜一靜, 其他同事,我相信都係為咗搵多個錢居多!
幾經辛苦,終於攪掂好封信!完成之後舒一口氣,起碼可以向其他同事交代!做呢啲咁嘅濕濟代表,以後都係唔好搞我!
話時話,有封信揸手,自信心都強好多!好似喺大海中住個水泡咁,瞓都瞓得安樂啲!早抖喇,各位網友,你睇我嗰晚瞓得幾甜就知喇!
第二朝我返番去屯門,負責接待個女仔好奇怪,
話上頭已經通知咗佢,我哋唔會再返去!我話我代表其他同事寫咗一封信俾佢部門首長,
希望首長能妥善解決呢個問題!我更加要求嗰位小姐佢幫我哋傳真封信俾佢大老闆!
個女衙差話要打電話上總部請示,結果擾攘咗成30分鐘,最後都借咗部傳真機俾我!當時我哋二十八個衙差已經到齊,我對個女仔講:如果你安排唔到會議室俾我哋,咁我哋唯有企晒喺門口等消息.
人多勢眾果然有阻嚇作用,個接待女仔話我哋咁企喺度,會阻住其他同事出入,跟住立即打電話向上頭請示.
過咗唔夠5分鐘,就出嚟同我哋講,話安排咗另一間房俾我哋等候!如果一早有咁嘅安排,就少減好多拗撬喇!
我哋喺間房度等咗成個上晝,但都無結果,亦無人入嚟同我哋講野 ,究竟等定唔等呢? 大家意見紛紜!有同事問我,話如果今日無消息,聽日究竟嚟唔嚟?我話等埋下晝無消息先至決定!依家1點,夠鐘食飯!
我同所有人講,食完飯之後,要準時返齊嚟,唔好俾人搵藉口話我哋返唔足時間!
大家都好合作,未到兩點已經返齊.我同佢哋講,只要大家堅持同齊心,佢哋會有壓力,我哋一定可以成功爭取!我表面上就死撐,但心裡面諗嘅卻係另一回事,我之前喺部門被定性為《攪屎掍》,嚟到呢度又攪攪震,所謂棒打出頭鳥,
佢哋第一個對付嘅可能係我!不過已經行到呢一步,預咗俾人打殘架喇,唔諗得咁多!
到咗3點鐘左右,有另一位女長官入嚟,佢並無自我介紹,佢話剛收到上層通知,我哋全部明天可以復工,喺番屯門區工作,呢兩日大家都有人工!今日大家可以走得,明天準時返番較早前嘅會議室報到,有個開工前briefing!雖然發言簡短,但內容卻出人意表,大家聽到都好開心!
之前話唔需要人手,但依家無端端又有番晒啲空缺,究竟乜原因呢?佢並沒有解釋,不過,我相信需要咁大量兼職人手, 一定唔會計錯數,可能係程序出錯!即係應該撥款批準咗,先至可以發出聘用信等等;另一方面,如果我哋全部返番去銷假,部門肯定會向佢哋投訴!兩者取其輕,通知我哋復工係最簡單嘅解決方法!不過既然目的已達,我哋亦無謂深究原因!
唔知邊個同事將呢個消息,輾轉傳咗俾較早時到咗九龍區開工嘅同事,佢哋竟然打電話俾我,希望我幫佢哋爭取返番屯門區工作.我都服咗佢哋,重好意思出聲叫我幫手! 當初一齊進退,咪乜事都無囉! 我同佢哋講,唔好意思,喺呢件事裡面,我已經成為眾矢之的,我幫唔到你哋!你哋試吓同番觀塘區主管講,睇吓佢有無辦法幫你哋喇!最後我都見唔到佢哋返番屯門區工作!
呢次事件,可以見到人性灰暗嘅一面,為咗個人利益,可以將承諾置之腦後!最令我感到意外嘅,就係我一心想離開寫字樓冷靜一下,結果事與願違,莫非是天命不可違?我註定要做一個與朝庭對著幹嘅衙差?
(完)


text:
「敵羞! 吾去脫她衣! 」(國語)
三國無雙迷應該一睇就知呢句係乜XDDDD
第一次接觸真三國無雙係第4代
果時三國中本人係比較偏向蜀,因為有熟悉既劉關張同諸葛亮
所以只打算用蜀既人打,結果一眼就睇中蜀既新武將關平
連代表自己既自創角色都要用佢既武器
其實果時都知道另一個新武將凌統,亦知道佢成個李小龍咁耍雙截棍
不過一直玩落都係對佢冇乜興趣,都係忠於蜀
但係點解最後我既本命會變左凌統呢
因為我用自己(自創角色)被人圍毆時身為NPC既佢過黎幫拖
打完勝利之後又企左係我前面,仲要面對面果隻,好似幫我擋住D敵人咁
於是果時仲算係少女既心就飛左去凌統度
然後就玩佢個傳又上網search佢D野,知道佢同甘寧之間有殺父之仇
亦見到好多佢同甘寧既BL同人,漫畫有,小說有,H有
慢慢接受佢同甘寧係一對,而且佢地都漸漸成為官配
真三5凌統傳結局好sad,凌統原諒甘寧,但甘寧戰死左
最後佢0係甘寧死既樹下獨自對住甘寧既鈴鐺飲酒
所以有人將呢個傳既動畫剪輯,再配上假如愛有天意首歌,變成悲戀MV
呢個END甘凌fans當然唔喜歡,因為甘凌fans眼中佢地係一對歡喜冤家
好多有關佢地既同人文都好好笑,兩個男人成日鬥咀鬥氣
甘寧10成都係被虐果個,小則被凌統掟下沙石,重則被凌統起飛腳踢落樓昏迷
而且9成9都係凌統先挑釁甘寧,甘寧想息事寧人但凌統仲係得理不饒人
然而成功搞到甘寧暴走,佢又一副事不關已既樣笑吟吟
情況同下面張圖一樣,笑爆
唔知係咪KOEI有見玩家非常接受呢對BL,所以凌統形象變得愈來愈受
本來出到5就冇再玩,因我冇打算買PS3去追
不過次次出新一代,我都會去官網睇
八下有咩新人出,同埋原本D人轉咩look,真係得個睇字
但我前年買左PSV,又有機會接觸佢既新形象同D新人啦
4代凌統仲係完全既男人
5代開始「凌公主」/「凌子」,隱約見到胸部XD
(大陸果邊凌統仲有個花名叫「二姐」,甘寧係「二姐夫」XDDD)
6,7代進化為叉腰女王
還我4代凌統!!我唔想見到佢愈變愈張郃同佐佐木小次郎!
新人方面我覺得鍾會真係超強,佢把較剪劍可以一剪扣成條血,太太太強啦,打修羅無難度!
清場一流,攻擊力同速度又夠!
不過佢係個超級中二病,極度目中無人,唯我獨尊既傲嬌野心家
當同隊既武將陷於苦戰,而玩家又走去救援時,D武將都會講D感激既說話
例如凌統會好窩心咁話: 「抱歉有勞妳擔心了,接下來我會將形勢逆轉給妳看!」
但鍾會竟然係講: 「乜妳家下覺得我好唔掂咩? 如果妳覺得係既,仲唔快D過黎幫拖!」
頂,我好心幫你你仲咁講野?
不過呢句野加埋佢個怒表情確係笑到我碌地
搞到我而家次次見佢比人圍毆都會企埋一邊袖手旁觀等佢陷入苦戰
另外舊年入手既無雙OROCHI 2 ULTIMATE
嘩,可用武將數目去到一百二十幾個
幾時先用試得哂
不過2015年第一件不幸事已發生
就係我既save竟然比何定軒洗左
我已玩故事模式玩到第7章,武將出得7788
早排又好努力地刷武器,努力地玩無限模式刷素材
而家又要我重頭玩過?!?!?!?!
唉,我都係玩番無雙next算
附上甘大爺不停被「甘寧媽的」,「幹你媽的」 之歌 (印度MJ主唱)


text:
相信有唔少人都鍾意濕平,呢個真係老幼咸宜,豐儉由人嘅玩意.以前香港係購物天堂,但呢幾年香港啲嘢貴咗好多,而美國呢十幾廾年又流行outlet, 如果唔係要追住流行款式,好多時都會搵到又平又靚嘅嘢.
我住喺呢度咁耐,去 outlet 濕平已經唔再係我杯茶,不過每年總有唔少親戚朋友嚟紐約玩或者出差,去濕平已經係指定節目,個個都買到興高采烈,滿載而歸.
妹夫喺暑假時候嚟過出差,路經麥迪遜大道,睇見 J Crew 有樣板展銷,佢從未去過,約我第二日去行吓.其實喺曼克頓,好多時都有樣板展銷,我上個星期至有朋友問我要唔要 Ralph Lauren 樣板展銷嘅入場券,唔去喇,一來要返工,二來要出城咁遠,三來人到中年,著乜都唔好睇,失去咗買衫嘅興趣好耐嘞.
講番 J Crew 樣板展銷先,去到嗰日原來係最後一日,全部再半價,不過好多人,要排隊,我同妹夫買杯嘢飲,傾吓偈,排咗半個鐘頭就入到去喇.揀咗啲裙同埋鞋俾我細妹,馬上 whatsapp 問佢啱唔啱,呢條藍色裙喺 J Crew 網站仲有得賣,對藍色有蝴蝶結嘅鞋喺正舗仲賣緊.因爲再有半價,每條裙同每對鞋都係三十蚊,我妹仲話:點解唔同我買多啲?
越洋購物都可以咁開心嘅?


text:
又到農曆七月十四,喺呢個時候最適合講鬼故,雖然每年都講,但係啲故仔就講極都仲有.唔知係咪因為始終娛樂圈都係屬於偏門生意,所以藝人都比較容易遇到,以下嘅靈異故事嚇到藝人,唔知嚇唔嚇到你呢?
鬼同你睇李克勤演唱會
11年李克勤開演唱會,李克勤唱歌唱得好就唔係驚喜不過當年嘅「爆」位就係演唱會中出現咗一位不速之客.當時演唱會中驚現一位長髮靈體,仲要面青口唇白兼嘴角流血,唔知係咪聽歌聽得興奮得滯,佢仲飄浮係舞台嘅不同角落.而當時有一位觀眾疑似用手機影到懷疑係女靈體嘅巨型半身樣.
萬綺雯古老酒店現恐怖黑影
萬綺雯曾經試過膽粗粗一個人去墨爾本旅行,但因為太趕,淨係訂到一間古老酒店.一入酒店見到電梯開門都吱吱聲,都已經驚驚地.到佢瞓覺瞓到半夜半夢半醒嘅時候突然見到床尾有一個手長腳長嘅黑影對住佢嘅方向行過去,當然嚇到佢標晒冷汗唔知係咪因為咁佢要喺《我和殭屍有個約會》捉番啲鬼呢?
黃夏蕙屋企有水鬼
百無禁忌嘅夏蕙姨試過為主題公園孖住羅蘭姐扮猛鬼孖女,又試過行以冥婚做主題嘅fashion show,大家估佢唔驚呢方面嘅嘢?咁你就錯夏蕙姨話當年住西貢匡湖居嘅時候,每晚都會約埋好姊妹一齊整膠花.有一晩佢地就一邊聽鬼故一邊整膠花,突然之間聽到一聲巨響,之後佢地就見一個好似天仙嘅白衣女喺海飛左入佢屋企,嚇到佢同成班姊妹即刻衝落一層,之後大家都唔敢出聲.10分鐘之後,佢地又再聽到「蓬」一聲,跟住嗰隻水鬼就飛走左.但係之後佢每隔幾日就喺夏蕙屋企飛出飛入,所以佢最後決定搬走.
周麗淇挖墳被叫名
當年周麗淇同周子駒一齊拍攝恐怖電影《熱血青年》期間,有一場戲係要佢去墓地挖墳.當時落住毛毛雨,劇情仲講佢挖到屍蟲,成件事已經邪到爆.點知拍拍吓,周麗淇突然聽到有一把怪聲叫佢,不過當時佢淨係掛住拍戲無理到.拍攝結束,佢先問工作人員邊個叫佢,不過由於係現場錄音,所以無人敢出聲,亦表示當時並無人叫佢.不過同場一位幕後就話佢係同一時間都有聽到嗰把怪聲,嚇到周麗淇當堂打冷震.
Twins拍恐怖片靠拜拜
Twins以前拍咗一套搞笑嘅靈異電影《古宅心慌慌》,雖然套戲本身並唔係一套真係恐怖詭異嘅電影,但係唔知點解套戲開拍以來,劇中屢屢有人中暑入院,攝影機又經常無故失靈,小演員又成日扭計阻礙拍攝.直到後來周浚偉建議每日開拍之前先拜拜,起初係為咗安定人心,但係點知實行之後拍攝果然順利返晒.
朱茵沖涼被拍浴簾
有一次朱茵喺大陸拍戲嘅時候,期間走入洗手間沖涼,點知沖沖下,竟然突然有嘢不斷拍打佢張浴簾.但係朱茵當時明知間房中淨係得佢一個,所以她扮鎮定拉開浴簾,不過當然咩都見唔到,佢之後唯有不斷安慰自己繼續沖涼.
鬼幫你買奶茶
清水灣電視城向內猛鬼,當中盛傳最猛嘅就係古裝街同八廠,有工作人員聲稱,如果你喺深夜用八廠女廁去廁所嘅時候,你度門出面就會有「人」問你要唔要奶茶,如果你答唔要或者唔應佢,咁嗰個「人」就會一直問落去,好似要唔要咖啡,要唔要檸茶等等,要佢唔再問你嘅唯一方法就係答要或者唔該.
鄭俊弘被「屈」叫醒人
今次清水灣電視城嘅靈異事件就發生喺鄭俊弘身上,02年7月仲係訓練班學生嘅鄭俊弘,有一晚做到好夜,佢同一班同學唔決定喺電視城(當時仲喺清水灣)休息室過夜.佢同四個同學仔喺第二朝6點有通告,所以就專登校咗早上5點45分起身.當鄭俊弘起身既使下雨,就見到其中一個同學已經起咗身,跟住嗰個同學就話係鄭俊弘叫醒佢,不過佢啱啱起身點叫醒呢位同學仔呢?自此之後,佢都唔敢再去嗰間休息室.
《殭》拍攝現場有喊聲
03年開始無綫就搬咗去將軍澳電視城,但係新電視城依然猛鬼.早前都有一單就係喺錄影廠拍攝殭屍題材嘅科幻劇集《殭》一場關於羅莽及威利嘅拳賽戲份,演員唔知點解不停NG,錄影廠突然不斷傳出喊聲,仲要係好清楚聽到「嗚嗚」聲,當時個個都知咩事,但係唯有扮聽唔到繼續拍攝.
2015年8月28日 星期五
又到農曆七月十四 娛樂圈靈異事件回顧
又到農曆七月十四,喺呢個時候最適合講鬼故,雖然每年都講,但係啲故仔就講極都仲有.唔知係咪因為始終娛樂圈都係屬於偏門生意,所以藝人都比較容易遇到,以下嘅靈異故事嚇到藝人,唔知嚇唔嚇到你呢?


text:
終於用咗三晚(每晚只能睇一,兩個鐘,因為會畀阿媽鬧話唔瞓覺),兩個lunch time同兩朝早(即出門前一個鐘左右)嘅時間(但其實有兩,三集係响三色台樹睇嘅)將《大話妹》(原名為My Girl.哎呀,點解official site無英文??好啦,去哩個啦!)煲完了!好唔捨得呀~套劇有幾好睇?我唔寫啦.因為我肯定唔夠啲die hard fans瘋狂,亦無咁嘅功力同熱情去寫究竟我幾鍾意套劇,所以有興趣嘅話,可以去啲論壇上面睇啦.不過,我想second阿柯蓮娜姐嘅推介:呢套劇嘅音樂真係做得好好!襯住套劇聽又得,分開不停煲又得!而且,人哋幾有心機呀,同一首歌可以做幾個唔同嘅mixing嚟襯翻場戲.有時可以唔同到以為係另一首歌!港劇大概無辦法做到咁嘅水準啩?雖則我當年都買過《妙手人心》嘅原聲大碟...但算罷啦,咁好嘅音樂配落家陣三色台啲所謂嘅小生花旦同爛gag劇本到,盞浪費咗啲正歌囉(更姑勿論隔籬二奶台啦).
查實,我已經好耐無煲劇,因為煲劇會導致嚴重嘅後遺症!!!
煲劇時我嘅症狀有:唔夠瞓,睇睇下自己响到爆笑或喪喊,返工時心神恍惚做做下嘢會响到傻笑,集中唔到精神時時刻刻會掛住套劇恨不得可以馬上睇完,腦裏面不停响到自動重溫精華片段同埋玩跳線CD機(依家响到播緊啦.再嚴重啲會控制唔到係咁哼埋出嚟o添),周圍揾睇過嘅人討論劇情,不停地向未睇嘅人推薦,如果係响電腦上睇嘅話仲會不停咁cap screen(然後幻想自己個樣貼咗响鍾意嘅嗰個男主角旁邊)...
嗱,俾兩張好s-weet s-weet嘅screen shot你哋望下啦:
好嚴重???
未算.
睇完之後會不停翻睇心愛/攪笑/感人/溫馨/重要/型仔片段.如果原本是問人借嚟睇嘅話,仲會買翻正版VCD或DVD.如果有soundtrack就會不停地煲.一有機會就會上網「巢」forum啲討論睇啲主角嘅最新動向.但最最最最最嚴重的莫過於中咗男主角嘅毒!!!(咁,我係女仔嚟o架嘛,中男主角毒查實好正常啫.不過都係唔好畀同事們知道,否則會畀人笑我有室女病!)
今次個男主角叫李東旭(仲有:1,2,3).雖然唔能夠話完全係我杯茶(佢細過我!>_<~~~),但真係好得囉!!!超鍾意佢把聲,夠厚但又唔會粗聲粗氣.就係佢令我覺得原來韓文係可以好好聽!攪到我同Sandee依家好認真咁考慮緊係咪去學韓文!!當佢同Yoo Rin sshi講"sarang hae"時,我簡直溶咗...我唔寫咁多啦,怕羞嘛. :P
熱切期待佢下部新戲Strongest Romance!


text:
$20 十分鐘,但係妹妮跳兩跳就話唔想玩了,因為張彈床被太陽晒到好‘興’呀,熨親雙豬腳仔.
其他跳彈床既小朋友都有著襪,所以無咁‘興’,妹妮著涼鞋,我地都無諗起要帶襪,妹妮話佢都想著襪呀...但係邊度拉對襪出黎呀?妹妮最後都忍熱跳左幾分鐘先出黎...呢度都好熱呀!!
同妹妮去玩填色,因為舊年同EE黎時玩過,今次黎到佢即刻記得呀.揀好鐘意既圖樣,填好色比counter焗幾分鐘,就會變成玻璃貼架喇!你睇佢熱到滴汗呀
今年大個左,可以自己填色,唧顏料都可以控制到力度,唔會唧得太多
自己襯好色!
焗好之後變成膠貼,可以貼係門,牆,櫃!妹妮自己都好鐘意呀,有個細路仔見到妹妮件制成品都叫佢媽咪睇下,話好靚呀.最抵死係妹妮第二日講番比yayaGigi知時,話: donno the people, also say my drawing is beautiful
係咪搲爆頭??
dono the people擺明係﹣﹣>‘唔識既人’ 直釋!!!點解D英文變得咁差架????
康然佢地到了,我地去BBQ場搵佢地.經過見有芒果樹叫妹妮埋去影相,不過掂住好喇,唔好摘呀!點知妹妮話:已經甩左出黎喇 睇佢個樣幾驚訝
去到已經開始燒野食了...今日真係熱爆,熱到無咩心機燒呀
不過大家都好有体育精神繼續燒
Ellie雖然頭都濕晒,但仲燒得好認真潻
幾個細路熱到頭都濕晒呀!食下野飲下凍飲先啦
魚EE幫妹妮整左個紋身呀,係佢恨左好耐既 katoo...記得有一次妹妮猛話同學仔有katoo,佢都好想要,我同yaya聽到頭側都唔知咩叫katoo,直至佢玩芭比公仔,幫條裙貼貼紙時話果D叫katoo,我地先恍然大悟!原來講緊tatoo!!!!
個tatoo係防蚊潻架!
即時showoff比人睇
Ellie同Evan叔叔無你咁好氣,食左先講
康然同妹妮玩下吹波波
實在太熱,我地食物真係食好小,但係就猛買凍飲,食埋雪條降下溫!
呢幾張相妹妮揸機影既
呢張我最鐘意
雖然揸得唔夠水平,成日歪埋一邊,但係都好清楚吖
明顯係影緊人架
4點幾開始突然橫風橫雨,一落就落到黃色暴雨警告.不過我地有瓦遮頭唔駛驚,但係早知落雨就趁落雨前比妹妮跳多次彈床啦,佢同康然都話想跳架,但係我地叫佢食左野先.
我地唯有係燒烤場入面吹波波
場大雨急降溫,即時涼番晒,大家再有mood燒野食了
我地無無聊聊都玩到成6點,康然佢地返屋企先,我地收拾埋殘局都走了
bye bye康然
康然走左,妹妮走去同Ellie玩
又幫Ellie影相
大姐姐,Ellie叫妹妮做 ‘Aerin遮遮’
無幾耐我地都走了,妹妮上車一陣就倒頭大睡了,呢一日真係辛苦了你.


text:
終於都有時間同機會update啦,連日來既奔波真係令我地透不過氣,所以今日要返返工去休息一下! 好消息係,經過兩日係醫院既鬼地方住後,星期三已經批准我地出院了.雖然Hannah都係吾多中意食野同飲野,但起碼離開左醫院會令佢開心D,人心情放鬆都會有影響吧.係醫院既時候,真係度日如年,除左佢心情差之外,次次見到D護士醫生都已經好驚,就算幫佢量血壓都怕怕,唉,所以頭一次見佢比人按住抽血時,我個心真係碎左,見到佢喊到好似就嘔時我真係寧願有病個個係我,做亞媽既見到咁真係好傷心! 雖然salmonella係一隻好常見既菌,但小朋友抵抗力差,所以先有機可乘,希望Hannah會努力令自己食多D野,咁抵抗力多D先可以打敗病魔呀!!!!
頭一日去到ER時,佢已經發燒了,爸爸就同Hannah留係醫院過夜,而我就返屋企去照顧妹妹,講真,返到屋企時62已經搞完妹妹,我就係做埋其他野,見到屋企冷清清,真係不是味意,而見到Hannah張床又睹物思人,唉,我個陣真係掛住個女掛到不得了! 頭一次同我分開兩晚,真係掛C得了. 第二日去到醫院探女,已經喊到變左豬頭了,原來一早又抽血,個心又實左一實,之後佢又吾肯訓,唯有抱住佢,佢係咁叫下叫下就累一濟訓左,但佢又吾比我放低佢,唯有自己坐低,抱住佢訓啦,佢地病真係令人痛心,好彩佢D菌已經走哂,不過仲要吃多2星期消炎藥先可以,本來下星期打算比佢返學,但佢身子咁差...都係遲D先吧! 經過今次,以後食野真係要極度小心,我吾可以避免出街食野,但如果再有下次,都係要選擇D正常野比佢食算數.
後記:如果無左ipad, 我地都吾知點生存,因為佢係consider contagious, 所以吾可以走出佢房,真係悶到發慌,唯有比佢睇下電視啦,無辦法呢!


text:
eSpoir UHD 滴管裸感透薄粉底 SPF34 PA++
HK$295.00
eSpoir UHD Nude Liquid Powder SPF34 PA++ 25ml
原產地:南韓
折扣︰另加 HK$ 155 可配 eSpoir 限量版多用途粉底刷 (原價 HK$ 175 支)
上星期收到韓國同事既好消息,時隔兩年,eSpoir 再次推出 Upgrade 左既 UHD 滴管粉底啦!
滴管粉底可以話係油人必用既一款粉底,質地非常輕薄,係非常!一 D 都唔笠,好岩而家香港悶熱天氣用架
推出一星期已經被韓國美容界選為7月份皇牌新品,一定要試!
而最特別既地方係粉底液在接觸到皮膚之後會自動變成清爽粉狀,所以唔會有油膩感 ,遮瑕力高的同時又能達到裸妝效果,新增4倍更微細UHD粉末,親膚的配方, 比舊版更貼服更透薄!
佢有高遮瑕力而且仲好貼妝,一般遮瑕度高既粉底都會比較厚身,但因為UHD 滴管粉底係抹上面既一瞬間會立即變成柔軟既粉狀質地,質感清爽輕透,保濕不油膩,完全無厚重感覺架
可以打造零妝感既好氣色,仲可以突顯肌膚光澤感,自然遮住毛孔既凹凸部位,令皮膚睇上去變得光滑細緻
你地一定會問,UHD 滴管粉底咁薄會唔會出街一出汗就會好多溶妝呢?
可以話比你地知,唔需要擔心呢個問題,佢係防水防汗,抗皮脂配方,成份中有控油粉末能吸收多餘油脂,避免浮粉,泛油等等脱妝既問題
因為呢款 UHD 滴管粉底係韓國一出已經好快斷貨,今次韓國同事班到Warm Ivory 色番黎先比你地試下,Petal 色可以預訂到8月中就有貨啦!
使用方法 :使用前先輕直搖晃粉底液,然後取出適量粉底液於皮膚上,再用粉底掃係皮膚上用打圈既動作慢慢均勻地搽粉底液
有無留意支限量版粉底掃都好靚,係襯晒滴管粉底既顏色架,Nude 色既手把位同傳統化妝掃好唔同,我地同事同 eSpoir 傾左好耐先拎到番黎,話明限量版數量真係唔多,買開 UHD 滴管粉底推薦你配埋佢黎用呀!
eSpoir 限量版多用途粉底刷介紹
呢支牙刷形狀既多用途粉底刷,我會叫佢做「萬能刷」!
eSpoir 呢款係有別於一般傳統的粉底掃,以往粉底掃多數係扁平的,而佢係牙刷狀,一摸上手已經 Feel 到毛質超軟而且非常細密,連敏感肌都用到,唔會刺激皮膚,用佢上粉底時三個字可以形容,就是「超舒服」
最強既係佢上粉底好均勻,唔會有粉痕出現,而因為佢毛質細密可以將粉底上到完全貼服,我最鐘意呢樣!貼面令到睇上去個妝無咁厚,有時 D 人仲以為唔無搽粉呢!
唔單止粉底架,你鐘意用黎上 CC Cream 又得,BB Cream 又得.總之 Cream 狀 Liquid 狀都得,好百搭,「萬能刷」當之無愧架!平時毛質靚少少既粉刷起碼都三,四百蚊,eSpoir 多用途粉底刷以呢個價位有咁高質素,可以話係物超所值